**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 01 Ιουλίου 2025, ημέρα Τρίτη και ώρα 10.10΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης – Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις». (1η συνεδρίαση).

Στη συνεδρίαση παρέστη ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Γιώργος Ιωάννης, Βασιλειάδης Βασίλειος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Μεταξάς Βασίλειος, Δελής Ιωάννης, Λαμπρούλης Γεώργιος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Καλή σας μέρα κυρίες και κύριοι συνάδελφοι και καλό μήνα σε όλες και σε όλους. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης – Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις».

Βρίσκεται μαζί μας ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς.

Ως προς τον προγραμματισμό των επόμενων συνεδριάσεων, η πρόταση του Προεδρείου είναι να συνεχίσουμε την επεξεργασία και εξέταση του σχεδίου νόμου την Πέμπτη 3 Ιουλίου και ώρα 10.00’ με την ακρόαση των εξωκοινοβουλευτικών προσώπων και ώρα 13.00’ για την κατ’ άρθρον συζήτηση. Αμφότερες οι συνεδριάσεις θα διεξαχθούν στην Αίθουσα 150. Η 4η συνεδρίαση που θα διατεθεί για τη δεύτερη ανάγνωση, προτείνω να διεξαχθεί την Τρίτη 8 Ιουλίου και ώρα 10.00’ στην Αίθουσα Προέδρου Αθανασίου Κωνστ. Τσαλδάρη» (223).

Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους φορείς που επιθυμούν να κληθούν στην συνεδρίαση της Πέμπτης. Θα παρακαλούσα οι προτάσεις σας να κατατεθούν και γραπτώς στη Γραμματεία της Επιτροπής, ώστε να καταρτιστεί ο κατάλογος στον οποίο θα αναγνώσω στη συνέχεια.

Τον λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Προτείνουμε το Γραφείο Προϋπολογισμού της Βουλής, το Δημοσιονομικό Συμβούλιο, την Τράπεζα της Ελλάδος, ΠΟΜΙΔΑ, Κεντρική Ένωση Επιμελητηρίων Ελλάδος, Οικονομικό Επιμελητήριο Ελλάδος, Τεχνικό Επιμελητήριο Ελλάδος και ΣΕΒ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ.Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Προτείνουμε την Ε.Σ.Α.μεΑ, την ΑΔΕΔΥ, την Κεντρική Ένωση Δήμων, την ΠΟΜΙΔΑ, την ΕΚΠΟΙΖΩ  και τον Σύλλογο Ειδικού Επιστημονικού Προσωπικού της Αρχής Εξαίρεσης Προδικαστικών Προσφυγών.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ.Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ):** Προτείνουμε το Σύλλογο Εργαζομένων του Δημοσιονομικού Συμβουλίου, τον Συμβολαιογραφικό Σύλλογο Εφετείου Αθηνών, Πειραιώς, Αιγαίου και Δωδεκανήσων, την Εθνική Συνομοσπονδία Ατόμων με Αναπηρία, την Πανελλήνια Ομοσπονδία Ιδιοκτητών Ακινήτων, την Πανελλήνια Ομοσπονδία Φοροτεχνικών Ελευθέρων Επαγγελματιών, την Ανώτατη Γενική Συνομοσπονδία Συνταξιούχων Ελλάδος, τον Πανελλήνιο Σύλλογο Προστασίας Ενοικιαστών και το Τμήμα Ανάλυσης Αγοράς Ακινήτων της Τράπεζας της Ελλάδος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. του Κ.Κ.Ε.):** Προτείνουμε την ΕΦΕΕΑ και την ΟΒΣΑ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Προτείνουμε την Τράπεζα της Ελλάδος, ΙΟΒΕ, Πανελλήνια Ομοσπονδία Εργαζομένων Δημοσίων Οικονομικών Υπηρεσιών, Ομοσπονδία Συλλόγων Υπουργείου Οικονομικών, Επαγγελματικό Επιμελητήριο Αθήνας, Οικονομικό Επιμελητήριο της Ελλάδος, Ελεγκτικό Συνέδριο, ΕΑΣ, ΤΑΙΠΕΔ, Οργανισμός Διαχείρισης Δημοσίου Χρέους, Ελληνική Στατιστική Αρχή, ΕΛΣΤΑΤ δηλαδή και Ελληνικό Δημοσιονομικό Συμβούλιο.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Τον Σύνδεσμο Συνταξιούχων Πολιτικών Δημοσίων Υπαλλήλων Αθήνας.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗΣ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Θα θέλαμε να προτείνουμε τους εξής φορείς: το Ελεγκτικό Συνέδριο, τον Οργανισμό Διαχείρισης Δημοσίου Χρέους την ΙΜΕ ΓΣΕΒΕΕ, την ΑΔΕΔΥ, τον Πανελλήνιο Σύλλογο Ενοικιαστών και την ΕΛΣΤΑΤ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Θα παρακαλούσα οι προτάσεις αυτές να κατατεθούν γραπτώς στην Γραμματεία της Επιτροπής έτσι ώστε να γίνει η επεξεργασία. Τον λόγο έχει ο κ. Κωτσός για 15 λεπτά.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, το σχέδιο νόμου που φέρνουμε σήμερα προς συζήτηση και ψήφιση στη Βουλή, δεν είναι απλώς ένα ακόμη τεχνικό νομοθέτημα, δεν είναι μόνο μία ακόμη προσαρμογή σε ευρωπαϊκές απαιτήσεις, είναι ένα μεγάλο βήμα για τη χώρα μας, ένα βήμα προς τη σταθερότητα, την υπευθυνότητα και πάνω απ’ όλα, είναι μια δίκαιη και αποτελεσματική διαχείριση του δημόσιου χρήματος.

Ζούμε σε μία εποχή γεμάτη ανατροπές, παγκόσμια αβεβαιότητα, γεωπολιτικές εντάσεις, πληθωρισμό, φυσικές καταστροφές, κλιματική κρίση. Μέσα σε αυτό το εξαιρετικά δύσκολο περιβάλλον, η Ελλάδα πρέπει να κρατήσει το «τιμόνι σταθερό» και το «τιμόνι» της χώρας, κυρίες και κύριοι συνάδελφοι, είναι σε μεγάλο βαθμό ο Προϋπολογισμός της, είναι ότι τα δημόσια οικονομικά της, είναι μια σχέση εμπιστοσύνης ανάμεσα στο κράτος και τον πολίτη, γιαυτό και η Κυβέρνηση της Νέας Δημοκρατίας, με σχέδιο, με συνέπεια και με θάρρος, προχωρά σε μία βαθιά αλλαγή στον τρόπο που διαχειριζόμαστε τα δημόσια οικονομικά.

Με το παρόν νομοσχέδιο δεν αλλάζουμε απλώς τους κανόνες, αλλάζουμε φιλοσοφία. Από την διαχείριση της ανάγκης, περνάμε στην διαχείριση της προοπτικής, από το βραχυπρόθεσμο, πάμε στο μακροπρόθεσμο, από την ασάφεια, στην διαφάνεια. Η μεγάλη τομή που φέρνουμε σε αυτό το σχέδιο νόμου, είναι ότι επιτέλους αποκτάμε ένα σύγχρονο, σαφές και δεσμευτικό πλαίσιο δημοσιονομικής πολιτικής και αυτό το πλαίσιο το βασίζουμε πάνω σε τρεις βασικές αρχές: Σταθερότητα, διαφάνεια, δικαιοσύνη.

Η σταθερότητα επιτυγχάνεται μέσα από τον νέο κανόνα καθαρών δαπανών. Δεν θα μπορεί πλέον το κράτος να αυξάνει τις δαπάνες του ανεξέλεγκτα, απλώς επειδή μία χρονιά πήγε καλά ο τουρισμός ή ανέβηκε η κατανάλωση. Βάζουμε φρένο στη λογική του, «ότι εισπράξουμε, το ξοδεύουμε». Οι δαπάνες θα αυξάνονται μόνο με βάση ένα προκαθορισμένο σχέδιο, το μεσοπρόθεσμο δημοσιονομικό σχέδιο και μόνο όταν τα επιπλέον έσοδα προέρχονται από διαρθρωτικά μέτρα, όπως η πάταξη της φοροδιαφυγής και το λέω αυτό ως βουλευτής της επαρχίας της Καρδίτσας μάλιστα, μιας περιοχής που επλήγη βάναυσα από εξαιρετικά δύσκολα καιρικά φαινόμενα και έχει ανάγκη τη στήριξη του κράτους, αλλά όχι βεβαίως, αυτή η στήριξη να επιτευχθεί μέσα από σπατάλη, γιατί η σπατάλη δεν ωφελεί κανέναν, στερεί πόρους από αυτούς που τους έχουν πραγματική ανάγκη.

Η διαφάνεια εξασφαλίζεται με τη θεσμική αναβάθμιση του Ελληνικού Δημοσιονομικού Συμβουλίου. Το Συμβούλιο αποκτά πραγματική ανεξαρτησία, οικονομική και διοικητική αυτοτέλεια και αρμοδιότητες που το καθιστούν θεματοφύλακα της δημοσιονομικής αλήθειας. Θα έχει λόγο για κάθε Προϋπολογισμό, για κάθε απόκλιση από τον κανόνα, για κάθε κοστολόγηση προγράμματος που καταθέτει κάποιο Κόμμα. Δεν θα επιτρέπει σε κανέναν να λέει ψέματα στους πολίτες και κυρίως, να μην διασφαλίζει αυτά που υπόσχεται ως παροχές, μέσα από συγκεκριμένες διαδικασίες.

Η δικαιοσύνη αποτυπώνεται, τόσο στους δημοσιονομικούς στόχους, όσο και στις κοινωνικές ρυθμίσεις που περιλαμβάνονται στο νομοσχέδιο. Προβλέπεται η επιστροφή ενός ενοικίου κάθε χρόνο σε νοικοκυριά που το έχουν ανάγκη, δίνεται βοήθημα 250 ευρώ σε συνταξιούχους υπερήλικες και άτομα με αναπηρία, παρατείνεται η φορολογική έκπτωση για ενεργειακή αναβάθμιση κατοικιών και ενισχύουμε τις ευπαθείς ομάδες, στηρίζουμε αυτούς που πραγματικά χρειάζονται το κράτος να είναι δίπλα τους.

Δεν πρόκειται, λοιπόν, για παροχολογία, όπως πολλές φορές επιμένει αδίκως και υποστηρίζει η Αντιπολίτευση. Είναι μια στοχευμένη κοινωνική πολιτική, με αυστηρά, αλλά δίκαια κριτήρια.

Για πρώτη φορά, επίσης, ιδρύεται Εθνικό Μητρώο Παροχών. Τι σημαίνει αυτό; Σημαίνει ότι θα γνωρίζουμε όλοι μας, με διαφάνεια, πού πάνε τα χρήματα του κράτους, ποιος παίρνει, τι παίρνει, γιατί το παίρνει και αν το δικαιούται. Δεν θα υπάρχουν άλλες αδιαφανείς επιδοτήσεις. Θα υπάρχει καθολική πληροφόρηση και λογοδοσία. Για πρώτη φορά, θεσμοθετείται ψηφιακή αποτύπωση όλων των ενισχύσεων και παροχών του κράτους.

Με απλά λόγια, κυρίες και κύριοι, θα δίνονται τα χρήματα πλέον διάφανα, δεν θα υπάρχουν παροχές στα τυφλά. Ο κάθε πολίτης, το κάθε νοικοκυριό, ο κάθε φορέας θα φαίνεται ξεκάθαρα τι ενίσχυση έχει λάβει. Αυτό ενισχύει τη διαφάνεια, την κοινωνική δικαιοσύνη, την καταπολέμηση της διπλοεπιδότησης.

Επιπλέον, προχωράμε και σε ανθρώπινες ρυθμίσεις. Ρυθμίσεις που δείχνουν ότι το κράτος δεν είναι απρόσωπο. Επεκτείνεται η διαγραφή δανείων, από το Ταμείο Παρακαταθηκών και Δανείων, για τα θύματα της τραγωδίας των Τεμπών. Είναι το ελάχιστο που μπορεί να κάνει η πολιτεία για τους συνανθρώπους μας, οι οποίοι έφυγαν άδικα και για τις οικογένειές τους που βιώνουν έναν καθημερινό Γολγοθά.

Επιπρόσθετα, εισάγονται προβλέψεις για εργαζόμενους με αναπηρία, για μετακινήσεις με συνοδό ή σκύλο βοηθείας. Μια ρύθμιση ευεργετική για αυτούς τους ήρωες της σύγχρονης καθημερινότητας.

Με όλα τα παραπάνω, δεν φτιάχνουμε απλώς έναν προϋπολογισμό. Φτιάχνουμε μια νέα σχέση ανάμεσα στο κράτος και στον πολίτη, με κανόνες, με συνέπεια, αλλά και με κοινωνική ευαισθησία. Όχι με παροχές της στιγμής, αλλά με πολιτικές που χτίζουν σταθερότητα και εμπιστοσύνη.

Και κάτι ακόμη. Ενισχύουμε και τις επενδύσεις. Δίνουμε ώθηση στο Πρόγραμμα Δημοσίων Επενδύσεων, το οποίο αυξάνουμε κατά 500 εκατομμύρια ευρώ.

Ενισχύουμε τη φαρμακευτική δαπάνη, για τα επόμενα 5 χρόνια, με σκοπό πάντα να προστατεύσουμε το Σύστημα Υγείας και τους ασφαλισμένους.

Κυρίες και κύριοι συνάδελφοι, θα αναρωτηθείτε ασφαλώς γιατί άραγε χρειαζόμαστε αυτή τη μεταρρύθμιση. Διότι το δημοσιονομικό πλαίσιο, που ίσχυε, πλέον δεν επαρκεί. Η Ελλάδα βγήκε από τα μνημόνια, αλλά δεν βγήκε από το χάρτη των υποχρεώσεων. Το νέο Ευρωπαϊκό Δημοσιονομικό Δίκαιο επιτάσσει πολυετή στρατηγικό σχεδιασμό, κανόνες δαπανών, ανεξάρτητη παρακολούθηση και, κυρίως, διορθωτικούς μηχανισμούς όταν τα πράγματα παρεκκλίνουν, όταν τα πράγματα ξεφεύγουν.

Σήμερα, οικοδομούμε ένα νέο δημοσιονομικό υπόδειγμα, με επίκεντρο τη θεσμική υπευθυνότητα και τη χρηστή διαχείριση. Ένα πλαίσιο που βλέπει πέρα από τον ορίζοντα του ενός έτους.

Αυτό το νομοσχέδιο έρχεται να απαντήσει και σε ένα διαρκές ερώτημα. Μπορεί το κράτος να είναι δίκαιο; Μπορεί να είναι λειτουργικό; Μπορεί το κράτος μας να είναι αξιόπιστο; Η απάντηση, από την πλευρά της Νέας Δημοκρατίας, είναι «Ναι, μπορεί». Και όλο αυτό περνάει μέσα από θεσμικές τομές, όπως είναι και η σημερινή.

Η Κυβέρνηση της Νέας Δημοκρατίας, αγαπητές και αγαπητοί συνάδελφοι, επιλέγει να λέει την αλήθεια στον πολίτη, να θωρακίζει το δημόσιο χρήμα, να διαχειρίζεται με σύνεση τα δημόσια δημοσιονομικά και όχι με ευκαιριακή λογική. Η Νέα Δημοκρατία αποδεικνύει, για άλλη μια φορά, ότι είναι η παράταξη της ευθύνης. Δεν υποκύπτει σε λαϊκισμούς, δεν χαϊδεύει αυτιά. Φέρνει, όμως, ρεαλιστικές, δίκαιες και αναγκαίες μεταρρυθμίσεις. Αυτή, εξάλλου, είναι και η αποστολή μας: Να εγγυηθούμε στους πολίτες ότι τα χρήματά τους, οι κόποι τους, οι προσπάθειές τους πιάνουν τόπο. Ότι το κράτος λειτουργεί με κανόνες. Ότι δεν θα ξαναγυρίσουμε σε εποχές, όπου η οικονομία κατέρρεε κάτω από το βάρος των ελλειμμάτων, αλλά και των ψευδών υποσχέσεων.

Είμαι σίγουρος ότι ορισμένοι προσπαθούν να υποσκελίσουν αυτή την προσπάθεια που γίνεται. Σίγουρα, στα 6 χρόνια που κυβερνάμε, έχουν γίνει και λάθη. Λάθη, που πάντα υπακούν στον ανθρώπινο παράγοντα και τα οποία τα αναγνωρίζουμε και προσπαθούμε διαρκώς να βελτιώσουμε.

Είμαστε εδώ, όμως. Δεν φυγομαχούμε, δεν ξεφεύγουμε, δεν κρυβόμαστε και προσπαθούμε διαρκώς να αντιμετωπίζουμε την πραγματικότητα και να γινόμαστε καλύτεροι.

Είμαι περήφανος που συμμετέχω σε αυτή την προσπάθεια, που βάζω και εγώ το μικρό μου «λιθαράκι» σε αυτή την εθνική προσπάθεια για μια οικονομία σύγχρονη, δίκαιη, ανθεκτική. Ως βουλευτής που εκλέγεται σε μία παραγωγική περιοχή, όπως η Καρδίτσα και ως άνθρωπος που υπηρέτησα την Τοπική Αυτοδιοίκηση για πολλά χρόνια ξέρω πολύ καλά πόσο κρίσιμη είναι η ορθή και διαφανής διαχείριση του δημόσιου χρήματος. Στο σημείο αυτό οφείλω να εξάρω την ηγεσία του Υπουργείου Οικονομικών και εσάς προσωπικά κύριε Υπουργέ για τη συνεχή προσπάθεια που καταβάλλεται για τη θωράκιση της οικονομίας μας, έναν σημαντικότατο παράγοντα για τη σταθερότητα της χώρας μας. Ως εκ τούτου κυρίες και κύριοι συνάδελφοι, σας καλώ να στηρίξετε με την ψήφο σας το νομοσχέδιο αυτό, να δώσουμε όλοι μαζί στην Ελλάδα το πλαίσιο που χρειάζεται για να σταθεί με αξιοπρέπεια στο σήμερα και κυρίως να χτίσει ένα αξιοπρεπές αύριο για εμάς και για τα παιδιά μας.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Ευχαριστούμε τον Εισηγητή της Πλειοψηφίας, τον κύριο Κωτσό και τώρα θα καλημερίσω τον κύριο Τσακαλώτο και θα τον καλέσω τους φορείς που επιθυμεί να κληθούν στη συνεδρίαση της Πέμπτης.

Τον λόγο έχει ο κύριος Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο «ΝΕΑ ΑΡΙΣΤΕΡΑ»):**

Ευχαριστώ κύριε Πρόεδρε. Την Ομοσπονδία Συλλόγων του Υπουργείου Οικονομικών, τον ΟΔΔΗΧ, το Ελληνικό Δημοσιονομικό Συμβούλιο, την Εθνική Συνομοσπονδία Ατόμων με Αναπηρία, την Ανώτατη Γενική Συνομοσπονδία Συνταξιούχων Ελλάδας, την Διδασκαλική Ομοσπονδία Ελλάδας, την ΚΕΔΕ και την Ένωση Ενοικιαστών Θεσσαλονίκης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Αν μπορείτε να τις καταθέσετε στη Γραμματεία της Επιτροπής.

Τον λόγο έχει ο κύριος Παρασκευάς Κουκουλόπουλος, Εισηγητής της Μειοψηφίας.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):**

Ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι, πρώτη συνεδρίαση σήμερα επι του συγκεκριμένου νομοσχεδίου και θα μιλήσω κυριολεκτικά επί της αρχής. Πιο συγκεκριμένα επί του τίτλου και στη συνέχεια στο δεύτερο κεφάλαιο δηλαδή που αφορά το Δημοσιονομικό Συμβούλιο. Δημοσιονομική ισορροπία λέει το νομοσχέδιο. Ποιος υπονομεύει τη δημοσιονομική ισορροπία; Το κυβερνητικό αφήγημα το ξέρουμε, δεν θα το επαναλάβω, μπορεί να το αναφέρει ενδεχομένως ο κύριος Υπουργός μετά. Σήμερα, λοιπόν, πρέπει να πούμε μερικά πράγματα καθαρά απευθυνόμενος στους πολίτες πρώτα απ’ όλα για να γνωρίζουν τι σημαίνει από δημοσιονομική άποψη και ποιες είναι οι πραγματικές απαντήσεις στο ποιος θα πληρώσει όλο αυτό που αποκαλύπτεται με τον ΟΠΕΚΕΠΕ. Δεν θα μπω σε άλλες διαστάσεις και πλευρές του ζητήματος, κατανομή ευθυνών, πότε, πως ξεκίνησε, πως στήθηκε όλη αυτή η κλοπή, η κλεπτοκρατία στην υπόθεση των αγροτικών επιδοτήσεων, θα μιλήσω καθαρά για το δημοσιονομικό και παρακαλώ κύριε Υπουργέ να κρατήσετε σημειώσεις και θέλω να μας απαντήσετε όταν θα έρθει η ώρα να πάρετε το λόγο.

Καταρχάς όλο το κυβερνητικό αφήγημα περί των παροχών και των πακέτων της ΔΕΘ ήδη «τρίζει», αν δεν έχει τιναχθεί στον αέρα. Τα πρόστιμα 700 εκατομμυρίων ευρώ μέχρι τώρα που ξέρουμε από τον Μάρτιο και το πρόσφατο 415 εκατομμυρίων, όπως είπε ο Υπουργός Αγροτικής Ανάπτυξης, ο κύριος Τσιάρας και όπως γνωρίζουμε δεν προστέθηκε κάτι άλλο φυσικά, θα πληρωθούν από τον Κρατικό Προϋπολογισμό. Αφαιρούνται ή όχι από τις δαπάνες, κύριε Υπουργέ αυτά; Μετράνε ή δεν μετράνε δηλαδή στο 3,7 των δαπανών; Αυτό είναι ένα ερώτημα.

Δεύτερον, οι πολίτες, όπως είπα ρωτάνε «εδώ πέρα πάλι εμείς θα πληρώσουμε», γιατί όλες τις αμαρτίες του πελατειακού κράτους και όλες τις περίεργες τραπεζικές πρακτικές μέχρι το ξέσπασμα της κρίσης τελικά τις σήκωσαν στις πλάτες τους οι πολίτες. Αυτοί πλήρωσαν όλο το κόστος της κρίσης και των μνημονίων και κανείς άλλος και ρωτάνε δικαιολογημένα «πάλι εμείς θα πληρώσουμε την αβελτηρία, την αδυναμία οργάνωσης και διενέργειας ελέγχων» - μιλάω τώρα για τα συγκεκριμένα πρόστιμα – «εμείς πάλι θα τα πληρώσουμε;».

 Να πω εδώ μια κουβέντα απευθυνόμενος και στον προηγηθέντα συνάδελφο με τον οποίο θητεύσαμε μαζί στην Αυτοδιοίκηση και είναι και από αγροτική περιοχή, τον αγαπητό κ. Κωτσό.

 Κύριε συνάδελφε, έχετε κάνει και εσείς πάρα πολλές ερωτήσεις, όπως και εγώ και άλλοι συνάδελφοί εδώ μέσα για τις αποζημιώσεις που δεν καλύπτονται από τον Κανονισμό του ΕΛΓΑ. Μόνο τα δύο πρόστιμα, εάν είχαν κατευθυνθεί σε δύο χρονιές φέτος και του χρόνου προς τον ΕΛΓΑ, δεν χρειαζόταν καμία ειδική διαδικασία ούτε κρατικές οικονομικές ενισχύσεις ούτε de minimis ούτε ad hoc ΚΟΕ ούτε μέτρα 23 ούτε όλα αυτά. Θα πήγαιναν οι αποζημιώσεις στην αγροτική παραγωγή κανονικότατα, εάν είχαν αυτά τα λεφτά τα οποία τα χάνουμε ως καταλογισμό και πρόσβαση στη χώρα.

Πάμε όμως στο δεύτερο ζήτημα που είναι πολύ πιο λεπτό, γιατί υπάρχει και μία σύγχυση που πιστεύω ότι από έλλειψη γνώσης την ενισχύουν και πολλοί στα Μέσα Ενημέρωσης. Δεν θέλω να πω ότι υπάρχει σκοπιμότητα, δεν ξέρω, ίσως να υπάρχει ελλιπής γνώση και σε κάποιες περιπτώσεις, βέβαια, δυστυχώς, και άγνοια.

Τι γίνεται με τις παράνομα καταβληθείσες επιδοτήσεις – επιχορηγήσεις;

Θα περάσουν στην κατηγορία των αχρεωστήτως καταβληθέντων για να ανακτηθούν. Προσέξτε, ο Πρωθυπουργός χθες στο Υπουργικό Συμβούλιο είπε ότι θα κάνει Task Force που θα συγκροτηθεί από στελέχη της ΑΑΔΕ και της ΕΛ.ΑΣ., έτσι ώστε αυτή η διαδικασία να πάει γρήγορα και ως το τέλος.

Όσο καλύτερα πάει αυτή η προσπάθεια που ανακοίνωσε χθες ο Πρωθυπουργός – που έχω λόγους να αμφιβάλω ότι θα μπορέσει να το κάνει αυτό - τόσο μεγαλύτερο είναι το πρόβλημα που θα περιγράψω.

 Πού πάνε αυτά τα λεφτά;

 Αυτά τα λεφτά, κυρίες και κύριοι συνάδελφοι, κατά το 80%, περίπου, θα επιστρέψουν στα ευρωπαϊκά ταμεία ως παράνομες καταβολές και το 20% θα επιστρέψει στον κρατικό προϋπολογισμό. Δεν επιστρέφουν σε ένα καλάθι, σε ένα ταμείο για να ξαναπάνε στους αγρότες. Για την ακρίβεια δεν θα πάνε ακριβώς στην Ευρώπη. Η χώρα έχει έναν μηχανισμό, για όσους δεν γνωρίζουν, από την μικρή εμπειρία μου στην αγροτική ανάπτυξη, που θα μαζεύει τα ποσά, που θα ανακτά σε ένα λογαριασμό, θα ανακοινώνει σε τακτά διαστήματα στην Ευρωπαϊκή Επιτροπή τι λεφτά έχει συσσωρεύσει εκεί και θα γίνεται αντίστοιχη απομείωση των χρηματοδοτήσεων τα επόμενα χρόνια, κυρίως στη βασική οικονομική ενίσχυση. Εάν μαζέψουμε 1 δισεκατομμύριο από όλα αυτά που βγαίνουν στο φως της δημοσιότητας, δηλαδή, τόσο καλά όσο είπε ο Πρωθυπουργός, 1 δις λιγότερο θα είναι η ΚΑΠ του χρόνου.

Εδώ, κύριε Υπουργέ, ερωτώ τι σημαίνει αυτό δημοσιονομικά;

Θα μειωθούν περαιτέρω οι ενισχύσεις των αγροτών και αν δεν μειωθούν και πάνε στους αγρότες αυτά τα ποσά που ανακτάτε, θα εξαιρεθούν από το 3% από τον κανόνα δαπανών ή πάει περίπατο ό,τι ξέρουμε μέχρι τώρα επί των δαπανών;

 Έχετε πρόθεση να διαπραγματευτείτε με την Ευρωπαϊκή Ένωση, ακριβώς, εάν υπάρξει καλή συμμόρφωση, τουλάχιστον, ένα μέρος να επιστρέψει πίσω;

 Κυρίες και κύριοι συνάδελφοι, αυτό που θέλω να πω πολιτικά και αυτό είναι το μείζον, το κεντρικό ζήτημα είναι να επιστρέψουν τα λεφτά πίσω αυτοί που τα έκλεψαν και δεν τα δικαιούνται. Αυτό είναι το πρώτο.

Το δεύτερο που θέλω να καταλάβει όλος ο ελληνικός λαός, όλοι οι Έλληνες πολίτες, είναι ότι ο μεγάλος χαμένος πριν από την κοινωνία στο σύνολό της είναι οι αγρότες, οι έντιμοι κανονικοί παραγωγοί ιδιαίτερα στο χώρο της κτηνοτροφίας. Όταν τα δικαιώματα με τεχνάσματα και λογικές συμμοριακού τύπου -σαν αυτές που αποκαλύπτει η δικογραφία που έχει η Ευρωπαϊκή Εισαγγελία- διπλασιάζονται τότε υποδιπλασιάζεται η χρηματοδότηση του κανονικού κτηνοτρόφου, του κανονικού αγρότη. Τόσο απλά.

Ρωτάνε, λοιπόν, οι αγρότες και οι κτηνοτρόφοι: Τα λεφτά που μας αφαιρέθηκαν με αυτόν τον τρόπο –υπεξαιρέθηκαν- που νομίμως θα τα παίρναμε θα τα πάρουμε ποτέ;

Κανείς δεν μπορεί να τους απαντήσει.

Σκοπεύετε να κάνετε μια μεγάλη προσπάθεια και θα κρατήσει 1, 2, 3 χρόνια για να μπορέσετε να επιστρέψετε τα λεφτά στους αγρότες αυτούς που πραγματικά ανήκουν;

Για να το πω ολόκληρο γιατί δεν μου αρέσει να απλουστεύω και να καλύπτω τα μισά, δεν θέλω να λέω μισές αλήθειες, τα πολλά λεφτά φαγώθηκαν από το Εθνικό Απόθεμα, το οποίο απέκτησε υπόσταση όταν επεστράφησαν ουσιαστικά οι εκτάσεις που μας είχε αφαιρέσει το action plan το 1.000.000 στρέμματα. Από κει ξεκίνησε, αυτή ήταν η οδός που άνοιξε με της ευλογίες και της προηγούμενης Κυβέρνησης που το χειριζόταν με έναν περίεργο, άτσαλο, ερασιτεχνικό τρόπο κυριολεκτικά όλο ζήτημα και άρχισε να κατανέμει δικαιώματα όχι μόνο σε νέους αγρότες, αλλά και σε νεοεισερχόμενους. Έτσι ξεκίνησε όλη η ιστορία και σ’ όλα αυτά προστέθηκαν σταδιακά σιγά – σιγά, δειλά – δειλά το 2017 και πήραν τη μορφή οργανωμένου εγκλήματος από το 2019 και μετά όπως προκύπτει από τη δικογραφία. Άρα, λοιπόν, υπάρχει ένας μεγάλος χαμένος είναι που η αγροτιά, που είναι η αγροτική παραγωγή, στην οποία οφείλουμε να δώσουμε απαντήσεις και τις απαντήσεις όλως παραδόξως, το κουτί των απαντήσεων, το κρατάει το δικό σας Υπουργείο και συγκεκριμένα εσείς που έχετε την ευθύνη του Ισοζυγίου Εσόδων Δαπανών ως αρμόδιος και υπεύθυνος για το Μεσοπρόθεσμο και για το Γενικό Λογιστήριο του Κράτους διότι τα ερωτήματα είναι πολύ συγκεκριμένα. Προφανώς και γνωρίζω ότι περνάει μέσω διαπραγμάτευσης δεν μπορεί να τύχει απάντησης σήμερα, αλλά πρέπει να τονίσω ότι οι απαντήσεις προς τους πολίτες και ιδιαίτερα στην αγροτιά μας πρέπει να είναι πειστικές. Επιμένω πάρα πολύ σε αυτό γιατί από τη μεριά μας δεν θα επιτρέψουμε κοινωνικούς αυτοματισμούς, οι οποίοι παραπέμπουν σε παλιές εποχές του στυλ «αυτά πάντα γίνονταν και έτσι είναι αγρότες κλπ».

Όχι, την αγροτιά χρειαζόμαστε όρθια και χρειαζόμαστε όρθια την ελληνική ύπαιθρο, την ελληνική παραγωγή, την ελληνική περιφέρεια. Έχω μιλήσει πολλές φορές για το θέμα όμως διχασμένης χώρας που εξελίσσεται πλήρως όπου ότι δεν αγγίζει ο τουρισμός συρρικνώνεται και παρακμάζει. Ανατάσσεται αυτή η κατάσταση ξεκινώντας με την κίνητρο και την αγροτιά. Δεν μπορούμε να αφήσουμε κοινωνικούς αυτοματισμούς με τους οποίους δεν έχει καμία σχέση η πραγματικότητα γιατί για να πω μια κουβέντα μόνο και να πάω στο επόμενο θέμα -στο λίγο χρόνο που μου έμεινε- δεν υπάρχει καμία αλήθεια στις συγκρίσεις με παλαιότερες εποχές. Η χώρα κυρίες και κύριοι συνάδελφοι τη διετία 2010 – 2011 με την Κυβέρνηση του ΠΑΣΟΚ τράβηξε μια γραμμή με το παρελθόν. Ο ΕΛΓΑ που ήταν η επιτομή του αμαρτωλού κρατικού μηχανισμού και του πελατειακού κράτους συνδεδεμένος από τις αμφιβόλου νομιμότητας χρηματοδοτήσεις συνεταιρισμών μέχρι το πακέτο Χατζηγάκη, το περιβόητο που καταλογίζεται στην χώρα, με διαπραγμάτευση της Κυβέρνησης μηδένισε όλους τους καταλογισμούς και ψηφίσαμε στη Βουλή ένα εντελώς νέο Κανονισμό όπου οι εισφορές των αγροτών προεισπράττονται μέσω της ΚΑΠ. Κανένας αγρότης δεν οφείλει τίποτα στον ΕΛΓΑ. Εξυγιάνθηκε ο ΕΛΓΑ και τώρα έχει ζήτημα επικαιροποίησης Κανονισμού σε σχέση με την Κλιματική Αλλαγή. Τίποτα άλλο. Ο δε ΟΠΕΚΕΠΕ μπήκε στην εποχή των ΟΣΔΕ της ψηφιοποίησης δηλαδή και για όσους γνωρίζουν τα πράγματα από κοντά είναι αδιανόητα όλα αυτά που έχουν συμβεί. Υπάρχουν όλα τα εργαλεία στη πλευρά του Κράτους για να μη συμβαίνουν κάτι τέτοια σαν αυτά που συνέβησαν. Είναι αδιανόητα πραγματικά αυτά που έχουν συμβεί. Θα τα πούμε άλλη ώρα και σε άλλη στιγμή αυτά καθώς δεν είναι αρμοδιότητας του Υπουργείου Οικονομικών αυτά.

Η χώρα, λοιπόν, γύρισε ξαφνικά πολλές δεκαετίες πίσω με την ευθύνη να βαραίνει αποκλειστικά τη σημερινή Κυβέρνηση. Σε αυτό το κλίμα, κύριε Υπουργέ, σας καλώ, πριν πω το γιατί, να αποσύρετε όλο το Κεφάλαιο Β΄ για το Δημοσιονομικό Συμβούλιο. Πώς σας ήρθε να παρατείνετε τη θητεία του;

Ο αρχικός νόμος του 2014 μιλάει ρητά για μία θητεία. Ορίσθηκε τότε ένα Δημοσιονομικό Συμβούλιο από την κυβέρνηση του ΣΥΡΙΖΑ, ορίστηκε το δεύτερο το 2022 που λήγει η θητεία του το 2027. Τι είναι αυτό με την ανανέωση θητείας; Ανανεώνει ο ελεγχόμενος τη θητεία του ελεγκτή; Τι είναι το Δημοσιονομικό Συμβούλιο;

 Κυρίες και κύριοι συνάδελφοι, θυμίζω, αν και θέλω να πιστεύω ότι στην Επιτροπή το γνωρίζουν όλοι, εάν δεν δώσει σύμφωνη γνώμη δεν μπορεί να κατατεθεί Προσχέδιο Προϋπολογισμού. Έχει μία αποστολή συγκεκριμένη, να ελέγχει δημοσιονομικά τις τριμηνιαίες εκθέσεις που κατατίθενται για την εκτέλεση του Προϋπολογισμού, τους συμπληρωματικούς Προϋπολογισμούς, το Προσχέδιο και το Σχέδιο του Κρατικού Προϋπολογισμού. Μια πολύ σοβαρή αποστολή. Είναι όργανο που θεσμοθετήθηκε στο πλαίσιο νέων αρχών και κανόνων στην Ευρωπαϊκή Ένωση πριν δέκα χρόνια και γι΄ αυτό και έχει ανεξάρτητο χαρακτήρα.

Σήμερα λειτουργεί υποστελεχωμένο. Έχει οκτώ υπαλλήλους, τέσσερις πτυχιούχους και τέσσερις διοικητικούς. Κανονικά έχει δεκατρείς υπαλλήλους, οι πέντε, όμως, είναι αποσπασμένοι σε άλλες υπηρεσίες. Αντί λοιπόν, να στελεχωθεί για να λειτουργεί από καλά καλύτερα, ερχόμαστε και παρατείνουμε τη λειτουργία του άλλη μία θητεία. Τι είναι αυτό αν δεν είναι μία συναλλαγή στο φως του ήλιου; Για ποιο λόγο την παρατείνετε τη θητεία; Υπάρχει κάποια αιτιολογική βάση; Για να εξασφαλίσει τις καλές εκθέσεις; Γιατί να μην σας το πούμε αυτό; Είναι κακοπιστία αυτό που λέω; Καθιερώνεται γραφείο προέδρου με έξι στελέχη λες και είναι πολιτικό πρόσωπο. Ανεξάρτητη Αρχή είναι. Ανοίγετε την πόρτα να μπαίνουν μετακλητοί μέχρι τρία χρόνια ακόμα και μεταπτυχιακοί φοιτητές.

Με όλα αυτά που συμβαίνουν, από τον ΟΠΕΚΕΠΕ μέχρι την ομάδα αλήθειας, δεν σας παίρνει. Πώς να σας το πω αλλιώς; Και μόνο γι΄αυτό τον λόγο και μόνο για την ρήξη στη σχέση εμπιστοσύνης, που έχει προκαλέσει με αποκλειστικά δική της ευθύνη η Κυβέρνηση στο επίπεδο της διαχείρισης της οικονομίας και των θεσμών, οφείλετε να αποσύρετε τις διατάξεις του Κεφαλαίου που αφορούν το Δημοσιονομικό Συμβούλιο. Ευχαριστώ.

**ΑΘΑΝΑΣΙΟΣ ΚΑΒΒΔΑΣ (Αντιπρόεδρος της Επιτροπής):** Ευχαριστούμε τον κ. Κουκουλόπουλο.

Το λόγο έχει ο κ. Βασίλειος Κόκκαλης, Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ».

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. «ΣΥΝΑΣΠΙΣΜΟς ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ κύριε Πρόεδρε.

Κυρίες και κύριοι συνάδελφοι, είναι πραγματικά αντιφατικό να μιλούμε σήμερα για τη διασφάλιση της δημοσιονομικής ισορροπίας, για την ενσωμάτωση Οδηγίας οδηγιών στην εθνική ελληνική έννομη τάξη, την ώρα που είναι σε εξέλιξη ο πλήρης εκτροχιασμός όσον αφορά την καταβολή των επιδοτήσεων και ο πλήρης εκτροχιασμός στα δημοσιονομικά, διότι θα κληθεί ο ελληνικός λαός να πληρώσει πρόστιμο εκατομμυρίων ευρώ. Είναι πραγματικά αντιφατικό, τουλάχιστον, αντιφατικό.

Θέλω να ξεκαθαρίσω για την Κοινή Αγροτική Πολιτική και για τα λάθη τα οποία έχει κάνει αυτή η Κυβέρνηση όσον αφορά τη διαχείριση των κοινοτικών κονδυλίων, διότι δεν είναι μόνο οι παράνομες πράξεις κάποιων οι οποίες δημιουργούν την υποχρέωση αποζημίωσης.

Το 2013, κυρίες και κύριοι συνάδελφοι, η Κοινή Αγροτική Πολιτική έφερε μια νέα μεταρρύθμιση, έτσι τουλάχιστον ονομάστηκε τότε, την αποδέσμευση των ενισχύσεων από την παραγωγή και την αντικατάστασή τους με την ενιαία ενίσχυση ανά εκμετάλλευση σύμφωνα με τα ιστορικά στοιχεία πληρωμής, εξ ου και τα ιστορικά δικαιώματα. Τι έδειξε η πορεία από το 2003 έως και το 2025. Μήπως αυτή η μεταρρύθμιση, δηλαδή η ενίσχυση ανά έκταση και όχι ανά παραγωγή, μήπως ήταν λάθος, μήπως πρέπει να επανεξεταστεί με τις κατάλληλες δικλείδες ασφαλείας;

Πριν φτάσω στην υποχρέωση που έχει το ελληνικό κράτος δημοσιονομικά να επιστρέψει αυτά τα χρήματα τα οποία καταλογίζουν οι ευρωπαϊκές αρχές, θέλω να αναφέρω το έτος 2023, όπου συνέβη το εξής παράδοξο. Ενώ ο προϋπολογισμός για την ΚΑΠ ήταν σχεδόν ο ίδιος και δικαίως λέει η πλειοψηφία ότι ο Πρωθυπουργός εξασφάλισε το ίδιο ποσό, εν τούτοις το 2023 οι κτηνοτρόφοι ειδικά είδαν μειώσεις στις ενισχύσεις 40%. Τι έγινε; Χάθηκαν τα χρήματα στο δρόμο; Αυτά τα χρήματα δεν τα δικαιούνται οι κτηνοτρόφοι; Τι ήταν αυτά τα χρήματα τα οποία έλειψαν ειδικά από τους κτηνοτρόφους; Κάθισε ποτέ η Κυβέρνηση να πει ότι στη νέα ΚΑΠ πιθανόν να έγιναν λάθη και αδικήθηκαν οι κτηνοτρόφοι; Γατί αδικήθηκαν; Αδικήθηκαν διότι δεν υπήρχαν διαχειριστικά σχέδια βόσκησης. Γι’ αυτό και από τα τρία οικολογικά που αφορούν τον κτηνοτροφικό κόσμο δούλεψε μόνο ένα και όχι τα υπόλοιπα δύο, με αποτέλεσμα αυτά τα χρήματα να είναι αδιάθετα. Ένα το κρατούμενο.

Στη συνέχεια, τι μας έδειξε η Επιτροπή Παρακολούθησης του Προγράμματος Αγροτικής Ανάπτυξης, η οποία παρουσιάστηκε τώρα πρόσφατα, πριν 20 ημέρες, στην Κέρκυρα. Από την καταβολή των άμεσων ενισχύσεων περισσεύουν 500 δισ. εξαιτίας του Στρατηγικού Σχεδίου της Κοινής Αγροτικής Πολιτικής που κατατέθηκε από το 2021. Αυτά τα 500 δισ. είναι τουλάχιστον τρία μέτρα του 2023, για τις αποζημιώσεις των αγροτών, για τις αποζημιώσεις των κτηνοτρόφων, για αποζημιώσεις όπου δεν μπορεί να καταβάλει ο ΕΛΓΑ και ερχόμαστε τώρα με την εξαγγελία ότι θα αναζητήσετε τα αχρεώστητα πίσω.

Ακούστε, κύριε Υπουργέ, αυτό δεν είναι πρωτοβουλία σας. Αυτό είναι μια αυτονόητη υποχρέωση, η οποία πηγάζει από τον Κανονισμό 1307/2013, στα άρθρα 55 και 57, για υποχρέωση επιστροφής των αχρεωστήτων. Είναι ούτως ή άλλως υποχρέωση του κράτους μέλους και, αφού είπα γι’ αυτόν τον Κανονισμό, ας αφήσουν στην άκρη κάποιοι την καραμέλα ότι ο ΣΥΡΙΖΑ έφερε τα βοσκοτόπια. Το διαβιβαστικό της Ευρωπαϊκής Εισαγγελίας ξεκαθαρίζει και επαναλαμβάνει, θα το δείτε πολλές φορές, το νούμερο 1307/2013. Τότε αποφασίστηκε στην Ευρωπαϊκή Ένωση, κακώς, τότε διαπραγματεύτηκε η τότε Κυβέρνηση τα βοσκοτόπια χωρίς ζώο, κακώς, και μετά η επόμενη Κυβέρνηση όφειλε να εφαρμόσει την Κοινή Αγροτική Πολιτική. Εκτός εάν κάποιος πει ότι δεν έπρεπε να εφαρμοστεί η Κοινή Αγροτική Πολιτική, η οποία είχε συμφωνηθεί το 2013. Η ΚΑΠ 2014 – 2020, ναι, με λάθη και η 2015 – 2019 σίγουρα. Χάθηκε, όμως, η χρυσή ευκαιρία. Η χρυσή ευκαιρία λέγεται Διαχειριστικά Σχέδια Βόσκησης. Ο νόμος ήταν το 2015, η Κοινή Υπουργική Απόφαση Φάμελλου – Αποστόλου – Τσιρώνη το 2017. Εάν σήμερα είχαμε Διαχειριστικά Σχέδια Βόσκησης και οι κτηνοτρόφοι θα είχαν περισσότερους πόρους και θα γινόταν δίκαιη κατανομή των επιδοτήσεων και τα δάση θα προστατεύονταν από τους κτηνοτρόφους από φωτιές και από πλημμύρες.

Πολλά περισσότερα θα είχαν γίνει, όπως άλλωστε και ο Κανονισμός OMNIBUS, ο οποίος ουδέποτε εφαρμόστηκε στην πράξη, παρόλο που κερδήθηκε το σχετικό δικαστήριο από το Ευρωπαϊκό Δικαστήριο το 2018.

Επί της αρχής, στο παρών νομοσχέδιο, κύριε Υπουργέ, να πούμε ότι έχει συγκεκριμένα κεφάλαια ενσωμάτωσης της ευρωπαϊκής νομοθεσίας στα άρθρα 3 έως 62. Συγκεκριμένα, τροποποιείται το νομοθετικό πλαίσιο του ν. 4270/2014, η οποία αφορούσε τις αρχές δημοσιονομικής διαχείρισης και εποπτείας και το δημόσιο λογιστικό. Η Οδηγία 2024/1265 ενσωματώνεται, η οποία εντάσσεται στο ευρύτερο πλαίσιο της αναθεώρησης του Συμφώνου Σταθερότητας και Ανάπτυξης, τροποποιώντας την αντίστοιχη Οδηγία 2011/85. Ο Κανονισμός 2024/1263 που αφορά την ενίσχυση του συντονισμού των οικονομικών πολιτικών των κρατών μελών και την ενίσχυση της πολυμερούς δημοσιονομικής εποπτείας. Επίσης, ο Κανονισμός 2024/1264 και με τα άρθρα 48 έως 62 επέρχονται τροποποιήσεις στο ισχύον νομοθετικό πλαίσιο του ν. 4270/2014.

 Δεύτερο Κεφάλαιο, άρθρα 63 – 69, η σύσταση εθνικού μητρώου παροχών.

 Τρίτο Κεφάλαιο, τα μέτρα για την ενίσχυση του διαθέσιμου εισοδήματος και φορολογικές ρυθμίσεις. Σίγουρα μέτρα τα οποία έχουν θετικό πρόσημο και αφορούν την επιστροφή του ενοικίου, βέβαια, εξ όσων φαίνεται δεν θα λύσουν καθόλου το πρόβλημα. Η επιστροφή ενός ενοικίου ετησίως για την κύρια και την φοιτητική κατοικία, η ετήσια οικονομική ενίσχυση ύψους 250 ευρώ για συνταξιούχους, ανασφάλιστους, υπερήλικες και άτομα με αναπηρία, παράταση της ισχύος της μείωσης του φόρου εισοδήματος για δαπάνες αναβάθμισης κτιρίων για τα έτη 2025 και 2026. Οι πιο βασικές μεταβολές μεσοπρόθεσμο δημοσιονομικό διαρθρωτικό σχέδιο, κανόνας καθαρών δαπανών, πολυετής δημοσιονομικός προγραμματισμός, κατάρτιση ετήσιου προϋπολογισμού, η οποία διαδικασία κατάρτισης γίνεται αυστηρότερη με συγκεκριμένα στάδια και χρονοδιαγράμματα και είναι ο τελικός ενοποιημένος κρατικός προϋπολογισμός και το Δημοσιονομικό Συμβούλιο. Εδώ θέλω να πούμε κάποια πράγματα και σας καλούμε να αποσύρεται τις σχετικές διατάξεις.

Πρώτον, θα τα πούμε και στην κατ’ άρθρον, καταργείτε τη μία θητεία. Υπήρχε μια θεσμική εγγύηση η οποία δημιουργήθηκε το 2014, υπονομεύετε στην πράξη τον χαρακτήρα ανεξαρτησίας του Συμβουλίου. Η δυνατότητα ανανέωσης της θητείας του προέδρου και των μελών παύει να αποτελεί αναβάθμιση, αντιθέτως λειτουργεί ως εργαλείο, ξεκάθαρα, πολιτικής επιρροής. Πώς μπορεί κάποιος να είναι αμερόληπτος του οποίου η διοίκηση έχει να προσδοκά την επιβράβευση από την κυβέρνηση; Είναι τυχαία η χρονική σύμπτωση με τις εκλογές του 2027;

Άρθρο 10, σύσταση πολιτικού γραφείου Προέδρου. Ιδρύεται πολιτικό γραφείο με έξι μετακλητούς σε μια Αρχή που αριθμεί μόλις οκτώ υπαλλήλους, αν δεν κάνω λάθος. Το ένα τρίτο του προσωπικού θα είναι προσωπική επιλογή του προέδρου και όχι της Αρχής. Το γραφείο υπάγεται στις διατάξεις περί πολιτικών γραφείων της κυβέρνησης. Είναι δυνατόν; Από πότε θεωρείται πολιτικό πρόσωπο ένας τεχνοκράτης επικεφαλής μιας ανεξάρτητης αρχής; Το κόστος σύμφωνα με το Γενικό Λογιστήριο του Κράτους θα είναι 650.000 ευρώ. Συμβάσεις ορισμένου χρόνου για το επιστημονικό προσωπικό. Ποια θεσμική λογική επιβάλλει την πρόσληψη προσωπικού με ημερομηνία λήξης, το οποίο μέχρι να εκπαιδευτεί θα αποχωρεί; Κοστολόγηση προεκλογικών προγραμμάτων, από τη θεσμική εγγύηση στην προσχηματική επίκληση. Στο ίδιο νομοσχέδιο διατηρείται ο ρόλος του Συμβουλίου στην κοστολόγηση των προεκλογικών προγραμμάτων.

Θεωρητικά είναι μια διαδικασία που εξασφαλίζει τη διαφάνεια και την υπεύθυνη δημοσιονομική στάθμιση, στην πράξη όμως με την αποδυνάμωση της ανεξαρτησίας του Συμβουλίου, όπως είπαμε παραπάνω, το όποιο κύρος εξουδετερώνεται, εξανεμίζεται. Πώς είναι δυνατόν να αξιολογεί αντικειμενικά τις θέσεις των κομμάτων ένας φορέας που εξαρτάται θεσμικά και διοικητικά από το κόμμα που κυβερνά; Αυτό θα το απαντήσετε;

Η δήθεν ουδέτερη κρίση μετατρέπεται σε θεσμικό άλλοθι κομματικής κυριαρχίας και δικαίως οι πολίτες θα αμφισβητήσουν την εγκυρότητα κάθε αξιολόγησης γιατί ουδέποτε λένε οι πολίτες, όπως και τα περισσότερα κόμματα, ότι είναι κατά της αξιολόγησης.

Το αφήγημα συνεπώς της θεσμικής αναβάθμισης του Συμβουλίου καταρρέει και σας καλούμε να αποσύρετε τις συγκεκριμένες διατάξεις.

 Τα περισσότερα αφού ακούσουμε και τους Φορείς στην κατ’ άρθρο συζήτηση του συγκεκριμένου νομοσχεδίου.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κύριε Κόκκαλη και για τον χρόνο.

Τον λόγο έχει ο Ειδικός Αγορητής της Κοινοβουλευτικής Ομάδας του «Κομμουνιστικού Κόμματος Ελλάδος», κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Καλημέρα, καλό μήνα και σε όσους μας ακούνε και ζούνε καθημερινά μέσα στην αβεβαιότητα τις δυσκολίες, «ανεβαίνοντας τον Γολγοθά» των οικονομικών αδιεξόδων και του «ψηφιακού λαβύρινθου» που έχει επιβάλει η Κυβέρνηση όλο το προηγούμενο διάστημα με την ανοχή και των υπολοίπων Κομμάτων του «Ευρωμονόδρομου».

Συζητάμε σε μια περίοδο που μαίνονται οι ιμπεριαλιστικοί πόλεμοι, οι ανταγωνισμοί για την πρωτοκαθεδρία ανάμεσα στο Ευρωατλαντικό και το Ευρωασιατικό «στρατόπεδο» με την Κυβέρνηση και με την ανοχή και των άλλων Κομμάτων «να δίνουν γη και ύδωρ», στους ιμπεριαλιστικούς σχεδιασμούς, παραχωρώντας υποδομές, παραχωρώντας όλες τις Βάσεις αυτή τη στιγμή του ΝΑΤΟ, να παίζουν καθοριστικό ρόλο τόσο στη «γενοκτονία» του «Κράτους δολοφόνου» του Ισραήλ απέναντι στον Παλαιστινιακό λαό, στην επίθεση απέναντι στο Ιράν από τις Ηνωμένες Πολιτείες και το ΝΑΤΟ όσο και στους ιμπεριαλιστικούς σχεδιασμούς στο έδαφος της Ουκρανίας.

Η ανάγκη λοιπόν, της επιστροφής όλων των στρατιωτών Ελλήνων, όλων των φρεγατών, αλλά και το κλείσιμο των Στρατιωτικών Νατοϊκών Βάσεων πρέπει άμεσα να προχωρήσει.

Συζητάμε σήμερα σε ένα περιβάλλον που ξέρετε, δεν είναι και πολύ ευχάριστο, μια που τα σκάνδαλα διαδέχονται το ένα το άλλο και μέσα από αυτή τη σκανδαλολογία «αναδύεται η μπόχα ενός συστήματος που σαπίζει». Ενός «συστήματος» που καταρρέει, ενός «συστήματος» που έχει στο επίκεντρό του την κερδοφορία των λίγων, την εκμετάλλευση ανθρώπου από άνθρωπο και στη βάση της εκμετάλλευσης ανθρώπου από άνθρωπο δεν διστάζει να θυσιάσει ανθρώπινες ζωές, δεν διστάζει να θυσιάσει λαϊκές περιουσίες, δεν διστάζει να θυσιάσει δικαιώματα και αξίες σήμερα του λαού μας.

Τι έχουμε σήμερα: «Οδηγιούλα». Τι θα πούνε τα άλλα Κόμματα του «Ευρωμονόδρομου»; Θα πούνε «Δεν την ψηφίζω την Οδηγιούλα της Ευρωπαϊκής Ένωσης για τη δημοσιονομική πειθαρχία που βάζει δημοσιονομικούς κανόνες»; Για ποιους βάζει δημοσιονομικούς κανόνες; Μήπως βάζει για τους ενεργειακούς ομίλους, μήπως βάζει δημοσιονομικούς κανόνες για τους στρατηγικούς επενδυτές, για τους τραπεζίτες, για τους εφοπλιστές; Μήπως βάζει δημοσιονομικούς κανόνες για το κεφάλαιο, που κερδίζει, που μέσα στα χρηματιστήρια διπλασιάζει και τριπλασιάζει τα κέρδη του, που φοροαπαλλάσσεται με νόμους φοροαπαλλαγών όλων διαχρονικά των κυβερνήσεων ΣΥΡΙΖΑ, ΠΑΣΟΚ και ΝΕΑ ΔΗΜΟΚΡΑΤΙΑ;

Έχουμε λοιπόν «Οδηγιούλα», η οποία θα την ψηφίσετε όλοι σας, στο τέλος, με μικροαλλαγές, μικροδιορθώσεις, που στην ουσία έρχεται να «θωρακίσει» τα συμφέροντα των επιχειρηματικών ομίλων. Στόχος της είναι να επιταχυνθεί η καπιταλιστική ανάπτυξη, να θωρακιστεί η ανταγωνιστικότητα των επιχειρηματικών ομίλων και να διασφαλιστεί η κερδοφορία τους. Γι αυτό και «πλασάρεται» στο όνομα της σταθερότητας, της διαφάνειας και της δικαιοσύνης, από την Κυβέρνηση.

Την ίδια στιγμή, που ο λαός και τα λαϊκά νοικοκυριά «στενάζουν» καθημερινά και τι άλλο λέει αυτή εδώ η «Οδηγιούλα» της Ευρωπαϊκής Ένωσης: «Αποδέσμευση, αποδέσμευση των στρατιωτικών δαπανών από το έλλειμμα». Δηλαδή για τις στρατιωτικές δαπάνες και τη μετατροπή της οικονομίας σε πολεμική οικονομία θα τα δίνουμε όλα, φτάνοντας και το 5% του ΑΕΠ. Αλλά για τις ανάγκες του λαού μας δεν θα δίνουμε τίποτα. Ίσα, ίσα, θα παίρνουμε και θα σας το αποδείξω και μαθηματικά και οικονομικά λίγο παρακάτω με τις «ψεύτικες» παροχολογίες που προχωράει.

Σε αυτό το σημείο όμως και επειδή μίλησα για «ψηφιακό λαβύρινθο» και μιλήσαμε για λαό που στενάζει, να χαιρετήσουμε και από αυτό εδώ το βήμα ένα μεγάλο αγώνα που κάνουν οι μικροί αυτοαπασχολούμενοι βιοπαλαιστές στα συνεργεία, στα πλυντήρια και τα παρκινγκ και βρίσκονται αυτή την ώρα διαμαρτυρόμενοι έξω από την Α.Α.Δ.Ε. γιατί τους επιβάλλετε κύριε Υπουργέ το «Ψηφιακό Πελατολόγιο» που οι δικές σας κυβερνήσεις με την ανοχή όλων των άλλων το είχαν καταργήσει όλο το προηγούμενο διάστημα. Και γιατί το κάνετε αυτό; Δεν το κάνετε για να «πιάσετε» τη φοροδιαφυγή, το κάνετε για να τους κλείσετε, το κάνετε για να τους επιβάλλετε να απασχολήσουν ένα ή δύο εργαζόμενους παραπάνω, τη στιγμή που «δεν αντέχουν» οικονομικά, γιατί είναι μικρές, ατομικές επιχειρήσεις, οικογενειακές. Το κάνετε για να τους αυξήσετε το διοικητικό κόστος. Το κάνετε για να τους «δυσκολέψετε» τη δουλειά, γιατί γνωρίζετε καλά ότι τα μεγάλα συνεργεία, οι μεγάλοι όμιλοι, οι μεγάλες αντιπροσωπείες, έχουν οργανωμένα λογιστήρια, έχουν οργανωμένες υποδομές και μπορούν να στηρίζουν όλες αυτές τις αποφάσεις που παίρνετε.

Παράλληλα, το κάνετε και για ένα άλλο λόγο που είναι πολύ σημαντικός, είναι για την ενίσχυση των ομίλων που επενδύουν στους τομείς αυτούς. Για όλους αυτούς τους παρόχους, για όλες αυτές τις εταιρείες, που αυτή τη στιγμή «οικονομάνε στις πλάτες» των μικρών αυτοαπασχολουμένων.

Και τι έρχεστε σήμερα να πείτε; Έρχεστε να πείτε, μέσα από την πρόταση αυτή, νόμου, ότι «Θα δίνουμε 250 ευρώ στους συνταξιούχους». Σοβαρά; Nα σας πούμε εμείς: Θα δίνετε 250 ευρώ στους συνταξιούχους και γιατί δεν δίνετε τη 13η και 14η σύνταξη; Δεν τα πλήρωσαν οι συνταξιούχοι από τις εισφορές τους όλα τα προηγούμενα χρόνια που δούλευαν, δεν τα πληρώνουν σήμερα οι εργαζόμενοι, από τις τσέπες τους, με τις εισφορές, το Πάσχα, τα Χριστούγεννα και το Καλοκαίρι; Για ποιο λόγο δεν «βάζετε βαθιά το χέρι στην τσέπη», για να δώσετε στους συνταξιούχους, 13η, 14η σύνταξη και «παίζετε» με επιδόματα και την ίδια στιγμή δίνετε επιδοτήσεις, δίνετε ενισχύσεις και προνόμια στο μεγάλο κεφάλαιο και αυτό φαίνεται, «ποιος πληρώνει το μάρμαρο σήμερα»; Το 95% των φόρων, το πληρώνει σήμερα, οι μισθωτοί, οι συνταξιούχοι, οι μικροί αυτοαπασχολούμενοι, οι βιοπαλαιστές αγρότες που σας πληροφορώ, οι βιοπαλαιστές αγρότες, οι μικροί βιοπαλαιστές αγρότες δεν είδαν καμία επιδότηση όλα αυτά τα χρόνια, γιατί οι επιδοτήσεις πήγαιναν στους μεγάλους ομίλους, που δραστηριοποιούνταν και στον τομέα της αγροτικής παραγωγής.

Λέτε, «Θα ενισχύσουμε με 250 ευρώ τους συνταξιούχους, τους υπερήλικες ανασφάλιστους». Έχετε «πέσει» ποτέ πάνω από το πρόβλημα των υπερηλίκων ανασφάλιστων, που όταν γίνονται 67 ετών, περιμένουν δύο και τρία χρόνια να εκκαθαριστεί αυτό το πενιχρό βοήθημα που παίρνουν, φτάνοντας τα 70, με «κόφτες» τεκμηρίων διαβίωσης, επειδή έχουν ένα μικρό σπιτάκι ή ένα αυτοκινητάκι ή επειδή έπαιρναν κάποιο άλλο επίδομα. Οπότε οι περικοπές προχωρά η μία πάνω στην άλλη και στο τέλος τους «πετάει εκτός το σύστημα». Έχετε δει όλοι αυτοί που λέτε ότι θα πάρουν το επίδομα των 250 ευρώ, που είναι τα νοικοκυριά που παίρνουν το κοινωνικό επίδομα αλληλεγγύης πόσοι περικόπηκαν με τα νέα μέτρα περικοπών που πήρατε το προηγούμενο διάστημα;

 Πάμε τώρα σε ένα άλλο ζήτημα. Βάζετε το θέμα της παράτασης για την «Ενεργειακή αναβάθμιση των κτιρίων». «Χορτάσαμε πράσινη ενέργεια και πράσινα άλογα». Αντί να γίνεται ολοκληρωμένη μελέτη αντισεισμικής θωράκισης και προστασίας αντιπυρικής προστασίας, αντιπλημμυρικής θωράκισης της Χώρας μας, των λαϊκών νοικοκυριών, επειδή επιβάλλει το κεφάλαιο να μοιραστούν χρήματα στους ομίλους που επενδύουν στην «Πράσινη Ενέργεια». Μας επιβάλλετε και εσείς την «Ενίσχυση για την ενεργειακή αναβάθμιση των κτιρίων» και ποιοι θα έχουν την έκπτωση φόρου από την «Ενεργειακή αναβάθμιση των κτιρίων»; Ένας μισθωτός των 11.000 ευρώ τι θα κερδίσει; Τίποτα. Ένας μισθωτός με δύο παιδάκια δεν θα κερδίσει τίποτα από την έκπτωση φόρου. Θα το κερδίσουνε πάλι εκείνοι που επιβαρύνονται περισσότερο με φόρο, άρα τα υψηλά εισοδήματα και αυτοί που δηλώνουν υψηλά κέρδη από τις εταιρείες τους και όχι οι μικροί αυτοαπασχολούμενοι, όχι οι μισθωτοί, όχι οι συνταξιούχοι.

Έχει μεγάλη σημασία να δούμε το ζήτημα της ρήτρας διαφυγής που προβλέπεται να ισχύσει για 4 έτη, επιτρέποντας στα κράτη μέλη μεγαλύτερη δημοσιονομική ευελιξία για την αύξηση των στρατιωτικών δαπανών, χωρίς να παραβιάζονται οι κανόνες του συμφώνου σταθερότητας και ανάπτυξης που βέβαια διατηρούν όλους εκείνους τους κόφτες για τις λαϊκές ανάγκες. Και τους κόφτες για τις λαϊκές ανάγκες τους βλέπουμε καθημερινά.

Πώς τους εντοπίζουμε; Τους εντοπίζουμε, όταν βλέπουμε τα πρόστιμα που πληρώνουν μέσα σε αυτό τον ψηφιακό λαβύρινθο όλα τα λαϊκά νοικοκυριά. Όταν βλέπουμε όλους τους φόρους που πληρώνουν, ακριβώς γιατί μέσω των ψηφιακών συναλλαγών που εσείς έχετε επιβάλλει φορολογείται από την αποταμίευση μέχρι και ένα νοικοκυριό το οποίο ξοδεύει το εισόδημά του στις δαπάνες ενοικίου ή στις δαπάνες εξόφλησης του δανεισμού.

Φαίνεται μέσα από τη φορολογία των μικρών αυτοαπασχολούμενων που τους έχετε επιβάλλει την τεκμαρτή φορολόγηση, που βυθίζονται μέσα σε ένα ψηφιακό κυκεώνα και καθημερινά ξοδεύουν περισσότερα και περισσότερα για να μπορέσουν να ανταποκριθούν.

Φαίνεται από αυτόν τον ψηφιακό λαβύρινθο που έχετε βάλει σε όλα τα νοικοκυριά και τους έχετε αναγκάσει να τρέχουν πίσω από τις ουρές τους για να δηλώσουν το ασανσέρ, το οικόπεδο, το χωραφάκι τους που το καθάρισαν, να μπουν να κάνουν τη μεταβολή και τη μεταφορά του λογαριασμού της ΔΕΗ από τον έναν στο άλλο.

Και την ίδια στιγμή που τους σπρώχνετε; Tους σπρώχνετε σε υπηρεσίες που μέχρι τώρα παρέχονταν δωρεάν στο να πάνε να τις πληρώσουν. Σε ιδιωτικές εταιρείες που έχουν αναπτυχθεί και έχουν επενδύσει σε αυτόν τον κλάδο.

Πάμε τώρα και στο ζήτημα, «μούφα» θα έλεγα εγώ, της επιδότησης του ενοικίου. Μην τολμήσει η Κυβέρνηση - Και το λέμε γιατί θα μας βρείτε απέναντί σας. - να μπει στη διαδικασία να επιβάλει πριν καν δώσει το ποσό του επιδόματος ενοικίου, που είναι πενιχρό και ελάχιστο, να προχωρήσει σε κόφτες.

Και ποιοι είναι αυτοί οι κόφτες; Ενώ οι φορολογικές δηλώσεις έχουν σχεδόν προχωρήσει κατά 80, 90% γυρνάτε πίσω σε όλα τα νοικοκυριά και τους λέτε να πάνε να ξανακάνουν όλοι φορολογική δήλωση για να συμπληρώσουν στον κωδικό 081 τον αριθμό του συμβολαίου ενοικίου, διαφορετικά δεν θα πάρουνε αυτό το μικρό επίδομα ενοικίου. Αλήθεια;

Και θα σας βάλω δέκα ερωτηματικά για τον ποιο κωδικό μπορεί να συμπληρώσουν. Κάποιοι που μπορεί να πληρώνουν ενοίκιο, αλλά δεν πρόλαβαν να κάνουν ανανέωση. Κάποιοι που μπορεί να έκαναν ανανέωση μέσα στον χρόνο. Κάποιοι που μπορεί να την κάνανε φέτος. Επιβάλλεται, λοιπόν, εδώ και τώρα, να προχωρήσετε σε αυτή την καταβολή του ποσού που μπορείτε ψηφιακά να το αντιμετωπίσετε χωρίς να υποχρεώσετε τα νοικοκυριά να προχωρήσουν σε αυτή την διόρθωση με φόρτο και σε αυτούς και στα λογιστικά γραφεία που επωμίζονται αυτό το βάρος.

Για να δούμε όμως κάτι. Είναι πραγματικά επίδομα αυτό; Έστω ότι έχουμε κάποιον ο οποίος δήλωνε ενοίκιο - Για να δείτε πώς τα σκέφτεται η κυβέρνηση. Γιατί δεν γίνεται τίποτα για τον λαό.- 200 ευρώ και πλήρωνε φόρο 30 ευρώ. Δεν κάνω λάθος. Άρα, 12 μήνες Χ 30 ευρώ = 360 ευρώ φόρος. 360 ευρώ φόρο πλήρωνε στο κράτος ο ιδιοκτήτης του ακινήτου, 200 ευρώ θα επέστρεφε η κυβέρνηση. Υπάρχουν πράγματι αρκετοί ιδιοκτήτες ακινήτων που μπορεί να μη δηλώνουν το πραγματικό ποσό. Έστω, λοιπόν, ότι υπάρχει κάποιος και δηλώνει τα 500 ευρώ τώρα. Θα πληρώσει φόρο 900 ευρώ και η Κυβέρνηση θα επιστρέψει τα 500. Στη μια περίπτωση, λοιπόν, η Κυβέρνηση θα εισέπραττε φόρο 360 ευρώ και θα επέστρεφε τα 200, διαφορά 160 ευρώ και στην άλλη περίπτωση, 900 ευρώ με 500 ευρώ. Γεμάτη η τσέπη σας.

Ακόμα και μέσα από αυτή τη διαδικασία που την παρουσιάζετε σαν παροχή, πάλι γεμίζουν τα ταμεία του κράτους για να τα επιστρέψουν με τη μορφή επιχορηγήσεων, επιδοτήσεων και ενισχύσεων στο μεγάλο κεφάλαιο. Γιατί, μη βγει κανένας να πει ότι η Κυβέρνηση μείωσε 72 φόρους το προηγούμενο διάστημα. Μείωσε τον φόρο συγκέντρωσης κεφαλαίου, μείωσε τον φόρο χρηματιστηριακών συναλλαγών, μείωσε τον φόρο των νομικών προσώπων, δηλαδή, μείωσε όλους εκείνους τους φόρους που αφορούν την κερδοφορία του μεγάλου κεφαλαίου και την ίδια στιγμή αύξησε το ΕΝΦΙΑ. Πως αύξησε το ΕΝΦΙΑ; Σου λέει, για να έχεις μειωμένο ΕΝΦΙΑ, θα πληρώνεις ασφάλεια. Η ασφάλεια είναι πολύ περισσότερο από το ΕΝΦΙΑ το οποίο έχει επιβάλλει.

Μείωσε το αφορολόγητο για τους αυτοαπασχολούμενους και για τους μισθωτούς που κάποτε είχαν αφορολόγητο 12.000 ευρώ συν 3.000 ευρώ για κάθε παιδί και μείωσε, αυτή η Κυβέρνηση και όλα τα άλλα κόμματα, όλη αυτή τη δεκαπενταετία στο μηδέν αφορολόγητο για τους αυτοαπασχολούμενους, στο 8.500 ευρώ περίπου αφορολόγητο για τους μισθωτούς και συνταξιούχους.

Άρα εδώ μιλάμε για αύξηση της φορολογίας. Την ίδια στιγμή μάλιστα που επιβάλλει πρόστιμο για την χρήση της ψηφιακής κάρτας, για ένα εισόδημα το οποίο δεν είναι πραγματικό αλλά είναι εικονικό για τους μικρούς αυτοαπασχολούμενους.

Ολοκληρώνοντας, όμως, ήθελα να θίξω και ένα άλλο ζήτημα το οποίο το βάζουμε σε κάθε παρέμβασή μας, γιατί απασχολεί δεκάδες χιλιάδες νοικοκυριά. Έχει να κάνει με τους συμπατριώτες μας Έλληνες ομογενείς από την πρώην Σοβιετική Ένωση. Τον Dombrovskis‎‎ τον ξέρετε; Είναι αυτός που στην Ευρωπαϊκή Επιτροπή συναλλάσσεται με την κυβέρνηση. Που μαζί σχεδιάζουν την «αφαίμαξη» των λαϊκών νοικοκυριών, μαζί σχεδιάζουμε όλο το πρόγραμμα επιδοτήσεων, επιχορηγήσεων του κεφαλαίου και της θωράκισης της οικονομίας της καπιταλιστικής.

Σε αυτόν λοιπόν το κύριο, οι ευρωβουλευτές του κόμματός μας κατέθεσαν ερώτηση για τα δάνεια που έχετε χορηγήσει στους Έλληνες ομογενείς από την πρώην Σοβιετική Ένωση και τα οποία τώρα με την εγγύηση του Ελληνικού Δημοσίου έχουν μεταφερθεί στις ΔΥΟ, τους κυνηγάτε με πλειστηριασμούς, με εξώσεις, κατασχέσεις λογαριασμών.

Τι απάντησε, και θα σας το καταθέσω. Τα κονδύλια που χορηγήθηκαν μέσω του Προϋπολογισμού Δημοσίων Επενδύσεων συνιστούσαν κρατική στήριξη με τη μορφή επιχορήγησης της εγκατάστασης και όχι δάνειο. Όχι δάνειο, που όλες οι κυβερνήσεις «ΣΥΡΙΖΑ», «ΠΑΣΟΚ», «ΝΕΑ ΔΗΜΟΚΡΑΤΙΑ», τόσα χρόνια υποστήριζαν. Η επιχορήγηση που χορηγήθηκε στο πλαίσιο του προγράμματος αποκατάστασης έλαβε κρατική εγγύηση. Ως εκ τούτου, τυχόν αποφάσεις σχετικά με τη διαγραφή των εκκρεμών υποχρεώσεων, το ετήσιο κόστος εξυπηρέτησης ή την αναστολή των μέτρων αναγκαστικής εκτέλεσης, εμπίπτουν στην αρμοδιότητα των ελληνικών αρχών και όχι της Επιτροπής.

«Νίπτει τας χείρας της» η Επιτροπή, «πετάει το μπαλάκι» στην Κυβέρνηση, παραδέχεται όμως ότι μιλάμε για μορφή επιχορήγησης εγκατάστασης και όχι δάνειο. Άρα αυτό που αγωνίζεται το Κ.Κ.Ε. και υποστηρίζει για άμεση διαγραφή το 85% του κεφαλαίου όλων των τόκων και των προστίμων για αυτές τις παροχές, που ήταν παροχές και όχι δάνεια, με τη δυνατότητα εξόφλησης αυτού του μικρού ποσού, με το 10% του ετήσιου εισοδήματος και την αποζημίωση σε όλα αυτά τα νοικοκυριά που δεν γίναν αποδέκτες αυτής της κρατικής επιχορήγησης, πρέπει να προχωρήσει άμεσα. Το καταθέτω για να το διαβάσετε, κ. Υπουργέ.

Ολοκληρώνω, λοιπόν, τη σημερινή μας παρέμβαση και ευχαριστώ για την ανοχή του χρόνου. Ο λαός δεν έχει να περιμένει τίποτα από τέτοιες οδηγίες, τέτοια νομοσχέδια, τέτοιες εντολές και επιταγές της Ευρωπαϊκής Ένωσης που τα κόμματα στήριζαν, στηρίζουν και θα στηρίζουν στο όνομα της κερδοφορίας, του κεφαλαίου και της θωράκισης του καπιταλιστικού συστήματος. Χρειάζεται, με τον καθημερινό αγώνα, με την καθημερινή πάλη, με τη σύγκρουση με τις επιλογές του κεφαλαίου των μονοπωλίων και των πολυεθνικών, δίπλα στο Κ.Κ.Ε. να ανοίξει ο δρόμος για γενικότερες αλλαγές στην κοινωνία και στην οικονομία, έτσι ώστε να έρθει αυτή η μέρα που ο λαός θα γίνει πραγματικός νοικοκύρης στο βίο του.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε.

Όποιος συνάδελφος βουλευτής επιθυμεί να λάβει τον λόγο, να το δηλώσει στη Γραμματεία της Επιτροπής. Και τώρα, έχει τον λόγο ο κ. Βασίλειος Βιλιάρδος, Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», για 15 λεπτά .

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ.

Κυρίες και κύριοι συνάδελφοι, θα ξεκινήσουμε από το πώς πηγαίνει η οικονομία μας, ο ρυθμός ανάπτυξης της οποίας οφείλεται ξεκάθαρα στην αύξηση της ιδιωτικής κατανάλωσης. Δυστυχώς, με αρνητικές τις παραγωγικές επενδύσεις και με ένα τεράστιο εμπορικό έλλειμμα. Ακόμη χειρότερα, το έλλειμμα του ισοζυγίου τρεχουσών συναλλαγών μας επιδεινώθηκε στα 6,6 δισ. το πρώτο τετράμηνο, συγκριτικά με το αντίστοιχο του 2024. Ενώ το συνολικό τρεχουσών συναλλαγών και κεφαλαίων στα μείον 6,2 δισ.

Πρόκειται, δυστυχώς, για εξελίξεις που θυμίζουν την εποχή 2006-2010, όπου όμως τα μέτρα τύπου μνημονίων, όπως είναι η ονομαστική μείωση των μισθών, είναι πια αδύνατο, αφού η Ελλάδα είναι πια στην τελευταία θέση της Ευρωπαϊκής Ένωσης όσον αφορά τα πραγματικά, εντελώς εξευτελιστικά, ωρομίσθια.

Συνεχίζοντας, το πώς πηγαίνει η οικονομία μας εξαρτάται βέβαια από την οπτική γωνία των εκάστοτε συντελεστών της, όπου έχουμε τα εξής:

Πρώτον, όσον αφορά τις μεγάλες επιχειρήσεις η οικονομία μας πηγαίνει πολύ καλά, αφού αυτές «λυμαίνονται» τα χρήματα του Ταμείου Ανασυγκρότησης, των ΕΣΠΑ και σύντομα των εξοπλιστικών. Είναι σε θέση δε να αυξάνουν τις τιμές πώλησής τους, τουλάχιστον ανάλογα με τον πληθωρισμό, λόγω της δεσπόζουσας θέσης τους στην οικονομία και της λειτουργίας τους ως καρτέλ.

Δεύτερον, όσον αφορά το κράτος, η οικονομία μας πηγαίνει εν μέρει καλά. Ειδικότερα. Καλά, αφού τα δημόσια έσοδα αυξάνονται από την υπερφορολόγηση μεταξύ άλλων, με τη διατήρηση των ίδιων φορολογικών συντελεστών στις αυξημένες τιμές.

Όχι καλά, επειδή ο εναρμονισμένος πληθωρισμός όταν είναι υψηλότερος από τις άλλες χώρες της ευρωζώνης, στο 3,3% πρόσφατα έναντι 1,9% της ευρωζώνης, μειώνει την ανταγωνιστικότητα της οικονομίας μας, οπότε τις προοπτικές περαιτέρω αύξησης των δημοσίων εσόδων. Πολύ άσχημα δε, λόγω του εμπορικού ελλείμματος και του ελλείμματος τρεχουσών συναλλαγών, το οποίο θυμίζουμε ήταν στα 34,6 δις το 2024 και στα 15,1 δις αντίστοιχα που επιδεινώνεται το 2025.

Τέλος, όσον αφορά τους πολίτες, η οικονομία μας πηγαίνει πολύ άσχημα. Αφενός μεν, λόγω της υπερφορολόγησης και με νέους φόρους, όπως τα απαράδεκτα τεκμήρια κερδοφορίας των μικρομεσαίων και το «πράσινο τέλος» για τον τουρισμό, αφετέρου εξαιτίας του πληθωρισμού σε σχέση με τους εξευτελιστικά χαμηλούς μισθούς. Της ακρίβειας δηλαδή, η οποία είναι συνάρτηση μισθών και τιμών.

Από πολιτικής πλευράς τώρα, η συστημική Κυβέρνηση δεν μπορεί να ελέγξει τα καρτέλ που είναι υπεύθυνα για την ακρίβεια, αφού η ίδια διαπλεκόμενη τα στηρίζει. Ενώ μαζί με την επίσης συστημική Αξιωματική Αντιπολίτευση έχουν χρέη περί το 1 δις και άρα μπορούν να εκβιάζονται, ειδικά από τις τράπεζες.

Επομένως, αδυνατεί να δημιουργήσει συνθήκες υγιούς ανταγωνισμού και ένα θετικό επιχειρηματικό περιβάλλον, όσον αφορά τις μικρομεσαίες επιχειρήσεις, για τη διενέργεια παραγωγικών επενδύσεων, που θα οδηγούσαν στη μείωση των τιμών και στην αύξηση των μισθών, οπότε στον περιορισμό της ακρίβειας και στον ισοσκελισμό των ισοζυγίων.

Συνεχίζοντας με το νομοσχέδιο, είναι πολύ σημαντικό επειδή συμπεριλαμβάνει μία κρίσιμη Ευρωπαϊκή Οδηγία, η οποία είναι δεσμευτική για τη διαχείριση των οικονομικών μας. Μας οδηγεί ουσιαστικά σε ένα νέο μνημόνιο, έξυπνα βέβαια από την πλευρά των δαπανών, λόγω του υπερβολικού χρέους που συσσώρευσαν τα αποτυχημένα και καταστροφικά μνημόνια που μας επέβαλε η Ευρωπαϊκή Ένωση. Τα σημαντικότερα αποτελέσματα των οποίων ήταν τα εξής:

Πρώτον, η μείωση του ΑΕΠ μας χωρίς να έχει επανέλθει στα προ μνημονίων επίπεδα, αφού το πραγματικό ΑΕΠ παραμένει περί τα 40 δις χαμηλότερο από το 2008.

 Δεύτερον, η μείωση του κατά κεφαλήν ΑΕΠ στην προτελευταία θέση της Ε.Ε..

Τρίτον και σημαντικότερο ίσως, η κατάρρευση της παραγωγικότητας της εργασίας λόγω της κατακόρυφης πτώσης των επενδύσεων, επίσης, η αντίστοιχη μείωση της ανταγωνιστικότητας της οικονομίας μας.

Τέταρτον, η αύξηση του χρέους ως προς το ΑΕΠ στο υψηλότερο επίπεδο στην Ε.Ε., ενώ σε απόλυτους αριθμούς έχει αυξηθεί πάνω από 100 δισεκατομμύρια σε σχέση με το 2009, παρά το PSI και το ξεπούλημα της δημόσιας περιουσίας μας.

Πέμπτον, οι ελλείψεις στην υγεία, όπως φάνηκε και στην πανδημία, ακόμη και με τη πτώση του προσδόκιμου χρόνου ζωής, καθώς, επίσης, στην παιδεία, που με κριτήριο τις εγχώριες και διεθνείς επιδόσεις των νέων μας, είναι κάτι περισσότερο από απογοητευτική.

Έκτο, η μείωση του βιοτικού μας επιπέδου, όπου δεν εργάζονται πια οι Έλληνες για τη διαβίωσή τους, αλλά κυριολεκτικά για την επιβίωσή τους, με το υψηλότερο ποσοστό παιδιών σε κίνδυνο φτώχειας στην Ε.Ε..

Έβδομο, ο αφελληνισμός των τραπεζών και οι εκατοντάδες χιλιάδες πτωχεύσεις επιχειρήσεων, παράλληλα, με την απομάκρυνσή μας από τα Βαλκάνια, όπου οι ελληνικές επιχειρήσεις είχαν ηγετική θέση.

Όγδοο, η μείωση της ρευστότητας, αφού τα επιχειρηματικά δάνεια ως προς το ΑΕΠ είναι σήμερα μόλις στο 55% με στοιχεία του ΔΝΤ, στο συντριπτικό ποσοστό τους προς τις μεγάλες πολύ μεγάλες επιχειρήσεις, όταν υπερβαίνουν το 100% στις σκανδιναβικές προοδευμένες οικονομίες, αλλά και στη Γαλλία.

Ένατο, η απώλεια της ιδιωτικής περιουσίας μέσω της εκτόξευσης των κόκκινων δανείων στις τράπεζες από αμελητέα πριν τη κρίση, καθώς, επίσης, των πλειστηριασμών που ακολούθησαν, με ένα πραγματικά ληστρικό καθεστώς και με την κατακόρυφη πτώση της ιδιοκατοίκησης.

Δέκατο, η απώλεια της δημόσιας περιουσίας μας μέσω του Υπερταμείου των ξένων και των εκποιήσεων που δρομολογεί.

Εντέκατο, η μετανάστευση των νέων μας, το braindrainδηλαδή και η τεράστια πτώση των γεννήσεων, οπότε η δραματική επιδείνωση του δημογραφικού μας.

Δωδέκατο, οι ψευδεπίγραφες μεταρρυθμίσεις σε ένα δημόσιο που παραμένει εξαιρετικά αναποτελεσματικό, με χαμηλή οικονομική ελευθερία και με ένα εξαιρετικά προβληματικό κράτος δικαίου.

Δέκατο τρίτο, η υπερφορολόγηση ως ποσοστό του ΑΕΠ και η δρομολόγηση του ΕΝΦΙΑ, με τον οποίο πληρώνουμε στην ουσία ενοίκιο για τα σπίτια μας.

Δέκατο τέταρτο, οι ακόμη πολύ χαμηλότεροι πραγματικοί μισθοί και συντάξεις σε σχέση με τη περίοδο πριν τη κρίση.

Περαιτέρω, στο ερανιστικό κατά κάποιο τρόπο νομοσχέδιο, περιλαμβάνει, επίσης, πολλές άλλες ενδιαφέρουσες, αν και ασύνδετες μεταξύ τους ρυθμίσεις, με πρόσθετες παροχές και με ένα επιπλέον Πρόγραμμα Δημοσίων Επενδύσεων. Το γεγονός δε, ότι η Kυβέρνηση έφερε ένα τόσο μεγάλο και σημαντικό νομοσχέδιο με τρεις ημέρες προετοιμασία, καταθέτοντάς το στις 12 το βράδυ της Παρασκευής, ειλικρινά δεν καταλαβαίνουμε γιατί πρέπει όλα αυτά τα νομοσχέδια να καταθέτονται τελευταία στιγμή. Τεκμηριώνει, πως συνεχίζεται η καθεστωτική συμπεριφορά της, καθώς, επίσης, ότι πρόκειται για μία πραγματικά επικίνδυνη διακυβέρνηση. Από που το συμπεραίνουμε; Προφανώς από τα αλλεπάλληλα σκάνδαλα που βλέπουν το φως της δημοσιότητας, όπως του ΟΠΕΚΕΠΕ πρόσφατα και του «Καλυψώ», το ξεχνάμε όλοι, στον Πειραιά.

Μια ανάλογη τακτική πάντως, ως προς μία Ευρωπαϊκή Οδηγία, επέδειξε η κυβέρνηση σε σχέση με την Οδηγία 2016/798 για την ασφάλεια των Σιδηροδρόμων που κατέθεσε λίγο πριν τα τέλη, η οποία δεν μεταφέρθηκε στο σύνολό της στην ελληνική νομοθεσία με το νόμο τότε 5014 του 2023. Είναι κάτι που είχαμε από τότε επισημάνει, χωρίς δυστυχώς να εισακουστούμε, ειδικά για τα εμπορευματικά δρομολόγια, λόγω και της μεταφοράς όπλων για το ΝΑΤΟ σε σχέση με τον πόλεμο της Ουκρανίας.

Επιγραμματικά τώρα στα περιεχόμενα του νομοσχεδίου, στο μέρος α’ αναφέρεται ο σκοπός του, ο οποίος αφορά την Ενσωμάτωση της Οδηγίας για το νέο Δημοσιονομικό Πλαίσιο Ε.Ε. 2024/1265. Εν προκειμένω, θέτει περιορισμούς στο χρέος και στο έλλειμμα, ενώ τροποποιεί το ισχύον πλαίσιο για τη δημοσιονομική διαχείριση με το νόμο 4270 του2014, όσον αφορά κάποιες διαδικαστικές ρυθμίσεις γύρω από το δημοσιονομικό συμβούλιο κλπ..

Στο Μέρος Β’ επέρχονται διαφοροποιήσεις στο πλαίσιο λειτουργίας του Δημοσιονομικού Συμβουλίου, με την παροχή δήθεν περαιτέρω ανεξαρτησίας και ευρύτερης στελέχωσης. Εδώ έχουμε λάβει ήδη αρκετές ενστάσεις που αφορούν αυτές τις ρυθμίσεις, ενώ εγείρουν σοβαρά ερωτήματα πολιτικής σκοπιμότητας και λειτουργικής υπονόμευσης, στις οποίες θα αναφερθούμε στην συζήτηση επί των άρθρων. Προστίθενται επιπλέον αρμοδιότητες, όπως του ελέγχου των προγραμμάτων των Κομμάτων, καθώς επίσης, η δυνατότητα πρόσβασης σε στοιχεία του Δημοσίου όπως στην ΑΑΔΕ, στον ΕΦΚΑ και στην ΕΡΓΑΝΗ. Αλήθεια, σε τι ακριβώς θα βοηθούσε η κοστολόγηση των προγραμμάτων των Κομμάτων, ακόμη και αν υποθέσουμε πως θα ήταν εφικτή; Τι θα εγγυόταν, εάν δεν είναι δεσμευτικά, όπως το παράδειγμα της μη-εφαρμογής της εξαγγελίας για χαμηλό ΦΠΑ στο πρόγραμμα της Νέας Δημοκρατίας του 2019; Υπενθυμίζουμε, αυτή ήταν, που ο κ. Βορίδης εμφανιζόταν να αγνοεί επιδεικτικά όταν τον ρώτησαν. Πώς θα γινόταν η κοστολόγηση όταν δεν πρόκειται απλά για δαπάνες, αλλά για προγράμματα 500 σελίδων, όπως το δικό μας της «ΕΛΛΗΝΙΚΗΣ ΛΥΣΗΣ», όπου αναφέρεται στη ριζική αλλαγή του χρεοκοπημένου οικονομικού μας μοντέλου και όχι μόνο; Υπάρχει περίπτωση να γίνει μια τέτοια εκτίμηση;

Το Μέρος Γ’ τώρα, καλύπτει αρμοδιότητες και εποπτεία των Φορέων του Δημοσίου, όπως του Παρατηρητηρίου Οικονομικής Αυτοτέλειας των ΟΤΑ για την παρακολούθηση της εκτέλεσης των προϋπολογισμών της Τοπικής Αυτοδιοίκησης, του ΟΔΔΗΧ, του Ελεγκτικού Συνεδρίου και της ΕΛΣΤΑΤ. Η διεύθυνση των αρμοδιοτήτων στο Παρατηρητήριο των ΟΤΑ, χωρίς πολιτική λογοδοσία, υπονομεύει την αυτοδιοικητική ανεξαρτησία, την οποία πρέπει όλοι μας να υποστηρίζουμε, επιβάλλοντας στην ουσία μια λογιστική λιτότητα σε τοπικό επίπεδο. Καλύπτει επίσης, τις αρμοδιότητες επί των δημοσίων οικονομικών, των αρμοδίων για το αναπτυξιακό πρόγραμμα, δημοσίων επενδύσεων, όπου η προσθήκη της λέξης «αναπτυξιακού» στο Πρόγραμμα Δημοσίων Επενδύσεων, αποτελεί προφανώς μια περαιτέρω υποβάθμισή του. Είναι δυνατόν να μην είναι αναπτυξιακό ένα πρόγραμμα δημοσίων επενδύσεων;

Το Μέρος Δ’ καλύπτει την ουσία της δημοσιονομικής διαχείρισης με το νέο δημοσιονομικό πλαίσιο, με επανάληψη των κριτηρίων του Maastricht‎‎ για έλλειμμα και χρέος. Εδώ όμως, υπάρχει κυρίως αναφορά στο έλλειμμα, όπου εισάγεται ο κανόνας για τη μεταβολή των καθαρών δαπανών, ως μέσων για τη διασφάλιση της βιωσιμότητας του χρέους και της διατήρησης μεσοπρόθεσμα του ελλείμματος, σε επίπεδα κάτω από την τιμή αναφοράς του 3% του ΑΕΠ. Προβλέπονται επιπλέον ρήτρες διαφυγής, που επιτρέπουν κατ’ εξαίρεση, αποκλίσεις από τους ανωτέρω κανόνες, ενώ πρόκειται για ένα κεφάλαιο που απαιτεί πραγματικά ειδική διευκρίνιση και επισταμένη μελέτη. Σε γενικές γραμμές πάντως, το νέο δημοσιονομικό πλαίσιο έχει τρεις παραμέτρους τουλάχιστον που μας δημιουργούν σοβαρές επιφυλάξεις. Πρώτον, περαιτέρω παραχώρηση εθνικής κυριαρχίας, τόσο στη μη- εκλεγμένη Κομισιόν, όσο και στις δήθεν ανεξάρτητες Αρχές που μας επιβάλλει, δεύτερον μεγαλύτερη εξάρτηση από την αναποτελεσματική γραφειοκρατία, τόσο στην Ελλάδα, όσο και στην Ευρωπαϊκή Ένωση και τρίτον, δέσμευση σε εποπτεία- δηλαδή σε μνημόνια- για τον περιορισμό των δαπανών, έως ότου η Ελλάδα να μειώσει το πολύ υψηλό χρέος της από τα αποτυχημένα μνημόνια, ενώ την ίδια στιγμή, διαπιστώνονται υπερπλεονάσματα κάτω από αδιαφανείς λογιστικές διαδικασίες και σε συνθήκες εξοντωτικής υπερφορολόγησης των Ελλήνων. Φαντάζομαι, ότι αυτό το πράγμα δεν πρόκειται να το εφαρμόσει ποτέ η Γερμανία.

Συνεχίζοντας στο Μέρος Ε’, περιλαμβάνονται τροποποιήσεις στις διαδικασίες κατάρτισης, εκτέλεσης και παρακολούθησης του ετησίου κρατικού Προϋπολογισμού, καθώς επίσης των προϋπολογισμών των λοιπών φορέων της Γενικής Κυβέρνησης.

Στο Μέρος ΣΤ συστήνεται ηλεκτρονικό μητρώο με την επωνυμία «Εθνικό Μητρώο Παροχών και Ενισχύσεων» στο Υπουργείο Οικονομικών, το οποίο υλοποιείται από την ΑΑΔΕ των ξένων- σε αυτήν που προστέθηκε και ο ΟΠΕΚΕΠΕ, τονίζουμε, από την ΑΑΔΕ των ξένων- ενώ είναι προσβάσιμο μόνο σε επιλεγμένους χρήστες. Ο σκοπός του φέρεται να είναι η αποτελεσματικότερη παρακολούθηση και η παροχή πληροφοριών, στο πλαίσιο ελεγκτικών διαδικασιών. Είναι ένα θέμα προς ανάλυση, εάν υποθέσουμε, ότι αυτή η ενδιαφέρουσα πρωτοβουλία δεν είναι ένα «πυροτέχνημα» που τελικά θα αποτύχει, με δεδομένη την αδιαφάνεια σε επίπεδο κρατικών Φορέων και των μηχανορραφιών που αποκαλύφθηκαν στην υπόθεση του ΟΠΕΚΕΠΕ.

Επίσης, με δεδομένη την ασυδοσία των Μη Κυβερνητικών Οργανώσεων, που δήθεν θα ερευνούσε στο παρελθόν ο κ. Βορίδης. Σημειώνουμε ότι είχαμε ζητήσει την καταγραφή τους, εδώ και πολλά χρόνια, ενώ υπήρχαν αναφορές για διασπάθιση δαπανών από την Ευρωπαϊκή Ένωση, τις οποίες πιθανότατα θα τις δούμε κι αυτές μπροστά μας.

Στο Μέρος Ζ’, έχουμε κάποιες παροχές, όπως της επιδότησης με τη μορφή επιστροφής ποσού ενοικίου συνολικού ύψους 230 εκατομμυρίων ευρώ -στο άρθρο 70. Αφορά το μεγάλο πρόβλημα του στεγαστικού, που ασφαλώς δεν λύνεται έτσι, ούτε φτάνει αυτή η επιδότηση. Το αποτέλεσμά της θα είναι η αύξηση των ενοικίων, αφού η προσφορά κατοικιών συνεχίζει να παραμένει χαμηλή.

Θα κλείσουμε με το Μέρος Η’, στο οποίο καλύπτονται διαδικαστικά ζητήματα εφαρμογής της δημοσιονομικής πολιτικής, όπως η ρύθμιση και ο τρόπος διενέργειας των δημοσιονομικών ελέγχων κλπ.

Επίσης, προβλέπεται ένας συμπληρωματικός Κρατικός Προϋπολογισμός του οικονομικού έτους 2025, ύψους 500 εκατομμυρίων -με το άρθρο 86. Μια συνηθισμένη αύξηση και μάλλον σκόπιμη, από ότι φαίνεται τα τελευταία χρόνια.

Το θέμα είναι, βέβαια, τι προβλέπεται για την αναπλήρωση του Ταμείου Ανάκαμψης που καθυστερεί, όπως σημειώνει και το Γραφείο Προϋπολογισμού της Βουλής.

Υπάρχουν πλέον κάποιες ρυθμίσεις για το πρόγραμμα απλοποίησης, που ακούγεται οξύμωρο με δεδομένη την αύξηση της ψηφιακής γραφειοκρατίας και το «Εθνικό Μητρώο Διοικητικών Διαδικασιών-Μίτος», καθώς επίσης και η παράταση εφαρμογής του μηχανισμού αυτόματης επιστροφής φαρμακευτικής δαπάνης –το claw back.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Βιλιάρδο.

Τον λόγο έχει ο κ. Τσακαλώτος από τη Νέα Αριστερά.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Θα αρχίσω με την παρατήρηση ότι συζητάμε «τα δέντρα» και δε συζητάμε «το δάσος». Νιώθω μεγάλη ντροπή, ως Έλληνας και ως Ευρωπαίος, για την πρόσφατη Σύνοδο του ΝΑΤΟ. Εκεί, οι Πρωθυπουργοί προσπάθησαν να κάνουν ένα διαγωνισμό υποτέλειας, προς τον νέο πλανητάρχη, για το πόσο πρόθυμοι είναι να μειώσουν τις κοινωνικές δαπάνες και πόσο πρόθυμοι είναι να αυξήσουν τις στρατιωτικές δαπάνες. Πραγματικά, όταν θα γραφτεί η ιστορία αυτής της περιόδου, θα γραφτεί ως μια περίοδος όπου οι ηγέτες ήταν πολύ κατώτεροι από ό,τι χρειαζόταν η Ευρώπη, αλλά και παγκοσμίως, στην εποχή των πολλαπλών κρίσεων.

 Άρα, ό,τι συζητάμε τώρα για τη δημοσιονομική πολιτική και τις λεπτομέρειες έχει δευτερεύουσα σημασία σε σχέση με αυτή την απόφαση, αυτή την κατεύθυνση της Ευρωπαϊκής Ένωσης.

Παρ’ όλα αυτά, ας συζητήσουμε και «τα δέντρα».

Κύριε Κουκουλόπουλε, όπως ξέρετε, εγώ δεν είμαι σοσιαλδημοκράτης. Αλλά, αν ήμουν σοσιαλδημοκράτης, θα έκανα την εξής ερώτηση στον Υπουργό: «Κύριε Υπουργέ, πώς εξηγείτε ότι, στη δεκαετία του ‘50 και του ’60, όταν υπήρχε σοσιαλδημοκρατική συναίνεση και πολλοί μιλάνε για τη «χρυσή εποχή του καπιταλισμού», όπου είχαμε πολύ μεγαλύτερους ρυθμούς ανάπτυξης από μετέπειτα, πολύ χαμηλότερη ανεργία, πολύ μεγαλύτερες επενδύσεις, πολύ μεγαλύτερη αύξηση στο ρυθμό της παραγωγικότητας, πολύ μικρότερες ανισότητες, πώς το εξηγείτε ότι, σε εκείνη την εποχή, οι μεγάλες ευρωπαϊκές χώρες ή η Ιαπωνία κ.α., δεν είχαν ανεξάρτητες Κεντρικές Τράπεζες και δεν είχαν ανεξάρτητα Δημοσιονομικά Συμβούλια; Και μετά από τη δεκαετία του ’90, όπου υπάρχει μια συναίνεση κεντροαριστεράς και κεντροδεξιάς, και στην ανεξάρτητη Κεντρική Τράπεζα και στα Δημοσιονομικά Συμβούλια –δηλαδή, μια τεχνοκρατική ροπή- ότι από τότε έχουμε χαμηλότερη ανάπτυξη, μεγαλύτερη ανισότητα και χαμηλότερες επενδύσεις; Να συνεχίσω; Όλα τα στοιχεία είναι χειρότερα. Αυτή θα ήταν η ερώτηση.

Θα με ενδιέφερε, παρόλο που δεν είμαι σοσιαλδημοκράτης και δεν είναι η δουλειά μου να παινέψω τη δεκαετία του 50 και του 60, θα ήθελα μια απάντηση από τον Υπουργό που είναι και οικονομολόγος, πώς το εξηγεί ότι τότε δεν είχαμε τίποτα από αυτά τα τεχνοκρατικά δήθεν Ανεξάρτητα Σώματα και είχαμε καλύτερη οικονομική απόδοση και τώρα έχουμε χειρότερη οικονομική απόδοση; Θα σας εξηγήσω τα οικονομικά πίσω από τις Ανεξάρτητες Αρχές είτε δημοσιονομικά είτε νομισματικά. Αν είσαι κάποιος που θεωρείς ότι οι αγορές γενικά δουλεύουν καλά από μόνες τους, ότι λύνουν προβλήματα, ότι τείνουν σε μια ισορροπία, ότι από μόνες τους, αν υπάρχει μεγάλη ανεργία, θα φτάσουν σε χαμηλή ανεργία, τότε προφανώς θεωρείς ότι ο μεγάλος κίνδυνος στην οικονομία είναι η παρέμβαση του κράτους. Άρα τι θες να κάνεις; Να περιορίσεις τη δυνατότητα του κράτους να μπορεί να παρέμβει στην οικονομία, γιατί η οικονομία από μόνη της δεν έχει πρόβλημα εξ υποθέσεως πάει καλά, ο κίνδυνος είναι από το κράτος, οπότε περιορίζεις το κράτος. Αν είσαι όμως Κευνσιανός, ετερόδοξος οικονομολόγος θεωρείς ότι γενικά η οικονομία δεν πάει καλά, δεν λύνει τα προβλήματα η ελεύθερη αγορά. Πώς το έγραφε ο Keynes‎‎ ότι «μπορεί να είσαι μονίμως σε μια ισορροπία χαμηλής απασχόλησης». Αν το θεωρείς αυτό, τότε θεωρείς ότι η διακριτική ευχέρεια του κράτους πρέπει να είναι μεγαλύτερη, γιατί τα σοκ δεν έρχονται από την Κυβέρνηση, τα σοκ, οι κλυδωνισμοί, να το πω έτσι για να μην λέτε ότι λέω συνεχώς αγγλικές λέξεις, έρχονται, όχι από το κράτος όχι από τους πολιτικούς, αλλά από την οικονομία. Αυτό είναι το πρώτο θέμα.

Νομίζω ότι πρέπει οι προοδευτικές δυνάμεις να σκεφτούν ξανά τη σημασία των Ανεξάρτητων Κεντρικών Τραπεζών προφανώς και της ανεξάρτητης κρίσης της δημοσιονομικής πολιτικής, γιατί όλοι ξέρουμε ότι δεν μπορεί να είναι ουδέτερο οποιοδήποτε Δημοσιονομικό Συμβούλιο, εξ ορισμού δεν μπορεί να είναι ουδέτερο, γιατί πάντα θα έχουν μία ιδεολογία. Ο Keynes‎‎ είπε ότι «όλοι οι μη ιδεολόγοι που θεωρούν ότι είναι απλώς τεχνοκράτες, είναι δέσμιοι μιας παλιάς, ξεχασμένης ιδεολογίας». Να σας πω ένα παράδειγμα. Υποτίθεται ότι σε αυτό το νομοσχέδιο έχουμε και κάποιες αυξήσεις, παροχές και για τις συντάξεις. Δεν θα πω το γνωστό ότι είναι χαμηλότερο αυτό που δίνετε στις συντάξεις από αυτό που κόψατε από τη 13η σύνταξη, θα σας πω όμως ότι αυτά τα επιδόματα που δίνετε είναι μέσα σε ένα πλαίσιο όπου ακόμα και με τα δικά σας στοιχεία του 2023 έχουν μειωθεί τα χρήματα που υπάρχουν για την Πρόνοια και προβλέπω ότι με τα δικά μας στοιχεία θα μειωθούν και το 2024 και νομίζω αυτό θα επιβεβαιωθεί. Άρα δίνετε που και που επιδόματα, όταν ξέρουμε ότι το budget, ο Προϋπολογισμός για την Πρόνοια μειώνεται. Επειδή όμως μιλάμε για το Δημοσιονομικό Συμβούλιο, θέλω να σας πω κάτι διαφορετικό σε σχέση με αυτό. Η δική μου άποψη είναι όταν κόβεις από την Πρόνοια, όταν δεν επενδύεις στα Νοσοκομεία, αυτές είναι απατηλές εξοικονομήσεις, “false saving” τα λέμε στη Βρετανία. Γιατί; Διότι απλώς ο κόσμος θα έχει περισσότερα προβλήματα σε κάποια χρόνια. Θα χρειάζεται να δαπανήσει περισσότερο στα νοσοκομεία όταν πηγαίνει ο κόσμος. Μπορεί να έχω δίκιο, μπορεί να έχω άδικο, αλλά είναι πολιτικό ζήτημα, δεν είναι ένα ζήτημα που μπορεί να το λύσει το Δημοσιονομικό Συμβούλιο και να πει ότι ένα Πρόγραμμα που δαπανά περισσότερα για να φτάσουμε στο μέσο όρο δαπανών της Ευρωπαϊκής Ένωσης, αυτό δεν είναι κόστος, αλλά είναι κάτι που θα μειώσει το κόστος πιο κάτω, εκτός αν το Δημοσιονομικό Συμβούλιο είναι ακριβώς σαν τους πολιτικούς και θα εξετάζει τα εκλογικά προγράμματα εντός μιας τετραετίας και όχι όπως οι οικονομολόγοι θα θέλανε να μπορέσουν η αξιολόγηση να γίνει σε βάθος χρόνου.

Επαναλαμβάνω μπορεί να έχω δίκιο, μπορεί να έχω άδικο, αλλά εδώ έπρεπε να αποφασιστεί αυτό, μέσα στη Βουλή ποιος έχει δίκιο και ποιος έχει άδικο. Εσείς όμως πάτε και ένα βήμα παραπάνω.

Το μεσοπρόθεσμο παλιά δεν ήταν ότι μόνο συζητιόταν στη Βουλή, αλλά ψηφιζόταν στη Βουλή. Σωστά;

 Τώρα τα δύο νέα Σώματα το ένα που είναι για τις δημοσιονομικές στρατηγικές και το άλλο που είναι πιο πολύ για τις δαπάνες, είναι θέμα του Υπουργικού Συμβουλίου, όπου για το ένα από τα δύο έχετε την καλοσύνη ότι θα ενημερώσετε τη Βουλή. Η Βουλή δεν είναι ένα work shop που ερχόμαστε εδώ να μας ενημερώνουν οι Υπουργοί για τις αποφάσεις και πόσο μάλλον, όταν στην ελληνική παράδοση που υποτίθεται ότι το Υπουργικό Συμβούλιο θα το αποφασίζει αυτό, δεν υπάρχει παράδοση government – government. Δεν υπάρχει παράδοση ότι το Υπουργικό Συμβούλιο είναι ένα Σώμα που συζητάει σοβαρά και παίρνει αποφάσεις, αλλά για άλλη μια φορά η εξουσία φεύγει από τη Βουλή, πάει στο Υπουργικό Συμβούλιο και δεν φτάνει στο Υπουργικό Συμβούλιο, αλλά πάει στο γραφείο του Πρωθυπουργού.

Αυτό ακριβώς είναι αυτό που προτείνετε.

Για όλους αυτούς τους λόγους θεωρώ εδώ ότι υπάρχει μια ριζική διαφωνία για το πώς βλέπει κανείς τη δημοσιονομική πολιτική. Η δημοσιονομική πολιτική είναι πάντα αυτό που λέει η λέξη «πολιτική». Ακόμα και αν υπάρχει συναίνεση, για παράδειγμα στη νομισματική πολιτική, από τον πληθωρισμό του 4% να πάμε στο 2%, ας πούμε ότι συμφωνήσουμε όλοι, ακόμα και αν συμφωνήσουμε ότι σε κάποια περίοδο έχουν εκτροχιαστεί οι δημοσιονομικές δαπάνες, πώς τις μειώνεις ή πώς μειώνεις τον πληθωρισμό και η πορεία αυτής της μείωσης γρήγορα στην αρχή και αργά μετά, αργά στην αρχή και γρήγορα μετά, αυτές οι αποφάσεις είναι πολιτικές, ακριβώς γιατί επηρεάζουν διάφορες κοινωνικές ομάδες με διαφορετικό τρόπο.

 Εσείς που θεωρείτε ότι αυτά θα είναι ανεξάρτητα και αυτά θα είναι τεχνοκρατικά λέτε ότι εμείς θα αποφασίζουμε οι οικονομολόγοι που συμφωνούμε για μας και θα πουν ότι είναι τεχνοκρατικό το ζήτημα, ενώ το ζήτημα δεν είναι τεχνοκρατικό, είναι ποιος επηρεάζεται, με ποιο τρόπο επηρεάζεται, σε ποιο χρόνο επηρεάζεται και αυτό επαναλαμβάνω είναι ένα πολιτικό ζήτημα.

 Θεωρώ ότι και για τα δύο νέα Όργανα που συζητάτε, έπρεπε οι αποφάσεις να συζητηθούν και να ψηφιστούν στη Βουλή. Θεωρώ ότι τίποτα από ό,τι είναι σε αυτό το νομοσχέδιο δεν επηρεάζει το αγαπημένο σπορ της Νέας Δημοκρατίας στο οποίο έχουν πάρα πολλά διδακτορικά, έχουν πάρα πολλούς καθηγητές που μπορούν να διδάξουν στους νέους Βουλευτές και είναι το πελατειακό κράτος. Το πελατειακό κράτος είναι στο DNA της Νέας Δημοκρατίας, το έστησε αυτό το κράτος, το αγαπάει αυτό το κράτος και αντί να σκεφτούμε όλοι μαζί πώς αυτό θα μπορούμε να το επηρεάσουμε, φέρνουμε ένα νομοσχέδιο που ξέρουμε ότι αυτό θα είναι στην επιφάνεια και από κάτω θα είναι business as usual.

 Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Τσακαλώτο.

Κυρίες και κύριοι συνάδελφοι, θα αναγνώσω τους 15 φορείς που θα κληθούν να παρευρεθούν την Πέμπτη στις 10 το πρωί στην Αίθουσα 150. Γραφείο Προϋπολογισμού του Κράτους στη Βουλή, Ελληνικό Δημοσιονομικό Συμβούλιο, Τράπεζα της Ελλάδος, Πανελλήνια Ομοσπονδία Ιδιοκτητών Ακινήτων (ΠΟΜΙΔΑ), Κεντρική Ένωση Επιμελητηρίων Ελλάδος, Οικονομικό Επιμελητήριο Ελλάδος, Τεχνικό Επιμελητήριο Ελλάδος, ΣΕΒ, Εθνική Συνομοσπονδία Ατόμων με Αναπηρία, Κεντρική Ένωση Δήμων Ελλάδος, Ελεγκτικό Συνέδριο, Ελληνικά Αμυντικά Συστήματα ΑΒΕΕ, Οργανισμός Διαχείρισης Δημοσίου Χρέους, Ελληνική Στατιστική Αρχή και Ινστιτούτο Μικρών Επιχειρήσεων της ΓΣΕΒΕΕ.

Τον λόγο έχει ο κ. Τσακαλώτος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Γιώργος Ιωάννης, Βασιλειάδης Βασίλειος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Μεταξάς Βασίλειος, Δελής Ιωάννης, Λαμπρούλης Γεώργιος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή και Σαλμάς Μάριος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ):** Ευχαριστώ κύριε Πρόεδρε.

Έγινε η συζήτηση -και από άλλους συναδέλφους- αν θα βοηθήσει ή δεν θα βοηθήσει το επίδομα επιστροφής ενός ενοικίου στους ανθρώπους. Άλλοι λένε ότι δεν κάνετε αρκετά από τη μια μεριά, άλλοι λένε από την άλλη μεριά λένε ότι κάνετε αρκετά. Εγώ ζήτησα να είναι ο Σύλλογος Ενοικιαστών τουλάχιστον να ακούσουμε τη δικιά τους άποψη αν αυτοί θεωρούν ότι τους βοηθάει, δεν τους βοηθάει ή τους βοηθάει εν μέρει. Μπορεί να μην είναι ναι ή όχι. Πραγματικά, δεν βλέπω γιατί πρέπει να είναι πάντα η ΠΟΜΙΔΑ.

Δεν έχω τίποτα με τους ανθρώπους, αλλά ένα πράγμα που είναι για τους ενοικιαστές οι σύλλογοι των ενοικιαστών δεν μπορούν να είναι καλεσμένοι;

Θα ήθελα να το ξανασκεφτείτε. Δεν νομίζω ότι ο Υπουργός έχει κάποια σημαντική αντίρρηση και το βλέπω από τη γλώσσα του σώματός του.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Κόκκαλης

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ):** Είπατε ναι κύριε Πρόεδρε και εμείς ζητήσαμε τους ενοικιαστές. Πρέπει να ακουστούν και οι δύο πλευρές όπως και οι συνταξιούχοι. Απουσιάζει η Ανώτατη Γενική Ομοσπονδία Συνταξιούχων Ελλάδος.

Δεν πρέπει να ακουστούν;

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗΣ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ κ. Πρόεδρε. Συμφωνώ και εγώ ότι πρέπει ο Πανελλήνιος Σύλλογος Προστασίας Ενοικιαστών να παραβρίσκεται όπως και εκπρόσωποι των συνταξιούχων. Επίσης, θέλω να παρατηρήσω ότι το Γραφείο του Προϋπολογισμού της Βουλής μας ενημερώνει τακτικά και θα έχουμε και αύριο ενημέρωση. Με άλλα λόγια έχουμε την ευκαιρία, αν οι φορείς είναι πολλοί, να ενημερωθούμε από το Γραφείο του Προϋπολογισμού της Βουλής στη διάρκεια μιας μονόωρης – δίωρης ενημέρωσης, οπότε δεν ξέρω τι θα προσθέσει η παρουσία του Γραφείου στην ακρόαση φορέων για να μας μιλήσει για 3 λεπτά τη στιγμή που μπορούμε να ενημερωνόμαστε. Επομένως, θα πρότεινα να δοθεί προτεραιότητα στους δύο αυτούς φορείς που αναφέρουν και τα άλλα κόμματα της αντιπολίτευσης και αν είναι πολλοί να αφαιρεθεί το Γραφείο Προϋπολογισμού της Βουλής, γιατί μας ενημερώνει ούτως ή άλλως επαρκώς και θα συζητήσουμε σήμερα αργότερα σήμερα νομίζω με τον εκπρόσωπο του στις 16:00.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριοι συνάδελφοι δηλώθηκαν 34 φορείς. Ο Κανονισμός της Βουλής αναφέρει ότι μπορούμε με δέκα φορείς να καλέσουμε, εμείς καλέσαμε 15 φορείς, εκ των οποίων οι 11 προτάθηκαν και από τη Μειοψηφία. Θα συμφωνήσω εγώ και με τους τρεις σας και θα καλέσουμε και τον Πανελλήνιο Σύλλογο Προστασίας Ενοικιαστών.

Σας ευχαριστώ.

Προχωράμε τη διαδικασία. Τον λόγο έχει ο κ. Υπουργός.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Εμείς από την πλευρά μας δεν έχουμε αντίρρηση, αρκεί ο χρόνος σας να είναι εντάξει. Δεν έχουμε θέμα ούτε για τους συνταξιούχους.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Εσείς μιλάτε για την Ανώτατη Γενική Συνομοσπονδία Συνταξιούχων Ελλάδος.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Κ.Ο. ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ):** Η Ανώτατη Διοίκηση Ομοσπονδίας Συνταξιούχων Ελλάδος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Οπότε θα καλέσουμε αφού συμφωνεί και ο κ. Υπουργός την Ανώτατη Γενική Συνομοσπονδία Συνταξιούχων Ελλάδος και πάμε στους 17 φορείς. Δεν πιστεύω να έχει ξαναγίνει ποτέ αυτό.

Τον λόγο έχει ο κ. Ανδρέας Βορύλλας, Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»».

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν τοποθετηθούμε στο παρόν νομοσχέδιο, θα θέλαμε να αναφερθούμε στο σκάνδαλο του ΟΠΕΚΕΠΕ και τις ραγδαίες εξελίξεις που οδήγησαν στην αποπομπή του κ. Μάκη Βορίδη, καθώς και τριών Υφυπουργών.

Με βάση τη δικογραφία που σχημάτισε η Ευρωπαϊκή Εισαγγελία συμμέτοχοι σε απιστία, με επίκεντρο τις επιδοτήσεις που έφευγαν από τα ευρωπαϊκά ταμεία πολλών εκατομμυρίων ευρώ μέσω του ΟΠΕΚΕΠΕ, φέρονται οι δύο πρώην Υπουργοί Αγροτικής Ανάπτυξης Μάκης Βορίδης και Λευτέρης Αυγενάκης. Δυστυχώς, η έρευνα για τα πολιτικά πρόσωπα θα πρέπει να συνεχιστεί από τη Βουλή και όχι από τη δικαιοσύνη, κάτι που μας προσβάλει ως χώρα, έχοντας μία ιδιομορφία που επιβάλλεται να αλλάξει.

 Τα στοιχεία που συγκέντρωσε το ελληνικό κλιμάκιο των ευρωπαίων εισαγγελέων αποτυπώνει με τον πλέον αποκαλυπτικό τρόπο τις μεθόδους ανομίας για να φτάσουν οι επιδοτήσεις στις τσέπες προσώπων που δεν πληρούσαν τις προϋποθέσεις, αλλά, παρόλα αυτά κατάφερναν να εισπράττουν χιλιάδες ευρώ χάρη στις κατάλληλες προσβάσεις στην Κυβέρνηση και στο κόμμα της Νέας Δημοκρατίας.

Ωστόσο υπήρξε οργανωμένη προσπάθεια συγκάλυψης του σκανδάλου μέσω της εκδίωξης της πρώην προϊσταμένης της Διεύθυνσης Εσωτερικού Ελέγχου του ΟΠΕΚΕΠΕ, κυρίας Παρασκευής Τυχεροπούλου, λόγω του εντοπισμού από μέρους της σωρείας παρατυπιών με τις ενισχύσεις του Οργανισμού. Η κυρία Τυχεροπούλου έχει καθαιρεθεί από τη θέση της προϊσταμένης στη Διεύθυνση Εσωτερικού Ελέγχου, ενώ έχουν κινηθεί τρεις πειθαρχικές διαδικασίες σε βάρος της από τον Οργανισμό και έχει κατατεθεί μήνυση. Ο λόγος; Οι παρατυπίες που διαπίστωσε σε περιπτώσεις ενισχύσεων στην περιοχή του Γράμμου και στο νησί της Κρήτης. Να σημειωθεί ότι η εν λόγω υπάλληλος μέχρι και σήμερα περιμένει την απόσπαση της στην Ευρωπαϊκή Εισαγγελία, καθώς η διαδικασία έχει παγώσει από το Υπουργείο Αγροτικής Ανάπτυξης.

Εδώ τίθενται μια σειρά από ερωτήματα που θα πρέπει να απαντηθούν. Γιατί η Κυβέρνηση παρεμποδίζει το έργο της Ευρωπαϊκής Εισαγγελίας μη επιτρέποντας την απόσπαση μιας έμπειρης ελέγκτριας από τον ΟΠΕΚΕΠΕ; Πώς γίνεται μία δημόσια υπάλληλος, που βοήθησε τα μέγιστα σε έρευνες της Ευρωπαϊκής Εισαγγελίας, να χάνει τη θέση της και να αντιμετωπίζει δίωξη; Με ποιες ενέργειές της η Κυβέρνηση σκοπεύει να αποκαταστήσει μία δημόσια υπάλληλο που με ζήλο έκανε τη δουλειά της, συμβάλλοντας στο ξεσκέπασμα ενός μεγάλου σκανδάλου και να την ανταμείψει για την εξαιρετική απόδοση της; Και μιας και υπάρχει και η ελληνική δικαιοσύνη ας ερευνήσει κάτι πιο εύκολο. Ποιοι έχουν κινήσει πειθαρχικές κυρώσεις σε βάρος της εν λόγω υπαλλήλου και ποιοι πήραν την απόφαση της απομάκρυνσής της από τη θέση της προϊσταμένης της Διεύθυνσης Εσωτερικού Ελέγχου του ΟΠΕΚΕΠΕ;

 Επί του νομοσχεδίου. Μετά από μία δεκαετία σκληρών μνημονιακών πολιτικών που εφαρμόστηκαν στη χώρα μας υποχρεούμαστε να ενσωματώσουμε την Οδηγία 2024/1265, η οποία στοχεύει στην ενίσχυση των δημοσιονομικών πλαισίων των κρατών - μελών με πιο αυστηρούς κανόνες υποβολής και αξιολόγησης δημοσιονομικών προβλέψεων, παρουσίαση πολυετών προγραμμάτων και αξιολόγησης των δαπανών, καθώς και την αποφυγή υπερβολικών ελλειμμάτων και χρεών.

Το Κίνημά μας εντοπίζει μια σειρά από καθοριστικά ζητήματα που θα προκαλέσει η ενσωμάτωση της Οδηγίας 2024/1265. Το πρώτο ζήτημα είναι οι απαιτούμενοι αυστηροί βαθμοί συμμόρφωσης που ενδεχομένως να οδηγούν σε εξαναγκασμούς χωρίς να λαμβάνουν υπόψη την ιδιαιτερότητα της ελληνικής οικονομίας και κοινωνίας. Στην πραγματικότητα μειώνεται ο εθνικός έλεγχος στη δημοσιονομική πολιτική των κρατών – μελών, ενώ μεταβιβάζεται μέρος της δημοσιονομικής ευθύνης στους τεχνοκράτες των Βρυξελλών.

 Με την ενσωμάτωση της Οδηγίας και την ανάλυση βιωσιμότητας χρέους έχει θεσμοθετηθεί, ότι για χρέος πέραν του 60% του ΑΕΠ και για έλλειμμα πάνω από 3% μπορούν να επιβληθούν δημοσιονομικοί κανόνες, δηλαδή ένα μνημόνιο με διαφορετικό όνομα. Οι απαιτούμενοι αυστηροί βαθμοί συμμόρφωσης μπορεί να έχουν αρνητικές επιπτώσεις στην οικονομική πολιτική, δρώντας περιοριστικά σε τομείς, όπως τις δημόσιες δαπάνες, την παιδεία, την υγεία και το κράτος πρόνοιας.

 Επί της ουσίας με την υιοθέτηση αυστηρών κανόνων συμμόρφωσης δίνεται προτεραιότητα στην εξυπηρέτηση του χρέους και τον περιορισμό των ελλειμμάτων και όχι στις παραγωγικές επενδύσεις. Μην ξεχνάμε ότι στη χώρα μας λόγω των μνημονίων λειτουργεί και το λεγόμενο Υπερταμείο από το οποίο το 50% των εσόδων που διατίθενται στην αποπληρωμή του χρέους, ενώ οι δανειστές μας έχουν καθοριστικό λόγο στις όποιες αποφάσεις του.

Το δεύτερο ζήτημα έχει σχέση με τις παραγωγικές και τις δημόσιες επενδύσεις. Η μεταρρύθμιση δεν θα πρέπει να θέτει εμπόδια και να ακινητοποιεί το δημόσιο τομέα αλλά να του επιτρέπει να υποστηρίζει κρίσιμες επενδύσεις σε τομείς, όπως, η πράσινη και η ψηφιακή μετάβαση, η εκπαίδευση, η υγεία και οι υποδομές.

 Το Κίνημά μας πιστεύει σε μια διαφοροποιημένη οικονομική πολιτική που δεν θα εξαρτάται σχεδόν αποκλειστικά από τις χρηματοδοτήσεις της Ευρωπαϊκής Ένωσης μέσω του ΕΣΠΑ και του Ταμείου Ανάκαμψης και Ανθεκτικότητας. Ο ορυκτός πλούτος της Ελλάδας είναι ιδιαίτερα σημαντικός και περιλαμβάνει μια μεγάλη ποικιλία μεταλλευμάτων και ορυκτών στα οποία περιλαμβάνονται πολλά κρίσιμα μέταλλά και σπάνιες γαίες, τα οποία, δυστυχώς, δεν αξιοποιούνται μέχρι και σήμερα.

Στο πλαίσιο αυτό, η Κυβέρνηση θα πρέπει να αλλάξει οικονομική πολιτική και, πέραν των χρηματοδοτήσεων από το ΕΣΠΑ και το Ταμείο Ανάκαμψης, να θέσει ως νέο εθνικό στόχο το τρίπτυχο εξόρυξη φυσικού αερίου – πετρελαίου, παραγωγή και μεταφορά πράσινης ηλεκτρικής ενέργειας, εξόρυξη και επεξεργασία κρίσιμων μετάλλων και σπάνιων γαιών.

Το Κίνημά μας πιστεύει ότι, με την τροποποίηση του μνημονιακού νόμου 4270/2014 για την ενσωμάτωση της Οδηγίας 2024/1265 σχετικά με τις απαιτήσεις για τα δημοσιονομικά πλαίσια των κρατών μελών, δεν θα έχουμε την απαιτούμενη ελευθερία για να κάνουμε όλες εκείνες τις παραγωγικές δημόσιες επενδύσεις που θα μπορούσαν να αλλάξουν τη χώρα μας αυξάνοντας κατακόρυφα την ευημερία μας. Η υιοθέτηση των νέων δημοσιονομικών κανόνων με στόχο μείωση του χρέους που θα διαφοροποιούνται μεταξύ των κρατών μελών και θα προκύπτουν από την ανάλυση βιωσιμότητας χρέους στην οποία θα προβαίνει η Ευρωπαϊκή Επιτροπή, θα πρέπει να μας προβληματίσει σοβαρά κατά πόσο θα είναι εφικτό η επίτευξή του για την ελληνική οικονομία. Η ανάλυση βιωσιμότητας χρέους στην οποία προβαίνει η Ευρωπαϊκή Επιτροπή δεν γνωρίζουμε με ποια κριτήρια θα γίνεται, ποια μακροοικονομικά στοιχεία θα λαμβάνονται υπόψη και ποιες οι ιδιαιτερότητες κάθε χώρας.

Αναλυτικά, η Χώρα μας για μία δεκαετία πέρασε από μία σκληρή φάση προσαρμογής μέσω μνημονίων. Είμαστε υποχρεωμένοι να έχουμε υψηλό αμυντικό προϋπολογισμό λόγω του κινδύνου στα ανατολικά μας σύνορα, δεν μπορούμε να εκμεταλλευτούμε τον υποθαλάσσιο πλούτο μας και ο γείτονας ξεκάθαρα επιβουλεύονται την ΑΟΖ και την υφαλοκρηπίδα μας. Όπως ήδη αναφέραμε το χρέος μας εξακολουθεί να είναι πολύ υψηλό ως ποσοστό του ΑΕΠ, έστω κι εάν παρουσίασε ποσοστιαία μείωση τα τελευταία έτη λόγω αύξησης του ΑΕΠ. Σε ονομαστικές τιμές, όμως, είναι αρκετά υψηλά τα μεγέθη είτε αναφερόμαστε στο χρέος γενικής κυβέρνησης, είτε στο ακαθάριστο χρέος. Το 2019 που ανέλαβε η Κυβέρνηση της Ν.Δ. το χρέος ανερχόταν σε 331 δισ. ευρώ, ενώ το 2024 σε 365 δισ. ευρώ, δηλαδή το χρέος μας αυξήθηκε σε ονομαστικές τιμές κατά 34 δισ. ευρώ μέσα σε έξι χρόνια.

Μιας και με το παρόν νομοσχέδιο ενσωματώνουμε την Οδηγία 2024/1265, να θυμίσουμε ότι η Ευρωπαϊκή Επιτροπή απέστειλε προειδοποιητική επιστολή προς τη Χώρα μας τον Φεβρουάριο, με την οποία την καλεί να μεταφέρει πλήρως στο εθνικό μας δίκαιο δύο πολύ σημαντικές Οδηγίες. Με την Οδηγία του 2020/285 σχετικά με το καθεστώς ΦΠΑ για τις μικρές επιχειρήσεις, επιτρέπει στις μικρές επιχειρήσεις με κύκλο εργασιών μέχρι 85.000 ευρώ να πωλούν αγαθά και υπηρεσίες χωρίς να επιβάλουν ΦΠΑ, με αποτέλεσμα να τις ελαφρύνει από ορισμένες υποχρεώσεις συμμόρφωσης όσον αφορά τον ΦΠΑ. Με την Οδηγία 2022/542 επιτρέπεται η χρήση μειωμένων συντελεστών από τα κράτη μέλη, συμπεριλαμβανομένης της χρήσης μηδενικών συντελεστών για βασικά προϊόντα, όπως τρόφιμα, φαρμακευτικά προϊόντα και προϊόντα που προορίζονται για ιατρική χρήση.

Θα θέλαμε να σταθούμε στο Μέρος Ζ’ του νομοσχεδίου, το οποίο αφορά την ενίσχυση του διαθέσιμου εισοδήματος και φορολογικές ρυθμίσεις.

Με το άρθρο 70 του νομοσχεδίου προβλέπεται η επιδότηση με τη μορφή επιστροφής ενός ενοικίου. Το Κίνημά μας θεωρεί πως είναι θετικό μέτρο και θα το υποστηρίξει, αλλά δεν πρέπει να αγνοούμε ποια είναι η σημερινή πραγματικότητα της αγοράς ακινήτων και το στεγαστικό πρόβλημα που, δυστυχώς, συνεχώς διογκώνεται. Η αύξηση των ενοικίων στην Ελλάδα τα τελευταία χρόνια είναι από τα πιο έντονα συζητημένα κοινωνικά και οικονομικά ζητήματα. Σε Αθήνα, Θεσσαλονίκη και άλλες μεγάλες πόλεις παρατηρείται αύξηση από 30% έως 50% σε σχέση με τα ενοίκια του 2018 - 2019. Σε τουριστικές περιοχές και νησιά η αύξηση είναι ακόμα μεγαλύτερη, ιδιαίτερα σε περιοχές όπως η Μύκονος η Σαντορίνη και το κέντρο της Αθήνας - Κουκάκι, Ψυρρή, Πλάκα - λόγω Airbnb και βραχυχρόνιων μισθώσεων. Η αύξηση ξεπερνά ακόμα και το 60% με 70%. Στην περιφέρεια, αν και οι αυξήσεις είναι μικρότερες, σε κάποιες πόλεις όπως τα Χανιά, το Ηράκλειο ή η Πάτρα, έχουν φτάσει και το 20% με 30%. Με το μέτρο της επιστροφής ενός ολόκληρου ενοικίου, η μείωση της δαπάνης για τα νοικοκυριά θα ανέρχεται σε 8,3% σε ετήσια βάση. Όταν τα ενοίκια έχουν αυξηθεί υπέρμετρα και στα ποσοστά που αναφέρουμε παραπάνω, γίνεται αντιληπτό ότι το μέτρο θα έχει μικρή επίπτωση για τους ενοικιαστές. Σήμερα, στην εκλογική μου περιφέρεια, στον Δυτικό Τομέα Αθηνών, ένα διαμέρισμα των 70 - 75 τετραγωνικών στο Περιστέρι ή το Αιγάλεω, πιστώνεται με 500 ευρώ έως 750 ευρώ, ανάλογα την κατάσταση του ακινήτου, δηλαδή ένα ζευγάρι που αμείβονται και οι δύο με τον κατώτατο μισθό των 880 ευρώ μεικτά και 743 ευρώ καθαρά, θα δαπανήσει σχεδόν το 40% με 50% του διαθέσιμου εισοδήματος του μόνο για το ενοίκιο.

Μετά αναρωτιόμαστε για την υπογεννητικότητα και γιατί τα νέα ζευγάρια δεν τεκνοποιούν. Στα τελευταία στοιχεία που δημοσιοποιεί το Υπουργείο Εσωτερικών για το σύνολο του 2024 ο πληθυσμός της χώρας μας συρρικνώθηκε κατά 63.000 μόνο για ένα έτος. Είναι φανερό ότι το πρόβλημα της στέγασης θα αντιμετωπιστεί μόνο αν ανοίξουν τα κλειστά σπίτια. Το Κίνημα μας κατά τη συζήτηση του Προϋπολογισμού το 2025 είχε προτείνει την επιβολή τέλους με συντελεστή 1% επί της αντικειμενικής αξίας στα κενά ακίνητα ιδιοκτησίας τραπεζών και funds. Επίσης, είχαμε προτείνει να τροποποιηθεί το πρόγραμμα golden visa και να αποσυνδεθεί από την αγορά ακινήτων τουλάχιστον στα μεγάλα αστικά κέντρα και στα νησιά με μεγάλη τουριστική ανάπτυξη. Εναλλακτικά, προτείναμε το πρόγραμμα golden visa να συνδεθεί με την αγορά κρατικών ομολόγων πάνω από ένα εκατομμύριο ευρώ ανάλογο πρόγραμμα εφαρμόζεται με επιτυχία στην Ισπανία.

 Με το άρθρο 71 του νομοσχεδίου, προβλέπεται η παράταση ισχύος της μείωσης του φόρου εισοδήματος για δαπάνες αναβάθμισης κτιρίων για ένα έτος μέχρι 31/12/2026. Το κίνημά μας θεωρεί πως είναι ένα θετικό μέτρο και θα το υποστηρίξει αλλά πιστεύουμε ότι για να αποδώσει το μέτρο χρειάζεται μεγαλύτερο χρονικό περιθώριο, τουλάχιστον για τέσσερα χρόνια ακόμα, οπότε προτείνουμε την επέκτασή του μέχρι 31/12/2030. Μην ξεχνάμε πως το κόστος ανακαίνισης και αναβάθμισης των κτιρίων έχει αυξηθεί υπερβολικά οπότε θα πρέπει να δώσουμε τον αναγκαίο χρόνο, ώστε οι ιδιοκτήτες των ακινήτων να συγκεντρώσουν τα απαιτούμενα κεφάλαια και στη συνέχεια με το πέρας των εργασιών να μπορούν να ωφεληθούν από την εν λόγω διάταξη.

Με το άρθρο 72 του νομοσχεδίου, προβλέπεται ετήσια οικονομική ενίσχυση ευάλωτων κοινωνικών ομάδων, αφορά κυρίως τη στήριξη των 250 ευρώ στους συνταξιούχους και στις ευάλωτες κοινωνικές ομάδες το οποίο θα καταβάλλεται κάθε Νοέμβριο. Το Κίνημά μας θεωρεί πως είναι ένα μέτρο παρωδία, το οποίο είναι εκτός πραγματικότητας σε σχέση με τα προβλήματα της ακρίβειας που πλήττει τις ευάλωτες κοινωνικές ομάδες και τους συνταξιούχους. Η μείωση του εισοδήματος των συνταξιούχων στην Ελλάδα υπήρξε μία από τις πιο δραματικές συνέπειες της οικονομικής κρίσης και των μνημονιακών πολιτικών. Το 2010 ο μέσος όρος κύριας σύνταξης ήταν περίπου 1.200 ευρώ ενώ σήμερα είναι κάτω από 850 ευρώ, με πολλές κατηγορίες, όπως οι αγρότες να λαμβάνουν ακόμη και κάτω από 500 ευρώ. Στις χαμηλοσυνταξιούχες ομάδες μετά την κατάργηση του ΕΚΑΣ 2016 - 2019 η μείωση ήταν ακόμα πιο αισθητή. Να θυμίσουμε ότι με το πρώτο μνημόνιο η 13η και 14η σύνταξη περιορίστηκαν σε 500 ευρώ τα Χριστούγεννα, σε 250 ευρώ το Πάσχα και σε 250 ευρώ δώρο αδείας, δηλαδή σύνολο 1.000 ευρώ ενώ με το δεύτερο μνημόνιο καταργήθηκαν τελείως. Αυτό που πραγματικά ενοχλεί τους συνταξιούχους είναι ότι η Κυβέρνηση της Νέας Δημοκρατίας αρνείται ακόμα και την προοπτική επαναφοράς τους, έστω και των περιορισμένων δώρων που ίσχυαν κατά το πρώτο μνημόνιο. Η επαναφορά της 13ης και της 14ης σύνταξης είναι ένα δίκαιο αίτημα το οποίο δεν μπορεί να ξεπερασθεί με ετήσιο επίδομα 250 ευρώ.

Κλείνοντας, η τροποποίηση του ν. 4270/2014 αποτελεί ευκαιρία για τη διαμόρφωση ενός πλαισίου δημοσιονομικής διαχείρισης σύγχρονου, σοβαρού, κοινωνικά βιώσιμου και υποστηρικτικού προς την ανάπτυξη. Για εμάς το ζητούμενο δεν είναι μια επιτυχημένη λογιστική διαχείριση, όπως φαίνεται να επιδιώκει η Κυβέρνηση Νέας Δημοκρατίας. Η Χώρα μας δικαιούται ένα πλαίσιο δημοσιονομικών κανόνων που δεν θα περιορίζει αλλά θα την ενθαρρύνει να οικοδομήσει ένα καλύτερο βιώσιμο μέλλον.

Σας ευχαριστώ.

 **ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Ευχαριστούμε, τον κύριο Βορύλλα.

Ολοκληρώνονται οι τοποθετήσεις των Εισηγητών και των Ειδικών Αγορητών με τον Ειδικό Αγορητή της Κοινοβουλευτικής Ομάδας «Πλεύση Ελευθερίας- Ζωή Κωνσταντοπούλου», κύριο Αλέξανδρο Καζαμία, για 15 λεπτά.

**ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της ΚΟ «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

 Η συζήτηση που έχουμε σήμερα για το νομοσχέδιο που φέρνει το Υπουργείο Εθνικής Οικονομίας και Οικονομικών διέπεται από μία έντονη ειρωνεία. Αφενός έχουμε ένα νομοσχέδιο το οποίο στη βάση του εισάγει τους νέους δημοσιονομικούς κανόνες, του λεγόμενου νέου πλαισίου οικονομικής διακυβέρνησης της Ευρωπαϊκής Ένωσης που υιοθετήθηκαν τον Απρίλιο του 2024 και που εφαρμόστηκαν από την Κυβέρνηση στον Προϋπολογισμό του 2025, δηλαδή αυτόν που ψηφίσαμε τον περασμένο Δεκέμβριο και τώρα με καθυστέρηση πλέον του ενός έτους μας έρχονται αυτοί οι νέοι κανόνες σε ένα νομοσχέδιο για να ορίσουν το πλαίσιο μέσα από το οποίο θα πρέπει να συντάσσεται ο ετήσιος Προϋπολογισμός.

Με άλλα λόγια έχουμε ήδη κάνει για την πρώτη χρονιά αυτά που φέρνει τώρα το νομοσχέδιο, για να καθιερώσει το πλαίσιο μέσα στο οποίο θα πρέπει να συντάσσονται οι κρατικοί προϋπολογισμοί στο εξής. Αυτό είναι ένα κεντρικό τμήμα του νομοσχεδίου και των νέων κανόνων της Ευρωπαϊκής Ένωσης. Οι νέοι κανόνες περιλαμβάνουν και την εκπόνηση, τη σύνταξη ενός τετραετούς μεσοπρόθεσμου δημοσιονομικού δομικού σχεδίου, το οποίο καθορίζει το πλαίσιο μέσα στο οποίο θα συντάσσονται οι προϋπολογισμοί του κράτους για την περίοδο 2025 - 2028. Αυτό το σχέδιο το συζητήσαμε εδώ το περασμένο φθινόπωρο και κατατέθηκε στην ευρωπαϊκή επιτροπή και τώρα έρχεται το νομοσχέδιο με τους κανόνες και τη νομοθετική αλλαγή, που θα έπρεπε να είχε λάβει χώρα ούτως ώστε να εκπονηθεί και να παρουσιαστεί και να υιοθετηθεί αυτό το τετραετές μεσοπρόθεσμο δημοσιονομικό σχέδιο.

Σε κάθε περίπτωση η ουσία όσων συζητούμε, ξεκινά από το γεγονός ότι το νομοσχέδιο που έχουμε σήμερα αφορά νέους κανόνες της Ευρωπαϊκής Ένωσης κατά κύριο λόγο, για το πώς θα πρέπει τα κράτη μέλη της ευρωζώνης - σημειώνουμε εδώ ότι τα 19 από τα 27 κράτη μέλη της Ευρωπαϊκής Ένωσης είναι μέλη της ευρωζώνης - θα πρέπει να συντάσσουν τους προϋπολογισμούς τους. Ο εισηγητής της Νέας Δημοκρατίας στην ομιλία του στην αρχή της συνεδρίασης, είπε ότι η μεταρρύθμιση αυτή αποτελεί μια σειρά από νέους κανόνες που φέρνει η Νέα Δημοκρατία. Δεν είναι η Νέα Δημοκρατία που τους φέρνει, η Ευρωπαϊκή Ένωση τους φέρνει και τους φέρνει για όλα τα κράτη μέλη της ευρωζώνης.

Επίσης, θα πρέπει να υπογραμμίσουμε - και αυτό είναι κάτι επίσης που ακούσαμε από τον εισηγητή της πλειοψηφίας της Νέας Δημοκρατίας - ότι η άποψη την οποία διατύπωσε πως βγήκαμε από τα μνημόνια αλλά δεν βγήκαμε από τις υποχρεώσεις μας, χρήζει κάποιου σχολιασμού. Η πραγματικότητα είναι ότι ενώ επισήμως το τρίτο μνημόνιο έληξε το 2018, το μνημονιακό καθεστώς, δηλαδή μια σειρά ένα πλέγμα από θεσμούς, πολιτικές, δομές, πρακτικές που κληρονομήσαμε στην ελληνική οικονομία από την καταστροφική δεκαετία των μνημονίων, συνεχίζουν να υφίστανται και να παίζουν καθοριστικό ρόλο στον τρόπο με τον οποίο εκπονείται η οικονομική πολιτική της χώρας. Το νομοσχέδιο αυτό αποτελεί την ενσωμάτωση της οδηγίας 1265/2024 της Ευρωπαϊκής Ένωσης, καθώς και του κανονισμού 1263/2024 πάλι της Ευρωπαϊκής Ένωσης, του ευρωπαϊκού συμβουλίου και του ευρωπαϊκού κοινοβουλίου. Η ενσωμάτωση τους ενισχύει το μνημονιακό καθεστώς που διατήρησε η οικονομία της χώρας, τουλάχιστον όσον αφορά τη δική μας χώρα και θα εξηγήσω πιο καθαρά πώς γίνεται αυτό. Οι παλιοί κανόνες της ευρωζώνης που υιοθετήθηκαν το 1997 ως αποτέλεσμα της συμμετοχής μας στη συνθήκη του Μάαστριχτ, στο πλαίσιο του συμφώνου σταθερότητας και ανάπτυξης, προέβλεπαν - οι πραγματικοί κανόνες που διατηρήθηκαν ήταν δύο - ότι δεν μπορεί ένα κράτος μέλος της ευρωζώνης να έχει έλλειμμα στον προϋπολογισμό του πάνω από 3% ετησίως και ο δεύτερος κανόνας είναι ότι το δημόσιο χρέος για να είναι βιώσιμο πρέπει να βρίσκεται στο 60% του Ακαθάριστου Εθνικού Προϊόντος. Το δεύτερο βέβαια παραβιάστηκε εκτεταμένα, αλλά παραμένει ως κανόνας.

 Τώρα οι νέοι κανόνες της Ευρωπαϊκής Ένωσης που υιοθετήθηκαν τον Απρίλιο 2024 και που αυτό το νομοσχέδιο έρχεται να εντάξει, να ενσωματώσει στο εθνικό νομικό πλαίσιο της χώρας, έχουν την γνωστή πλέον διάταξη, τις διατάξεις που αφορούν τις δαπάνες. Υπάρχει κάτι που λέγεται η πορεία των καθαρών δαπανών.

Τι σημαίνει αυτό; Μαζί με τα δύο κριτήρια του Μάαστριχτ που παραμένουν, το 60% του Ακαθάριστου Εθνικού Προϊόντος όσον αφορά το δημόσιο χρέος και το έλλειμμα στο όριο του πλην 3%, έρχεται να προστεθεί εδώ ένας τρίτος κανόνας ο οποίος λέει πως θα πρέπει οι κυβερνήσεις στα κράτη μέλη να υποβάλλουν προϋπολογισμούς στο πλαίσιο ενός τετραετούς μεσοπρόθεσμου σχεδίου. Αυτό το κάναμε, το έκανε η Κυβέρνηση πέρυσι το φθινόπωρο και προβλέπονται εκεί οι αυξήσεις στις δαπάνες, στον Προϋπολογισμό για την επόμενη τετραετία. Αυτό είναι δεσμευτικό, γιατί υπάρχει πολύ στενό περιθώριο πλέον αλλαγής της οικονομικής πολιτικής στο πλαίσιο της Ευρωπαϊκής Ένωσης, λόγω του μεσοπρόθεσμου αυτού προγράμματος. Η Ευρωπαϊκή Ένωση με τους νέους κανόνες λέει, ότι οι δαπάνες δεν μπορούν να αυξάνονται πέρα από ένα όριο το οποίο όριο αυτό αποφασίζεται από την ευρωπαϊκή επιτροπή σε διαπραγμάτευση με την ελληνική Κυβέρνηση, βάσει του δημοσίου χρέους της κάθε χώρας. Επειδή η χώρα μας έχει πολύ μεγάλο δημόσιο χρέος, το μεγαλύτερο στην Ευρωπαϊκή Ένωση, αυτές οι δαπάνες δεν μπορούν να αυξάνονται πέρα από κάποιο σημείο το οποίο είναι περιορισμένο, επειδή πρέπει να εξοφλούμε ετησίως ένα ποσό από το δημόσιο χρέος βάσει των διακανονισμών που έχουν γίνει στο παρελθόν και με τον τρόπο αυτό θα διατηρηθεί κατά την Ευρωπαϊκή Ένωση μία ισορροπία στα δημοσιονομικά της χώρας σε μεσοπρόθεσμο ορίζοντα.

Αυτός ο τρίτος κανόνας, κατά την άποψη της Πλεύσης Ελευθερίας, είναι ένας περιοριστικός κανόνας ο οποίος στην περίπτωση της χώρας μας είναι ιδιαιτέρως περιοριστικός, γιατί έχουμε πολύ μεγάλο δημόσιο χρέος, το μεγαλύτερο στην Ευρωπαϊκή Ένωση. Για να μην χάνουμε την αίσθηση των μεγεθών, η Χώρα μας παραμένει παρά τα όσα ακούμε από την Κυβέρνηση, η πιο καταχρεωμένη χώρα στην Ευρωπαϊκή Ένωση και θα είναι για πολλά χρόνια ακόμα.

Δεύτερον, το δημόσιο χρέος και ως ποσοστό του Ακαθάριστου Εθνικού Προϊόντος, δηλαδή όχι σε απόλυτους αριθμούς όπου έχει εκτιναχθεί, αλλά ακόμη και αν το πάρουμε σε σχέση με το μέγεθος της οικονομίας το λεγόμενο ΑΕΠ, επειδή αυξάνεται το ΑΕΠ λίγο λίγο κάθε χρόνο, όχι πολύ, λίγο, ο λόγος του δημοσίου χρέους προς το ΑΕΠ μειώνεται κάπως. Συνεχίζει αυτός ο λόγος να είναι πολύ υψηλότερος από το 119% που είχαμε όταν μπήκαμε στο πρώτο μνημόνιο. Δηλαδή δεκαπέντε χρόνια μετά το πρώτο μνημόνιο ακόμη δεν έχουμε κατεβάσει το δημόσιο χρέος με όλα τα δανεικά, με όλα τα προγράμματα αναδιάρθρωσης, με όλη την καταστροφική λιτότητα, με όλο το brain drain, ακόμη δεν έχουμε φτάσει στο σημείο που ήμασταν όταν χρεοκόπησε η χώρα το 2010, όσον αφορά το δημόσιο χρέος. Αυτά για όσους νομίζουν και για όσους λένε ότι το χρέος αποκλιμακώνεται. Αποκλιμακώνεται πολύ λίγο σε σχέση με το πόσο θα έπρεπε να είχε αποκλιμακωθεί.

Δεύτερον, πέραν του ότι το δημόσιο χρέος είναι υψηλό και ακριβώς επειδή η αύξηση των δαπανών που μπορούμε να έχουμε ετησίως για τα επόμενα τέσσερα χρόνια - τουλάχιστον βάσει του προγράμματος που κατέθεσε η Κυβέρνηση της Νέας Δημοκρατίας - είναι μικρή, θα πρέπει να έχουμε δυσθεώρητα πρωτογενή πλεονάσματα της τάξης του 2,4%. Αυτά τα πρωτογενή πλεονάσματα δημιουργούν μία αντιαναπτυξιακή δυναμική στην οικονομία. Δεν επιτρέπουν στην οικονομία μας να αναπτυχθεί αρκετά, γιατί αφαιρούν από την οικονομία ποσά για να πάνε να πληρωθούν προς την εξόφληση ενός τεράστιου δημοσίου χρέους. Δεν έχει συνεπώς η Κυβέρνηση τη δυνατότητα σε αυτό το στενό πλαίσιο ούτε να αυξήσει τις δαπάνες περισσότερο, αν θέλει να αυξήσει τις επενδύσεις. Γνωρίζουμε ότι οι επενδύσεις είναι ένας παράγοντας προς την υψηλή οικονομική ανάπτυξη. Δηλαδή, αν θέλουμε να αναπτυχθούμε πιο γρήγορα και να επενδύσουμε πιο πολλά χρήματα δεν μπορούμε, γιατί οι κανόνες της Ευρωπαϊκής Ένωσης του 2024 βάσει του μεγάλου χρέους που έχουμε, δεν μας το επιτρέπουν. Επίσης, δεν δίνεται η δυνατότητα κάτω από τον ζουρλομανδύα αυτών των περιοριστικών κανόνων, να μπορέσει η κυβέρνηση να ασκήσει μία πιο σοβαρή πολιτική αναδιανομής του εισοδήματος, κάτι το οποίο πρεσβεύει η Πλεύση Ελευθερίας και το έχουμε πει με πολλές προτάσεις που κάναμε περιλαμβανομένης και της πρότασης για την αύξηση του δέκατου τρίτου και δέκατου τέταρτου μισθού στους δημόσιους υπαλλήλους, κάτι που η Κυβέρνηση λέει ότι δεν μπορεί να γίνει διότι δεν υπάρχουν τα λεφτόδεντρα για αυτό.

Κοστολογήθηκε βεβαίως αυτή η πρόταση από το Γενικό Λογιστήριο του Κράτους, όταν την καταθέσαμε τον Δεκέμβριο του 2023, στα 2,15 δισεκατομμύρια ευρώ. Θα επανέλθω σε αυτό το σημείο. Αυτό δεν μπορεί, σύμφωνα με τους περιοριστικούς αυτούς κανόνες και με το μεσοπρόθεσμο σχέδιο της Νέας Δημοκρατίας, να αποδοθεί και γι’ αυτό η Νέα Δημοκρατία αρνείται να το κάνει. Γιατί έχει ήδη δεσμευτεί να μην το κάνει για τα επόμενα τρία με τέσσερα χρόνια. Πρέπει να καταλάβουμε εδώ, ότι η αδυναμία αναδιανομής του εισοδήματος προς τους δημοσίους υπαλλήλους προέρχεται από εκεί. Οπότε, όταν λέμε εμείς ότι έχουμε βγει επισήμως από τα μνημόνια, άρα θα μπορούμε να αποκαταστήσουμε περικοπές στους μισθούς των δημοσίων υπαλλήλων επειδή δεν είμαστε πια στο μνημόνιο, έρχεται το Μεσοπρόθεσμο Πρόγραμμα και οι νέοι δημοσιονομικοί κανόνες της Ευρωπαϊκής Ένωσης που συζητάμε σήμερα και που θα ενσωματωθούν σήμερα στο εθνικό νομικό πλαίσιο της χώρας να απαγορεύσουν μια τέτοια πολιτική αναδιανομής του εισοδήματος που είναι κοινωνική πολιτική. Γι’ αυτούς τους λόγους, εμείς έχουμε σοβαρές επιφυλάξεις απέναντι στην ωφελιμότητα, στην ωφέλεια που μπορούν να προσφέρουν οι κανόνες αυτοί.

Έρχομαι τώρα σε δύο ακόμη θέματα αναφορικά με τον Προϋπολογισμό και το νέο νομοθετικό πλαίσιο για τη σύνταξη του Προϋπολογισμού που προτείνει το νομοσχέδιο αυτό.

Καταρχήν, οι Προϋπολογισμοί της χώρας έχουν ένα μεγάλο πρόβλημα από έτος σε έτος, κάτι το οποίο βλέπουμε όχι στις συζητήσεις της Βουλής για τον Προϋπολογισμό, αλλά στις συζητήσεις που γίνονται για τον απολογισμό των προηγούμενων ετών. Υπάρχουν σταδιακά, χρόνο με τον χρόνο, σημαντικές αποκλίσεις ανάμεσα στον Προϋπολογισμό που καταθέτει το κράτος τον Δεκέμβριο και ψηφίζει η εκάστοτε Κυβέρνηση τον Δεκέμβριο κάθε χρόνου και όταν βλέπουμε και εκτελέστηκε στον χρόνο υπάρχει απόκλιση και η απόκλιση αυτή είναι σημαντική. Στον τελευταίο απολογισμό που είχαμε για το έτος 2022 υπήρχε απόκλιση πάνω από 5% και το Ευρωπαϊκό Ελεγκτικό Συνέδριο, δηλαδή το Ανώτατο Δικαστήριο το οποίο ελέγχει πώς ξοδεύτηκαν τα χρήματα του Προϋπολογισμού μετά το τέλος του έτους, θεωρεί ότι η απόκλιση άνω του 5% αποτελεί, με την ορολογία του Ελεγκτικού Συνεδρίου, σοβαρό σφάλμα. Δηλαδή, είναι πολύ μεγάλη η απόκλιση και δεν πρέπει να επιτρέπεται. Αλλά και μέσα από μια οικονομική προσέγγιση οι αποκλίσεις αυτού του βαθμού είναι πάρα πολύ μεγάλες. Ενδεχομένως, σε άλλες χρονιές να ήταν πιο μικρές οι αποκλίσεις, αλλά συνεχίζουν να είναι σημαντικές και αυτό επηρεάζει και τον τρόπο με τον οποίο σχεδιάζεται η οικονομική πολιτική, αλλά και τις επιπτώσεις της οικονομικής πολιτικής πάνω στις ζωές των ανθρώπων σε καθημερινή βάση.

Επίσης, πρέπει να πω ότι αποκλίσεις όπως αυτές που συζητάμε προέρχονται και από απρόβλεπτα στοιχεία τα οποία οφείλονται στην κακοδιαχείριση και στη διαφθορά. Μιας και συζητάμε κάθε μέρα σχεδόν πλέον στη Βουλή το σκάνδαλο του ΟΠΕΚΕΠΕ. Εγώ χθες κατέθεσα και συζήτησα επίκαιρη ερώτηση με τον Υφυπουργό Αγροτικής Ανάπτυξης, κ. Κέλλα, στον οποίο είπα ευθέως ότι πρέπει να παραιτηθεί γιατί η δικογραφία που μας ήρθε στη Βουλή από την Ευρωπαία Εισαγγελέα περιέχει στοιχεία τα οποία δεν αιτιολογούν την παραμονή του στην κυβέρνηση. Η Κυβέρνηση η ίδια, ο Υπουργός Αγροτικής Ανάπτυξης, κ. Τσιάρας, είπε ότι το πρόστιμο που είναι το πρώτο πρόστιμο – Προσέξτε. Μπορεί να έρθουν κι άλλα.- που πρέπει να καταβάλει η χώρα μας για τη διαφθορά που συνδέεται με τα σκάνδαλα του ΟΠΕΚΕΠΕ ανέρχεται στο ποσό των 415 εκατομμυρίων ευρώ. Αυτά ακούγονται ως αριθμοί, αλλά για να έχουμε μια αίσθηση των μεγεθών αυτό ισοδυναμεί σχεδόν με τον ετήσιο Προϋπολογισμό του Υπουργείου Πολιτισμού, της βαριάς βιομηχανίας της χώρας, όπως την αποκαλεί η Κυβέρνηση. Τόσα είναι τα χρήματα που πρέπει να καταβληθούν. Και ο κ. Τσιάρας, έκανε τη γνωστή δήλωση με την οποία είπε ότι, αυτά θα πρέπει να καταβληθούν από τα χρήματα των Ελλήνων φορολογουμένων.

Υπάρχουν διατάξεις στο τέλος του νομοσχεδίου σχετικά με άλλα ζητήματα που αφορούν το Υπουργείο Εθνικής Οικονομίας, κάποιες διατάξεις αναφορικά με τους συνταξιούχους και η γνωστή επιδότηση ενοικίου στα 800 ευρώ τον Νοέμβριο μήνα, όπως ειπώθηκε.

Θα πω ένα πράγμα τώρα και θα φυλάξω την πιο εκτεταμένη συζήτηση αυτών των διατάξεων για τις επόμενες συνεδριάσεις. Όταν εμείς προτείνουμε την καταβολή 13ου και 14ου μισθού, ακούμε ότι δεν υπάρχουν λεφτόδεντρα. Εδώ, με τη διάταξη αυτή, βοηθιούνται κάποιοι ενοικιαστές, αλλά στη πραγματικότητα δεν αποτελεί καμία λύση στο πρόβλημα της εκτίναξης των ενοικίων. Έχουμε πάρα πολύ υψηλά ενοίκια και αποτελεί έναν έμμεσο τρόπο επιδότησης των ιδιοκτητών που νοικιάζουν τα σπίτια τους πολύ ακριβά. Δίνει, δηλαδή, το κράτος και ο φορολογούμενος χρήματα σε έναν ενοικιαστή που τα έχει ανάγκη, για να τα εισπράξει στο τέλος ο ιδιοκτήτης του σπιτιού το οποίο αυτός ο ενοικιαστής νοικιάζει.

Με άλλα λόγια, αντί να παρθούν μέτρα για να σταματήσουν τη πρακτική της εκτίναξης των ενοικίων, που είναι και κυβερνητική ευθύνη πρέπει να πούμε, επιδοτείται αυτό και ενθαρρύνεται, δίνεται από τον κρατικό προϋπολογισμό χρήμα σε ενοικιαστές για να συνεχίζουν να πληρώνουν τα πανάκριβα ενοίκια, ενώ θα έπρεπε να υιοθετηθεί μια τελείως διαφορετική πολιτική ως προς το θέμα αυτό. Και βεβαίως, όταν το Γενικό Λογιστήριο του Κράτους προβλέπει, εδώ θέλω να το συζητήσουμε αυτό περισσότερο, αλλά προς το παρόν προβλέπει 230 εκατομμύρια για την επιδότηση αυτού του μέτρου, ενδεχομένως να είναι αρκετά περισσότερα, τότε υπάρχουν λεφτόδεντρα για την επιδότηση των ιδιοκτητών των κατοικιών που νοικιάζονται με πολύ ακριβά ενοίκια.

Κύριε Πρόεδρε, στο τέλος της ομιλίας μου, θέλω να σημειώσω, ότι η «ΠΛΕΥΣΗ ΕΛΕΥΘΕΡΙΑΣ» θεωρεί, πως οι νέοι δημοσιονομικοί κανόνες που εισάγει αυτό το νομοσχέδιο είναι προβληματικοί για τέσσερις λόγους, είναι αντιαναπτυξιακή καταρχήν, διότι δεν επιτρέπουν ούτε την αύξηση των επενδύσεων, ούτε και τη τόνωση της ζήτησης στην οικονομία, ούτως ώστε να πετύχει η χώρα υψηλότερους ρυθμούς ανάπτυξης από τους μέτριους προς χαμηλούς ρυθμούς που έχει καταφέρει τα τελευταία έξι χρόνια επί κυβερνήσεως της Ν.Δ., βασίζεται επιπλέον η προσέγγιση αυτή σε μία εσφαλμένη πολιτική απέναντι στο τεράστιο πρόβλημα του δημοσίου χρέους που η «ΠΛΕΥΣΗ ΕΛΕΥΘΕΡΙΑΣ» θεωρεί, ότι δεν πρέπει να αντιμετωπίζεται με οικονομικά μέτρα, αλλά πρέπει να αντιμετωπιστεί πολιτικά.

Τρίτον, διατηρούν τα μέτρα αυτά μια κοινωνικά ανάλγητη και όχι αναδιανεμητική πολιτική, που είναι η κατεύθυνση προς την οποία η «ΠΛΕΥΣΗ ΕΛΕΥΘΕΡΙΑΣ» θέλει να δει την ελληνική οικονομία να εξελίσσεται και τέλος, οι κανόνες αυτοί για τον προϋπολογισμό, οι νέοι δημοσιονομικοί κανόνες παγώνουν την οικονομία μας σε μια κατάσταση αέναης λιτότητας και πρέπει να πω και θα το συζητήσουμε αυτό περισσότερο στις επόμενες συνεδριάσεις, τώρα πλέον είναι μια αέναη λιτότητα, η οποία, με τις νέες αποφάσεις που πήρε το ΝΑΤΟ, θα οδεύει προς την κατεύθυνση μιας λιτότητας για την δημιουργία μιας νέας πολεμικής οικονομίας.

Αυτά είναι αρνητικά και γι’ αυτούς τους λόγους έχουμε σοβαρές επιφυλάξεις και ενστάσεις για το περιεχόμενο του νομοσχεδίου. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Πέτσας.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ πολύ, κύριε Πρόεδρε. Είχα ετοιμάσει μια ομιλία επί του νομοσχεδίου, αλλά επειδή άκουσα τους Εισηγητές της Μειοψηφίας και τους Ειδικούς Αγορητές των κομμάτων, θα προσαρμόσω την ομιλία μου και ως συντονιστής και εκπρόσωπος της Ν.Δ. στην Επιτροπή Οικονομικών Υποθέσεων και θα αναφερθώ πιο λεπτομερώς στο νομοσχέδιο στη συζήτηση επί των άρθρων. Θα βασιστώ, λοιπόν, στην εκκίνηση της ομιλίας μου στην εμπεριστατωμένη εισήγηση του Εισηγητή μας κ. Κωτσού για το νομοσχέδιο και θα προσπαθήσω να δώσω κάποιες απαντήσεις, όπως εγώ τις αντιλαμβάνομαι, σε θέματα που ακούστηκαν.

Πρώτον, έχουμε μια προσαρμογή του δημοσιονομικού πλαισίου που υπάρχει στην Ελλάδα από το νόμο 4270 του 2014, ένα πλαίσιο το οποίο ήρθε ως δίδαγμα, το οποίο έλαβε και η ελληνική κοινωνία, αλλά φυσικά και η ελληνική πολιτική τάξη, αλλά και οι υπηρεσίες των οικονομικών υπουργείων, ότι ο δημοσιονομικός εκτροχιασμός που επήλθε στα τέλη της δεκαετίας του 2000 και κορυφώθηκε από το 2010 και μετά, δεν επέτρεπε κανέναν εφησυχασμό και έπρεπε να τεθούν κανόνες για τη δημοσιονομική διαχείριση που θα σέβονται τα χρήματα των φορολογουμένων, αλλά και δεν θα επιτρέπουν τη διολίσθηση της χώρας ξανά στο χείλος της χρεοκοπίας.

Και πραγματικά, θεσπίστηκαν όρια δαπανών για τα Υπουργεία, υπήρξαν διατάξεις οι οποίες προέβλεπαν πως καταρτίζεται και εκτελείται ο Προϋπολογισμός με πολύ μεγαλύτερη σαφήνεια, προβλέφθηκε η δυνατότητα να έχουμε την τήρηση των δημοσιονομικών κανόνων που επέβαλε η Ευρωπαϊκή Ένωση, αλλά με μια απαραίτητη ευελιξία, μέσω του μεσοπρόθεσμου πλαισίου- και όχι μόνο- του ετήσιου κύκλου κατάρτισης και εκτέλεσης του Προϋπολογισμού και φυσικά, θεσπίστηκαν ανεξάρτητοι δημοσιονομικοί Φορείς, όπως το Ελληνικό Δημοσιονομικό Συμβούλιο και το Γραφείο του Προϋπολογισμού του Κράτους στη Βουλή, προκειμένου να έχουμε ανεξάρτητη επισκόπηση του Προϋπολογισμού και της εκτέλεσης αυτού.

Αυτά όλα είναι κατακτήσεις, στις οποίες είμαι περήφανος που συμμετείχα την περίοδο 2012-2014, μαζί με πολύ καλούς συνάδελφους στο Γενικό Λογιστήριο του Κράτους, αλλά και με εκλεκτούς συναδέλφους που βρίσκονται σήμερα σε αυτή την αίθουσα.

Και τώρα ερχόμαστε να προσαρμόσουμε αυτό το πλαίσιο, υπό το φως της νέας Κοινοτικής Οδηγίας του 2024, όπου βασιζόμενοι στην εμπειρία των προηγούμενων ετών, έρχεται να εμπλουτίσει αυτό το «οπλοστάσιο» που είχαμε, με κάποιους καινούργιους κανόνες, που επιτρέπουν να έχουμε την ευελιξία, αλλά λαμβάνοντας υπόψιν επίσης και το δημόσιο χρέος και η εξέλιξη αυτού του, τόσο κρίσιμου, δημοσιονομικού μεγέθους.

Άκουσα με έκπληξη Εισηγητές, όπως πριν, για παράδειγμα, τον κ. Καζαμία να λέει, ότι αυτός ο κανόνας δεν ταιριάζει σε χώρες όπως η Ελλάδα. Αντιθέτως, η Ελλάδα που είχε πάνω από 200% του ΑΕΠ δημόσιο χρέος το 2020- την κορύφωση, δηλαδή, της πανδημίας- και που κατάφερε να το μειώσει κατά περίπου 50 ποσοστιαίες μονάδες μέσα σε τέσσερα χρόνια, εξακολουθεί να έχει το υψηλότερο δημόσιο χρέος στην Ευρωπαϊκή Ένωση, άρα αν θα έπρεπε εμείς να είμαστε υπεύθυνοι και να αφήνουμε στην επόμενη γενιά λιγότερα βάρη, θα πρέπει να κοιτάξουμε πώς θα μειώσουμε ταχύτερα το δημόσιο χρέος και πράγματι, η εισαγωγή του κανόνα των «καθαρών δαπανών» στον Προϋπολογισμό, επιτελεί αυτό τον ρόλο, δηλαδή βοηθάει να μειώσουμε ταχύτερα το δημόσιο χρέος. Θα πει κανείς, ότι αυτό είναι άκαμπτο; Αντιθέτως, υπάρχουν, στο νέο δημοσιονομικό πλαίσιο, ρήτρες διαφυγής, οι οποίες έχουν χρησιμοποιηθεί στο παρελθόν, όπως για παράδειγμα στη περίπτωση της πανδημίας ή χρησιμοποιούνται τώρα, όταν προέκυψε, μετά τη ρωσική εισβολή στην Ουκρανία και τον νεοαπομονωτισμό των Ηνωμένων Πολιτειών του Donald Trump, η ανάγκη να αυξηθούν οι ευρωπαϊκές αμυντικές δαπάνες. Άρα, κανόνες αυστηροί μεν, ευέλικτοι δε, οι οποίοι προσαρμόζονται στις σημερινές συνθήκες και δεν πιστεύω, σε καμία περίπτωση, ότι είναι στην αντίθετη κατεύθυνση από αυτή που θα επιθυμούσε η Ελλάδα.

Επίσης, μου έκανε σημαντική αρνητική εντύπωση, νομίζω κατά την άποψή μου, η κάπως πρόχειρη και επιφανειακή κριτική που ασκήθηκε από τον Εισηγητή της Μειοψηφίας, τον κ. Κουκουλόπουλο, αλλά και τον κ. Κόκκαλη που άκουσα πριν, για το Δημοσιονομικό Συμβούλιο. Αν δείχνουν κάτι η διεθνής βιβλιογραφία, αλλά και η διεθνής πρακτική, είναι ότι η ενδυνάμωση των ανεξάρτητων δημοσιονομικών Αρχών, όπως είναι το Δημοσιονομικό Συμβούλιο, βοηθούν και στη δημοσιονομική πειθαρχία και στη συνετή δημοσιονομική διαχείριση, κάτι που όλοι μας εδώ, νομίζω, θα έπρεπε να το επιδιώκουμε και αυτό το νομοσχέδιο, μπορεί να έχει κάποιος επιμέρους διαφωνίες ενδεχομένως για το ζήτημα των μετακλητών ή κάτι άλλο, αλλά αν μη τι άλλο, ενισχύει το Δημοσιονομικό Συμβούλιο, άρα δεν θα περίμενα μια συλλήβδην καταδίκη, αλλά προτάσεις βελτίωσης ενδεχομένως σε σημεία που ενδεχομένως σας απασχολούν, αλλά πρέπει να είμαι ξεκάθαρος σε όσους μας ακούν και στους Έλληνες πολίτες, ότι η άποψη, όχι μόνο η δική μου, αλλά όπως είπα και πριν, της διεθνούς βιβλιογραφίας και της διεθνούς πρακτικής, είναι υπέρ της ενδυνάμωσης των Ανεξάρτητων Δημοσιονομικών Αρχών, όπως το Ελληνικό Δημοσιονομικό Συμβούλιο.

Ένα δεύτερο στοιχείο που θα ήθελα να θίξω, είναι ότι, κυρίες και κύριοι συνάδελφοι, όσο αψεγάδιαστο και αν είναι οποιοδήποτε δημοσιονομικό πλαίσιο, δεν μπορεί να αποτρέψει τον δημοσιονομικό εκτροχιασμό, όταν υπάρχει μια ανεύθυνη πολιτική ηγεσία και πραγματικά μου προκάλεσε τρομερή εντύπωση η αναφορά του κ. Τσακαλώτου πριν, ο οποίος ήταν εξέχων μέλος των κυβερνήσεων Τσίπρα και στο πρώτο εξάμηνο του 2015, αλλά και στο δεύτερο ως Υπουργός Οικονομικών, ότι «τα σοκ δεν τα προκαλούν οι κυβερνήσεις». Άρα, θα ήθελε πιο ευέλικτη διαχείριση δημοσιονομική ο κ. Τσακαλώτος; Αλήθεια, δεν προκαλούν τα σοκ οι κυβερνήσεις; Μα το μεγαλύτερο σοκ που γνώρισε η Ελλάδα τα τελευταία χρόνια, ήταν η εφιαλτική διακυβέρνηση το πρώτο εξάμηνο του 2015, η οποία οδήγησε στο δημοψήφισμα-παρωδία της 5ης Ιουλίου του 2015, που όλοι γνωρίζουμε τι συνέπειες είχε. Είχε αρχικά, όλη αυτή η παλινωδία και το «παιχνίδι καθυστερήσεων», μια τρομερή εκροή καταθέσεων- πάνω από 40 δισεκατομμύρια ευρώ από τις τράπεζες- εν συνεχεία το κλείσιμο των τραπεζών, την επιβολή κάπιταλ κοντρόλς, την, όπως και να τη δει κανείς, αχρείαστη, αλλά όπως την έκανε ο ΣΥ.ΡΙΖ.Α., αναγκαία ανακεφαλαιοποίηση των τραπεζών, που οδήγησε στο να εξανεμιστούν περίπου 40 δισεκατομμύρια ευρώ από τα χρήματα που είχαν βάλει οι Ευρωπαίοι και οι Έλληνες φορολογούμενοι μέσω του Ταμείου Χρηματοπιστωτικής Σταθερότητας στις προηγούμενες ανακεφαλαιοποιήσεις των τραπεζών, αλλά και οι Έλληνες μικρομέτοχοι των τραπεζών- εξανεμίστηκε πάνω από το 98% του κεφαλαίου όσων κατείχαν τραπεζικές μετοχές εκείνη την περίοδο- και τελικά μια πολιτική που ζημίωσε τους Έλληνες για πάνω από 100 δισεκατομμύρια ευρώ.

Αυτό είναι ένα τεράστιο σοκ, το οποίο αποδεικνύει αυτό που είπα πριν ότι και το πιο τέλειο δημοσιονομικό πλαίσιο δεν μπορεί να μας προστατεύσει από τον ανεύθυνο λαϊκισμό μιας ανεύθυνης ηγεσίας, που θέλει να ρίξει μια χώρα στο γκρεμό.

Γι’ αυτό η απάντηση σε μια δημοκρατία, σε αυτό τον λαϊκισμό, υπάρχει μόνο από ένα μηχανισμό, το μηχανισμό των εκλογών. Οι πολίτες στην κάλπη κλείνουν τα αυτιά τους στις «Σειρήνες» του λαϊκισμού των σύγχρονων «Μαυρογιαλούρων» που υπόσχονται τα πάντα στους πάντες, για να τούς ζημιώσουν τελικά, για πάντα.

Και είναι χρέος δικό μας να θυμίζουμε πάντα τέτοιου είδους επεισόδια της σύγχρονης πολιτικής μας ιστορίας, ώστε να μην επιτραπούν, με καταστροφικές συνέπειες, ξανά στο μέλλον.

Κλείνω, κύριε Πρόεδρε, με ένα τρίτο σημείο. Αναφέρθηκε εδώ –φυσικά, δεν θέλω να βάλω ταμπέλες και επίθετα μπροστά- το ζήτημα του ΟΠΕΚΕΠΕ. Όμως, αντιλαμβάνομαι και θέλω να πιάσω σε αυτή τη συζήτηση ένα θέμα που έχει ευθεία σύνδεση με τη δημοσιονομική πτυχή που συζητάμε. Η σύνδεση με τις λεγόμενες παροχές της ΔΕΘ, που έγινε από διάφορους Εισηγητές της αντιπολίτευσης.

Καταρχάς, νομίζω ότι είναι κροκοδείλια δάκρυα να θεωρεί κανείς ότι η Κυβέρνηση Μητσοτάκη δεν θα μπορέσει να ανταποκριθεί στις υποχρεώσεις ενδεχομένως που είχε αναλάβει για τους πολίτες, επειδή η υπόθεση του ΟΠΕΚΕΠΕ επιβάλλει να καταβληθεί ένα σημαντικό ποσό 415 εκατομμυρίων ευρώ πίσω στην Ευρωπαϊκή Ένωση, αλλά και επειδή μπορεί αυτό να ψαλιδίσει τα δημοσιονομικά περιθώρια.

Και λέω ότι είναι κροκοδείλια δάκρυα, επειδή, πρώτο, δεν πιστεύω ότι τόσο πολύ ανησυχούν οι συνάδελφοι. Αλλά και δεύτερο, γιατί σε αυτό το νομοσχέδιο; Στα άρθρα 70, 71 και 72, θεσμοθετούνται οι δεσμεύσεις που είχε αναλάβει ο Πρωθυπουργός. Απέναντι στους ενοικιαστές, με την ενίσχυση έως 800ων ευρώ, ενός ενοικίου δηλαδή, που καταβάλλουν φέτος, με προσαύξηση κατά 50 ευρώ για κάθε εξαρτώμενο τέκνο. Η μόνιμη παροχή 250 ευρώ για τους συνταξιούχους. Συνολικά, δηλαδή, αυτά τα δύο μέτρα αφορούν 2.700.000 συμπολίτες μας. Επίσης, γίνεται πράξη –νομίζω με το άρθρο 72- ο συμπληρωματικός Προϋπολογισμός που ενισχύει το Πρόγραμμα Δημοσίων Επενδύσεων με 500 εκατομμύρια, που αυτό είναι προς όφελος όλων, αφού επιταχύνονται δημόσια έργα που βρίσκονται σε εξέλιξη ή που δρομολογούνται.

Τι είναι αυτό που δεν θα θέτει σε διακινδύνευση τη στήριξη της κοινωνίας; Μόνο ένα, κυρίες και κύριοι συνάδελφοι. Η διατήρηση της εμπιστοσύνης. Και διατήρηση της εμπιστοσύνης υπάρχει, αυτήν τη στιγμή, στην Ελλάδα, σε έναν κόσμο που κλυδωνίζεται από τρομερή αβεβαιότητα και από γεωπολιτικές συγκρούσεις, επειδή έχει πολιτική σταθερότητα. Και την πολιτική σταθερότητα την εγγυάται η κυβερνητική πλειοψηφία. Και θα εξακολουθεί να απολαμβάνει της εμπιστοσύνης η ελληνική οικονομία, τόσο για το σήμερα όσο και για τις μελλοντικές προοπτικές της, όσο το τηλέφωνο στο Μέγαρο Μαξίμου το σηκώνει ο Κυριάκος Μητσοτάκης. Τα πράγματα είναι απλά. Εκλογές θα γίνουν το 2027. Και μέχρι τότε, χρέος μας είναι οτιδήποτε περισσεύει από τον Κρατικό Προϋπολογισμό να γυρίζει πίσω στην κοινωνία. Και αυτό θα πράξουμε.

Σας ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Και εμείς ευχαριστούμε, κύριε Πέτσα.

Τον λόγο έχει τώρα η κυρία Καραγεωργοπούλου από την Πλεύση Ελευθερίας. Ορίστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ :** Ευχαριστώ, κύριε Πρόεδρε.

Θα αντιπαρέλθω να μιλήσω για όσα απαράδεκτα δήλωσε ο κ. Πέτσας, μιλώντας εξ ονόματος της κοινωνίας, για εμπιστοσύνη του ελληνικού λαού. Δεν υπάρχει αυτή η εμπιστοσύνη, ούτε έχετε την πλειοψηφία του ελληνικού λαού στην πραγματικότητα. Έχετε υφαρπάξει ψήφους από μεγάλη μερίδα του ελληνικού λαού, με τις παράνομες επιδοτήσεις στις οποίες στηριχτήκατε, σκανδαλωδώς, με τα σκάνδαλα που βοούν και, σε κάθε περίπτωση, στοιχειώνουν και λερώνουν την πολιτική ζωή του τόπου. Θα έπρεπε να ντρέπεστε, να αισχύνεστε και να μην ανεβαίνετε, σε αυτό το βήμα, λερώνοντας τον πολιτικό κόσμο και την πολιτική ζωή του τόπου.

Θα περιοριστώ στο νομοσχέδιο, κύριε Πετραλιά, δηλώνοντας ότι, σε κάθε περίπτωση, όταν μιλάμε για ενσωμάτωση Οδηγιών στην ελληνική έννομη τάξη, για άλλη μια φορά διαπιστώνουμε ότι το μόνο που δεν κάνετε είναι αυτό.

Σε κάθε περίπτωση, κύριε Πετραλιά, όταν μιλάμε για ενσωμάτωση Οδηγιών στην ελληνική έννομη τάξη για άλλη μια φορά διαπιστώνουμε ότι το μόνο που δεν κάνετε είναι αυτό. Προσποιείστε ότι ενσωματώνετε και μεταφέρετε τις Οδηγίες, αλλά το κάνετε σε συνήθη πρακτική, με έναν τρόπο πλημμελώς, με έναν τρόπο μη συμβατό το οποίο το ομολογούν ακαδημαϊκοί και όσοι ασχολούνται με το πώς έχουν μεταφερθεί οι Οδηγίες οι ευρωπαϊκές στην ελληνική έννομη τάξη.

Δεν κρίνω αυτή καθαυτή την Οδηγία, πλην, όμως, στη συγκεκριμένη περίπτωση υπάρχουν χαρακτηριστικά παραδείγματα μέσα από το νομοσχέδιο που αποδεικνύουν ακριβώς αυτό.

Για λόγους διαφάνειας και κοινωνικής, καταρχήν, δικαιοσύνης θα έκανε να έχετε συγκαταθέσει την Ευρωπαϊκή Οδηγία στην ελληνική γλώσσα μαζί με το παρόν νομοσχέδιο, ώστε να υπάρχει σε διευκόλυνση όλων η κατάθεση αυτής της Οδηγίας.

Εγώ προσωπικά στο site της Ελληνικής Βουλής δεν είδα την Οδηγία κατατεθειμένη. Μπορώ να την καταθέσω, αν μου επιτρέπετε, στα πρακτικά για τη χρήση όλων, το πρώτον.

Tο δεύτερον, παρακαλώ πολύ για τη χρήση των πρακτικών να την καταθέσω. Η παρούσα Οδηγία αφορά σχέδιο νόμου, το οποίο τροποποιεί τον ν. 4270/2014. Απαιτείται σε συγκεκριμένες διατάξεις να υπάρχει δημοσίευση συγκριτικού πίνακα. Πώς μεταφέρατε και πώς ενσωματώσατε αυτή την Οδηγία στο συγκεκριμένο σχέδιο νόμου; Αυτό θα έπρεπε να είναι γνωστό στην Ελληνική Βουλή και για λόγους νομοτεχνικής ακρίβειας. Αυτός ο αναλυτικός συγκριτικός πίνακας που θα έκανε να συνοδεύει το συγκεκριμένο νομοσχέδιο, απουσιάζει. Παράδειγμα το άρθρο 3 της Οδηγίας. Περιγράφει δεδουλευμένη βάση λογιστικής. Στην ελληνική ρύθμιση είναι το αντίστοιχο άρθρο 60. Έχουμε μερική ενσωμάτωση, γιατί η ΕΛΣΤΑΤ έχει την υποχρέωση να μετατρέπει, η μετατροπή δεν είναι εφαρμογή. Συνεπώς με βάση το άρθρο 3 της Οδηγίας τα κράτη μέλη οφείλουν να διαθέτουν Δημόσια Λογιστικά Συστήματα που καλύπτουν συνολικά και συστηματικά όλους τους υπό τομείς της Γενικής Κυβέρνησης, παρέχουν δεδομένα σε δεδουλευμένη βάση, είναι επαρκώς εσωτερικά ελεγχόμενα και υπόκειται σε Ανεξάρτητο Λογιστικό Έλεγχο. Τι κάνει η ΕΛΣΤΑΤ; Λαμβάνει τα ταμειακά δεδομένα από την Τράπεζα της Ελλάδος και το Υπουργείο Εθνικής Οικονομίας και Οικονομικών, τα μετατρέπει εκ των υστέρων σε δεδουλευμένα για σκοπούς στατιστικής λογιστικής, πράγμα που δεν συνιστά λογιστικό σύστημα σε δεδουλευμένη βάση, αλλά λογιστικό μετασχηματισμό για τις ανάγκες των στατιστικών. Άρα, το σύστημα δεν πληροί τη ρητή απαίτηση της Οδηγίας για ενιαία λογιστική βάση σε όλους τους υπό τομείς της Γενικής Κυβέρνησης και δεν καταγράφει σε δεδουλευμένη βάση.

Αντίστοιχα, με τη συγκεκριμένη ρύθμιση παραβιάζεται το Προεδρικό διάταγμα 54 του 2018 που αφορά στο Δημόσιο Λογιστικό Σύστημα. Είναι σωστό, είναι συμβατό να αφήνεται στην ΕΛΣΤΑΤ αυτού του είδους τη μετατροπή; Δεν είναι συμβατό με την Οδηγία, δεν ζητάει η Οδηγία μετατροπής στοιχείων, αλλά λειτουργία του ίδιου του Δημόσιου Λογιστικού Συστήματος σε δεδουλευμένη βάση και ζητά Ανεξάρτητο Λογιστικό Έλεγχο που δεν είναι μόνο ο έλεγχος από την ΕΛΣΤΑΤ, αλλά από εγκεκριμένο Ανεξάρτητο Σώμα, όπως είναι το Ελεγκτικό Συνέδριο ή Ορκωτούς. Ποιος θα έπρεπε, λοιπόν, να είναι ο Ανεξάρτητος Λογιστικός Έλεγχος σύμφωνα και με διεθνείς πρακτικές; Ανεξάρτητες Επιτροπές Δημοσιονομικής Πολιτικής, Ορκωτοί Ελεγκτές, Ελεγκτικό Συνέδριο. Το Προεδρικό διάταγμα, συνεπώς, 54/2018 που αφορά στο Δημόσιο Λογιστικό Σύστημα θα έπρεπε να ενεργοποιείται ρητά στο σχέδιο νόμου και να γίνεται μέρος της μεταρρύθμισης και αυτό παραλείπεται.

Στο άρθρο 52. Τα σχέδια των ετήσιων πιστώσεων ανά ειδικό φορέα πρέπει να εγκρίνονται από τη Γενική Διεύθυνση Δημοσιονομικής Πολιτικής. Ποιος εξαιρείτε; Εξαιρείτε τον Ειδικό Φορέα του Προϋπολογισμού του Υπουργείου που αφορά στις γενικές κρατικές δαπάνες. Τι συνεπάγεται όμως από αυτή την εξαίρεση; Σας δίνει μια ευελιξία, αλλά είναι μια ευελιξία η οποία συνάδει με τους κανόνες διαφάνειας; Όχι, γιατί υπάρχει ένας κίνδυνος συγκέντρωσης σημαντικών ποσών χωρίς κοινοβουλευτικό ή διοικητικό φραγμό, δεν εφαρμόζεται η θεσμική επιτελικότητα που απαιτείται σε άλλους φορείς και δεν απαιτείται έλεγχος ή αιτιολόγηση εκ των προτέρων.

Ποιο είναι το πρόβλημα που δημιουργείται;

Το πρόβλημα είναι ότι δεν διασφαλίζεται η ουσιαστική συμμετοχή κοινωνικών εταίρων και Τοπικής Αυτοδιοίκησης κατά την προετοιμασία.

Είναι απαραίτητο;

Φυσικά και είναι απαραίτητο να υπάρχει, γιατί δεν μπορείτε να παραλείπετε, για παράδειγμα, την χαρτογράφηση κοινωνικών ομάδων και περιοχών που θα έκανε να έχουν εκθέσει σε συγκεκριμένη έκθεση κοινωνικών περιφερειακών επιπτώσεων τα ζητήματα που τους αφορούν, ώστε αυτό να αξιολογείται, να επιδρά σε ένα συγκεκριμένο αποτέλεσμα εκτίμησης κοινωνικών επιπτώσεων, να δημιουργούνται εκείνες οι προτάσεις που να τροποποιούν και να αξιολογούν αντίστοιχα εκείνα τα σημεία που κάνει ο Προϋπολογισμός να διαμορφωθεί αντίστοιχα προς τις κοινωνικές ανάγκες, γιατί άλλες είναι οι κοινωνικές ανάγκες της Βόρειας Ελλάδας και άλλες είναι της Νησιωτικής Ελλάδας.

Αυτή, λοιπόν, η συνεκτίμηση στοιχείων δεν υπάρχει.

Η αντίστοιχη Έκθεση Κοινωνικών και Περιφερειακών επιπτώσεων σε τέτοιου είδους δαπάνες υπάρχει σε άλλα κράτη και εφαρμόζεται στη Φινλανδία, στην Ολλανδία, στον Καναδά και στη Γαλλία και είναι κάτι το οποίο απαιτείται και από την Ευρωπαϊκή Ένωση.

 Με το άρθρο 174 της Συνθήκης για τη λειτουργία της Ευρωπαϊκής Ένωσης είναι ρητή πρόβλεψη, όπως επίσης και σε άλλες δύο ιδρυτικές Συνθήκες της Ευρωπαϊκής Ένωσης μαζί με τη Συνθήκη για την Ευρωπαϊκή Ένωση. Αυτά είναι που καθορίζουν τη λειτουργία της και το νομικό πλαίσιο για τις δράσεις στους διάφορους τομείς πολιτικής.

 Στο άρθρο 54 το Γενικό Λογιστήριο του Κράτους εκδίδει εντός του πρώτου εξαμήνου κάθε έτους εγκυκλίους που καθορίζουν μεθοδολογίες, παραδοχές, προθεσμίες κατάρτισης του κρατικού προϋπολογισμού, καθώς και τις διαδικασίες για τους λοιπούς φορείς της γενικής κυβέρνησης. Δεν υπάρχει ενιαία ημερομηνία στο νόμο, όμως οι ημερομηνίες αυτές καθορίζονται κατ΄ έτος από το Γενικό Λογιστήριο του Κράτους και αυτό έχει την εξής συνέπεια.

 Το γεγονός ότι δεν προβλέπεται ενιαία ημερομηνία υποβολής προϋπολογισμών για τους φορείς της Γενικής Κυβέρνησης, αλλά αυτή ορίζεται κάθε χρόνο με εγκύκλιο του Γενικού Λογιστηρίου του Κράτους δημιουργεί θεσμικά, λειτουργικά προβλήματα σε σχέση με τη σύνταξη και κατάθεση του κρατικού προϋπολογισμού, διότι δημιουργείται η ανισορροπία σε σχέση με το πότε οι φορείς εναρμονίζονται και καταθέτουν τους δικούς τους προϋπολογισμούς πριν από το τελικό σχέδιο προϋπολογισμού. Αν, για παράδειγμα, τα πανεπιστήμια ή άλλα Νομικά Πρόσωπα Δημοσίου Δικαίου καθυστερήσουν να καταθέσουν τους δικούς τους προϋπολογισμούς, δεν υπάρχει καμία κύρωση, δεν υπάρχει αυτοματοποιημένος μηχανισμός υποκατάστασης.

Αυτά, λοιπόν, πώς εξασφαλίζουν την ορθή απόδοση των αποτελεσμάτων εκείνων που κάνει να είναι γνωστά στο σχέδιο του προϋπολογισμού και ταυτόχρονα υπάρχει και ένα άλλο αντίβαρο σε όλα αυτά, ότι δεν υπάρχει θεσμική υποχρέωση οι φορείς να χρησιμοποιούν ενιαία λογιστική βάση ή δείκτες κοινωνικής αποδοτικότητας. Αυτό είναι κάτι το οποίο προβλέπεται στην Οδηγία, επίσης το παρακάμπτετε και συνεπάγεται ότι οι φορείς πολλές φορές καθυστερούν χωρίς να υπάρχουν συνέπειες. Ο πολίτης δεν γνωρίζει αν και πότε υποβάλλεται ένας προϋπολογισμός φορέα, ώστε να είναι πιο αξιόπιστο το αποτέλεσμα του σχεδίου του προϋπολογισμού και δεν υπάρχει κανενός είδους κοινοβουλευτική ιχνηλασιμότητα όλων των διαδικασιών, ώστε να μπορεί να εμπίπτει σε έναν ορθότερο και πιο ενδελεχή έλεγχο από τους αντιπροσώπους του Ελληνικού Κοινοβουλίου, το τελικό σας σχέδιο που αφορά την κοινωνία και την οικονομία όλου του κράτους.

Συνεπώς, η σχετική απουσία ρητής προθεσμίας που δεν προβλέπεται σε αυτό το άρθρο και αντικρούει επίσης τις διατάξεις και της Οδηγίας, αλλά και του Προεδρικού Διατάγματος 54 του 2018 δεν εξυπηρετεί θεσμική σοβαρότητα στο αποτέλεσμα του κρατικού προϋπολογισμού, αποδυναμώνει τον έλεγχο της Βουλής, υπονομεύει το δημοσιονομικό προγραμματισμό και μειώνει την εμπιστοσύνη του πολίτη που αφορά στο κομμάτι το δημοσιονομικό που αγγίζει όλους τους τομείς πρακτικά της συμβίωσης, της κοινωνικής ειρήνης και της κοινωνικής δικαιοσύνης.

Επειδή έχω ξεπεράσει το χρόνο αρκετά νομίζω ότι θα συνεχίσω σε άλλη συνεδρίαση της Επιτροπής τα περαιτέρω σχόλια και επιφυλάσσομαι.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΙΑΣ (Αντιπρόεδρος της Επιτροπής):** Ευχαριστούμε την κυρία Καραγεωργοπούλου. Και θέλω να σας πω ότι είχαμε μια ήρεμη και κόσμια συζήτηση. Ο κάθε Βουλευτής μπορεί να πει την άποψή του. Όπως είπατε και εσείς την άποψή σας, τώρα που μιλήσατε έτσι, είπε και ο κ. Πέτσας. Δεν μπορείτε, λοιπόν, να εγκαλείτε τον κ. Πέτσα και να του λέτε για το Βήμα της Βουλής ότι δεν ανέβηκε στο Βήμα και δεν έπρεπε να ανέβει στο Βήμα να πει αυτά τα οποία είπε.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε ο κ. Πέτσας έκανε διακοπές για τριάντα δευτερόλεπτα.

**ΑΘΑΝΑΣΙΟΣ ΚΑΒΒΑΔΙΑΣ (Αντιπρόεδρος της Επιτροπής):** Δεν έκανε διακοπές, κ. Καζαμία, σας παρακαλώ πολύ.

**ΑΛΕΞΑΝΔΡΟΣ ΚΑΖΑΜΙΑΣ:** Να κάνει μια διακοπή κατανοητό, αλλά δεν ήθελε να την αφήσει να μιλήσει. Δεν το ακούσατε; Και εγκαλείτε εσείς, την κυρία Καραγεωργοπούλου αντί να επιβάλετε την τάξη;

**ΑΘΑΝΑΣΙΟΣ ΚΑΒΒΑΔΙΑΣ (Αντιπρόεδρος της Επιτροπής):** Θα πάρουμε τα πρακτικά και θα διαβάσω ακριβώς, τι είπατε; Πήγαμε πολύ ήρεμα, αλλά στο τέλος μας τα χαλάσατε λίγο. Τώρα θα πάρει τον λόγο η κυρία Τζάκρη Θεοδώρα.

**ΘΕΟΔΩΡΑ ΤΣΑΚΡΗ:** Κυρίες και κύριοι Βουλευτές. Το νομοσχέδιο που συζητούμε σήμερα εισάγει τον Κανόνα των Καθαρών Εσόδων, δηλαδή, προκαθορίζει τα όρια των δαπανών του Κράτους πλην έκτακτων περιστάσεων, επιχειρώντας να ενσωματώσει την Οδηγία 2064/1265.

Προσέξτε όμως, είπα επιχειρεί να ενσωματώσει ρυθμίσεις της Ευρωπαϊκής Οδηγίας για το νομοσχέδιο αυτό στην πράξη εισάγει ρυθμίσεις, αντίθετες με το πνεύμα της Οδηγίας όπως θα εξηγήσω στη συνέχεια.

Κοινώς, εργαλειοποιει τις Αρχές της Οδηγίας, για να περάσει τη λογική στο επίπεδο καθορισμού και ελέγχου των δαπανών, οι οποίες στην περίπτωση της Ελλάδας εκτιμώνται περί τα 100 δισεκατομμύρια το χρόνο, με μια πρόβλεψη στο μεσοπρόθεσμο να αυξηθούν κατά 3,60% το 2026, μιλάμε πάντα για Πρωτογενείς δαπάνες.

Πάμε, λοιπόν, να δούμε τι προσπαθεί να περάσει η Κυβέρνηση πίσω από τους κατά τα άλλα όμορφους στόχους του νομοσχεδίου. Πρώτα απ’ όλα έρχεται να προ βάσει το Ελληνικό Δημοσιονομικό Συμβούλιο ως Ανεξάρτητη Διοικητική Αρχή. Άρα από Δημόσια υπηρεσία υποκείμενη στον άμεσο έλεγχο του Υπουργείου Οικονομικών που είναι υπεύθυνο για τη χάραξη Οικονομικής Πολιτικής της Χώρας, δημιουργείται μια Ανεξάρτητη Αρχή, η οποία στην πράξη θα ελέγχει, χωρίς να ελέγχεται, καθώς το νομοσχέδιο δεν προβλέπει κάποιο μηχανισμό εποπτείας της Αρχής.

Άρα όπως και για όλες τις άλλες Ανεξάρτητες Αρχές, θα ισχύσει και εδώ τυπικός Κοινοβουλευτικός έλεγχος, ο οποίος επί Κυριάκου Μητσοτάκη, είναι προφανώς ότι δεν πρόκειται να λειτουργήσει. Και φτάνουμε στο χρήσιμο που ανέφερα, πέραν από τις προβλέψεις του άρθρου 12 του Κανονισμού της Βουλής, το νομοσχέδιο αυτό μας λέει το πρωτοφανές ότι η ελεγχόμενη Αρχή να προσλαμβάνει εξωτερικό ελεγκτή, που θα πληροί τις προϋποθέσεις που δεν περιγράφει το νομοσχέδιο και είναι εύκολο να συμπεράνουμε ότι είναι άλλη μία δοσμένη εργολαβία που θα δοθεί, πριν στεγνώσει το μελάνι του Εθνικού Τυπογραφείο.

Υπάρχει όμως και κάτι άλλο που το είχαμε συναντήσει και με την αποποίηση τις ευθύνες του Κράτους. Τότε κ. Υφυπουργέ όταν συζητούσαμε τη ρύθμιση που φέρατε, για να δημιουργήσετε πελατεία στις ιδιωτικές ασφαλιστικές εταιρείες που βάλατε τον κόσμο να ασφαλίζεται για κινδύνους πυρκαγιάς και φυσικών καταστροφών όταν από τους φόρους τους πληρώνει η Υπηρεσία Πυρόσβεσης και Πολιτικής Προστασίας.

Αν νομίζει κανείς εδώ ότι είναι μικρό το αντικείμενο των εργασιών της εργολαβίας αυτής, πρέπει να καθίσετε συνάδελφοι, να αναλογιστείτε, ποιες είναι οι Πρωτογενείς δαπάνες στον Προϋπολογισμό και τι αντιπροσωπεύουν αυτά τα 100 δισεκατομμύρια;

Αντιπροσωπεύουν τους μισθούς των Δημοσίων Υπαλλήλων, τις δαπάνες των ΟΤΑ, τις δαπάνες των Νοσοκομείων κτλ. κτλ. Γνωρίζουν εδώ οι Έλληνες Βουλευτές για ποιο πράγμα συζητάμε και κοιτάξτε το καλύτερο. Αυτή η Ανεξάρτητη Αρχή, αντί να λογοδοτεί στην Επιτροπή Θεσμών και Διαφάνειας και αυτή η Επιτροπή να καθορίζει τα κριτήρια και για την πρόσληψη της Διοίκησης και για τις προσλήψεις του Προσωπικού και για τη εργοδοσία, έρχεται το νομοσχέδιο αυτό, να δώσει το δικαίωμα στην Ανεξάρτητη Αρχή κατά παρέκκλιση του ΑΣΕΠ και εννοείται κατά παρέκκλιση του μισθολογίου των Δημοσίων Υπαλλήλων, να προσλαμβάνει στελέχη. Προφανώς και εδώ, πριν στεγνώσει το μελάνι του Εθνικού Τυπογραφείου θα έχει μεριμνήσει η Κυβέρνηση, για το ποιοι θα προσληφθούν και για το πόσα θα παίρνουν;

Άρα να φορέσουμε τα καλά μας κυρίες και κύριοι Βουλευτές, για να υποδεχτούμε τη νέα γενιά Κυβερνητικών golden boys όπως έγινε και με τον ΕΦΚΑ, πριν από μερικά χρόνια που βρέθηκαν απ’ το πουθενά, κάποιοι να πληρώνονται με τέσσερις και πέντε χιλιάδες ευρώ το μήνα και να εργάζονται δίπλα σε Δημοσίους Υπαλλήλους που δουλεύουν για χρόνια στο ΕΦΚΑ και παίρνουν το ένα τρίτο του μισθού των χρυσών παιδιών αυτής της Κυβέρνησης.

Με μια διαφορά ότι ο Δημόσιος Υπάλληλος, λογοδοτεί ενώ ο διορισμένος σας δεν έχει τις Κυρώσεις που προβλέπει ο Κώδικας περί Δημοσίων Υπαλλήλων και αναρωτιέμαι κυρίες και κύριοι συνάδελφοι πώς ζούσαμε τόσα χρόνια σε αυτή τη χώρα, χωρίς αυτή την Ανεξάρτητη Αρχή;

Γιατί αν θέλετε αντί για δουλειές, να μοιράσετε κ. Υφυπουργέ αποτέλεσμα υπέρ των φορολογουμένων, θα αφήνατε το Ελληνικό Δημοσιονομικό Συμβούλιο όπως έχει και θα τηρούσατε τα προβλεπόμενα στο εκάστοτε μεσοπρόθεσμο σχέδιο Δημοσιονομικής Σταθερότητας.

Με αυτή την εργαλειοθήκη του δημοσίου βγήκαμε από τα μνημόνια και με αυτή, βεβαίως, κυβερνάτε και εσείς τόσα χρόνια. Έστω ότι θέλετε βρε παιδί μου να δώσετε μια δουλειά σε έναν εργολάβο, την αγαπημένη σας συνήθεια, δώστε τουλάχιστον στην Επιτροπή Θεσμών και Διαφάνειας να ορίσει τα κριτήρια της πρόσληψης εξωτερικού ελεγκτή ώστε να παράγεται και δημοσιότητα και να υπάρχει και ένα πολιτικό κόστος αν γίνονται λάθος επιλογές από την εκάστοτε Κυβέρνηση, γιατί ούτως ή άλλως εσείς σε λίγο φεύγετε.

Έχει και άλλες, βέβαια, καινοτομίες στο νομοσχέδιο σας, άγνωστες στην Ευρώπη, όπως για παράδειγμα την απόδοση δικαιώματος στον Πρόεδρο της Ανεξάρτητης Αρχής να προσλαμβάνει μετακλητούς υπαλλήλους κατά βούληση. Δηλαδή, εδώ μιλάμε για τον ορισμό του πελατειακού κράτους. Φαίνεται ότι σας άρεσε πάρα πολύ η πατέντα του ΟΠΕΚΕΠΕ και θέλετε να τη φέρετε τώρα και στο Υπουργείο Οικονομικών. Καλά θα πάει και αυτό κ. Υφυπουργέ. Έχουμε, λοιπόν, υπερσυγκέντρωση αρμοδιοτήτων στη νέα Ανεξάρτητη Αρχή, η οποία ουσιαστικά μετατρέπεται σε μίνι Υπουργείο Οικονομικών χωρίς πολιτική νομιμοποίηση, χωρίς πραγματικά θεσμικά αντίβαρα, καθώς ούτε η Βουλή ούτε η δικαιοσύνη προβλέπεται να έχουν κάποια διοικητική αρμοδιότητα και φυσικά μιλάμε για ένα πάρτι αδιαφάνειας σε όλα τα επίπεδα για τα οποία σε 2, 3 χρόνια θα ασχοληθεί και πάλι μαζί μας η Ευρωπαϊκή Εισαγγελία αλλά σιγά τώρα αυτά είναι ψιλά γράμματα για σας.

Πάμε τώρα λοιπόν και σε ένα κρίσιμο πολιτικό πρόβλημα. Οι τροποποιήσεις μεταξύ του Άρθρου 20 του υπό διαβούλευση νομοσχεδίου και του παλαιού Άρθρου 18 του ν.4270/2014 αφορούν κυρίως στον ρόλο της Βουλής σε σχέση με το Μεσοπρόθεσμο Δημοσιονομικό Διαρθρωτικό Σχέδιο. Η μετάβαση από τη συζήτηση και ψήφιση στη Βουλή του σχεδίου σε καθεστώς απλής συζήτησης στη Βουλή μειώνει καθοριστικά την άμεση εξουσία και τη αρμοδιότητα της Βουλής, που της επέτρεπε μέχρι τώρα το υφιστάμενο θεσμικό πλαίσιο να αλλάξει ή ακόμα και να μπλοκάρει το προτεινόμενο σχέδιο. Με το παρόν νομοσχέδιο, το Μεσοπρόθεσμο εγκρίνεται πλέον αποκλειστικά από το Υπουργικό Συμβούλιο, του οποίου τέσσερα εξέχοντα μέλη προ ημερών παραιτήθηκαν λόγω του γιγαντιαίου σκανδάλου του ΟΠΕΚΕΠΕ.

Μιλάμε για το Υπουργικό Συμβούλιο στο οποίο προΐσταται ο Κυριάκος Μητσοτάκης που θα μείνει στην ιστορία ως μόνος Πρωθυπουργός που δεν υπάρχει στενός του συνεργάτης, ο οποίος να μην εμπλέκεται σε κάποιου είδους σκάνδαλο. Το ότι θα φύγετε γρήγορα δεν σημαίνει ότι αποκλείεται και μετά από εσάς να έρθει μια Κυβέρνηση -αν και είναι λίγο δύσκολο χειρότερη και από εσάς. Αν και ο νόμος αυτός ανοίγει μια επικίνδυνη πόρτα.

Εμείς προτείνουμε, λοιπόν, να διατηρηθεί η έγκριση του Μεσοπρόθεσμου από τη Βουλή και στο επίπεδο της συζήτησης και στο επίπεδο της ψήφισης. Προτείνουμε την αλλαγή όλων των διατάξεων που καθιστούν ανεξέλεγκτη την Ανεξάρτητη Αρχή και φυσικά προτείνουμε τον δραστικό περιορισμό των προβλεπόμενων εξαιρέσεων στις ελάχιστες τουλάχιστον που απαιτείται για την ευελιξία στη λειτουργία της η προβλεπόμενη νέα Ανεξάρτητη Αρχή.

Στην επόμενη συνεδρίαση της Επιτροπής θα μιλήσω για τα προβλήματα που δημιουργούνται και στο Άρθρο 55 για τους ΟΤΑ και στα Άρθρα 52, 54 και 56 και βεβαίως και για το Άρθρο 58 που μιλάτε για την ανακατανομή των πιστώσεων του Κρατικού Προϋπολογισμού τροποποιώντας το Άρθρο 71 του ν.4270/2014 όπου υπάρχει βεβαίως και η σχετική γνωμοδότηση της ΟΚΕ και οπωσδήποτε θα συζητήσουμε και για το Άρθρο 62 περί κυρώσεων σε φορείς της κεντρικής διοίκησης όπου εκεί, πραγματικά, επιχειρείτε να θέσετε υπό ομηρία, κύριε Υφυπουργέ, μέσω της έγκαιρης πληρωμής υποχρεώσεων όλους τους συναλλασσόμενους με το κράτος και τους ΟΤΑ. Διότι, όπως αντιλαμβάνεστε η Ανεξάρτητη Αρχή που ανεξέλεγκτη θα προσλαμβάνει ελεγκτή θα αποφασίζει ποιους, πότε και γιατί θα πληρώνει το κράτος, έτσι χωρίς ασφαλιστικές δικλείδες. Να σας θυμίσω, βεβαίως, ότι χρωστάτε ακόμα και 4 δισεκατομμύρια σε αυτούς. Προφανώς, περιμένατε να περάσει αυτό το νομοσχέδιο.

Κυρίες και κύριοι συνάδελφοι αυτό το νομοσχέδιο είναι φανερό ότι απαξιώνει τους δημοκρατικούς θεσμούς, μειώνει την κυριαρχία του Κοινοβουλίου και εκχωρεί μείζον μέρος της οικονομικής πολιτικής της Ελλάδας σε ανεξέλεγκτους ιδιώτες.

Αυτά για σήμερα και θα επανέλθω στις επόμενες συνεδριάσεις της Επιτροπής.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κυρία Τζάκρη.

Ολοκληρώνουμε την πρώτη συνεδρίαση της Επιτροπής με τοποθέτηση του Υφυπουργού Εθνικής Οικονομίας και Οικονομικών κ. Αθανάσιου Πετραλιά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ κ. Πρόεδρε.

Κατ’ αρχήν πριν ξεκινήσω τις απαντήσεις να απαντήσω κ. Τζάκρη πως το Δημοσιονομικό Συμβούλιο παραμείνει στο ενιαίο μισθολόγιο. Δεν ισχύουν αυτά που είπατε. Όσο αφορά αυτόν τον ελεγκτή είναι εξωτερική αξιολόγηση του Δημοσιονομικού Συμβουλίου που είναι προϋπάρχουσα διάταξη. Παραμένουν, δεν αλλάζουμε κάτι σε αυτά. Δηλαδή, μη λέμε πράγματα τα οποία δεν ισχύουν.

Θα προσπαθήσω να απαντήσω σε όλα τα θέματα που τέθηκαν. Κατ’ αρχήν τι κάνουμε σήμερα με τη τροποποίηση του δημόσιου λογιστικού;

Το δημόσιο λογιστικό είναι από τους σημαντικότερους νόμους του Κράτους.

Ουσιαστικά, ορίζει το πλαίσιο δημοσιονομικής διαχείρισης και όλους τους κανόνες ώστε να μην παρεκκλίνει η χώρα από τους στόχους και να τηρούνται οι στόχοι πρωτογενών πλεονασμάτων, πλέον και οι στόχοι δαπανών, που υπάρχουν. Ο στόχος ουσιαστικά είναι να μην ξανασυμβεί ποτέ στη χώρα αυτό που συνέβη την προηγούμενη δεκαετία. Άρα η απάντηση στην ερώτηση, αν αυτό είναι περιοριστικό και μοιάζει με νέο μνημόνιο, είναι, ότι αυτό βάζει τους όρους και τους κανόνες ώστε να μην ξαναπεράσουμε ποτέ σε νέο μνημόνιο. Αυτή είναι η βασική αρχή.

Ως προς τα θέματα που τέθηκαν, πρώτον, ναι, μπαίνει ο κανόνας καθαρών πρωτογενών δαπανών που είναι η Ευρωπαϊκή Οδηγία. Ισχύει, είναι υποχρεωτικός για τη χώρα μας ανεξαρτήτως του νομοσχεδίου ή όχι, είναι πλέον υποχρεωτικός για όλες τις χώρες.

Τέθηκε το θέμα, γιατί έρχεται τώρα το νομοσχέδιο. Όλες οι χώρες αυτή την περίοδο περνάνε τους νόμους. Προηγήθηκαν τα μεσοπρόθεσμα τον Οκτώβριο και είναι υποχρέωση των χωρών να υιοθετηθεί η Ευρωπαϊκή Οδηγία έως το τέλος Δεκεμβρίου σε όλες τις ευρωπαϊκές χώρες. Άρα είναι υποχρέωση της χώρας και μάλιστα είμαστε από τις πρώτες που έχουν ξεκινήσει τη διαδικασία, αλλά εντός των επόμενων λίγων μηνών θα ολοκληρωθεί σε όλες τις χώρες. Όσο αφορά τη Γερμανία που τέθηκε το θέμα, έχει ανακοινώσει ο Υπουργός Οικονομικών, νομίζω 12 Ιουνίου, ότι ως το τέλος Ιουλίου θα υποβληθεί το μεσοπρόθεσμο και της Γερμανίας. Άρα, πλέον δεν θα υπάρχει καμία εκκρεμότητα, οι άλλες χώρες το κατέθεσαν.

Να αναφέρω λίγο την ιστορία για το πώς έχουμε καταλήξει, γιατί τέθηκαν θέματα για την ενσωμάτωση. Έχει συσταθεί ομάδα εργασίας εδώ και ένα έτος όπου συμμετείχαν το Ελεγκτικό Συνέδριο, το Δημοσιονομικό Συμβούλιο, το Σώμα Οικονομικών Εμπειρογνωμόνων και το Γενικό Λογιστήριο, η οποία ανεξάρτητα -θέλω να το τονίσω αυτό- και εντελώς αντικειμενικά έκανε ακριβή λέξη - λέξη ενσωμάτωση της Οδηγίας στο εθνικό δίκαιο και θα εξηγήσω. Επίσης, υπάρχει και correlation table έτοιμο, μπορώ να σας το δώσω, για κατάθεση στην Ευρωπαϊκή Επιτροπή. Αυτά που έχει περάσει αυτό το νομοσχέδιο για να φτάσει σε αυτή τη μορφή, ελέγχους και τυπικούς και ουσιαστικούς, δεν νομίζω ότι έχει περάσει άλλο νομοσχέδιο. Πέρασε μετά και γνώμη του Ελεγκτικού και γνώμη της ΟΚΕ και συνεδριάσεις συνεχόμενες με το Ελεγκτικό Συνέδριο κ.α. ώστε να είμαστε απολύτως σίγουροι ότι κάνει πλήρη ενσωμάτωση όχι μερική, πλήρη ενσωμάτωση και με τον καλύτερο δυνατό τρόπο της Ευρωπαϊκής Οδηγίας. Απλά για να είστε ενήμεροι για το τι έχει γίνει. Έχει γίνει πάρα πολλή δουλειά και θέλω να ευχαριστήσω και το Ελεγκτικό Συνέδριο και το Δημοσιονομικό Συμβούλιο και το Γενικό Λογιστήριο κυρίως, για την πολλή δουλειά και το Σώμα Οικονομικών Εμπειρογνωμόνων.

Πάμε τώρα στα διάφορα άλλα θέματα που τέθηκαν. Γιατί επείγει και πρέπει να κατατεθεί τώρα. Γιατί μετά την μετά την ψήφιση του νομοσχεδίου χρειάζεται το Γενικό Λογιστήριο να εκδώσει, ακριβώς όπως είπατε, την εγκύκλιο κατάρτισης του Προϋπολογισμού. Πέρυσι εκδόθηκε 11 Ιουλίου. Πρέπει να εκδοθεί λοιπόν εγκύκλιος κατάρτισης του Προϋπολογισμού και του πολυετούς δημοσιονομικού πλαισίου, που ορίζει το νομοσχέδιο. Σκοπός είναι μόλις ψηφιστεί αμέσως μετά να εκδοθεί εγκύκλιος, γιατί ακριβώς τίθεται στο άρθρο 52, επειδή τέθηκε το θέμα ημερομηνία, οι φορείς πρέπει να στείλουν όλα τους τα στοιχεία ως την 1η Σεπτεμβρίου. Υπάρχει ρητή ημερομηνία. Εκδίδεται η εγκύκλιος του Γενικού Λογιστηρίου μόλις ψηφιστεί και 1η Σεπτεμβρίου πρέπει να στείλουν όλοι οι φορείς τα στοιχεία και για το τετραετές πλάνο, το πολυετές δημοσιονομικό πλαίσιο και για τον ετήσιο Προϋπολογισμό.

 Τι κάνουμε τώρα ως προς το ΜΔΣ, το Μεσοπρόθεσμο Δημοσιονομικό - Διαρθρωτικό Σχέδιο που είναι το master plan, αυτό που γίνεται κάθε τετραετία, μια φορά την τετραετία εκτός αν επιλέξει μια κυβέρνηση να το κάνει και νωρίτερα. Επίσης θεσπίζουμε ένα δεύτερο εργαλείο το ΠΔΠ, όπως θα το ονομάζουμε, το Πολυετές Δημοσιονομικό Πρόγραμμα, που δεν ήταν υποχρεωτικό από την Οδηγία. Το κάνουμε για να υπάρχει πληροφόρηση ακριβώς και των πολιτών και της Βουλής και για να λειτουργούν και οι πολυετείς υποχρεώσεις. Αυτός είναι ο πραγματικός λόγος. Δεν ήταν υποχρεωτικό, μπορούσαμε να μείνουμε στο ΜΔΣ και να λέμε μόνο μια φορά κάθε τέσσερα χρόνια μεσοπρόθεσμος προγραμματισμός ΜΔΣ. Όχι, ερχόμαστε και βάζουμε ένα δεύτερο εργαλείο, το ΠΔΠ με το οποίο τι ερχόμαστε και κάνουμε; Λέμε θα κατατίθεται ουσιαστικά μαζί με τον Προϋπολογισμό, 1η καινοτομία. Ποιο ήταν το πρόβλημα του ΜΠΔΣ του παλιού; Λέγαμε ότι γίνεται κάθε Απρίλιο. Τα τελευταία δέκα χρόνια μεσοπρόθεσμο ΜΠΔΣ δεν μπορούσε να εφαρμοστεί. Ο ΣΥΡΙΖΑ μόνο μια φορά ψήφισε μεσοπρόθεσμο το 2017 και μετά άλλες δύο φορές το 2019 και το 2021 και πέρσι που κάναμε το καινούργιο το ΜΔΣ.

Τρεις φορές έχει γίνει μεσοπρόθεσμο ΜΠΔΣ στη 10ετία. Γιατί; Γιατί πάντα είχαμε ή πανδημία ή covid, αλλά ήταν πάρα πολύ δύσκολη και βαριά διαδικασία να συλλέξεις δύο φορές το χρόνο τους φορείς και να προλάβεις ουσιαστικά να ψηφίσεις δύο προϋπολογισμούς τον χρόνο. Ήταν ουσιαστικά πάρα πολύ δύσκολο στην πράξη.

Υπήρχε, επίσης, και δεύτερο πρόβλημα, για να τα λέμε όλα και να έχετε εικόνα. Ψηφιζόταν, ας πούμε, το 2019 ή το 2021 τον Απρίλιο το ΜΠΔΣ, το οποίο είχε τέσσερα έτη πρόβλεψη, ερχόταν ο προϋπολογισμός τον Νοέμβριο και ψήφιζε άλλα όρια πληρωμών για το πρώτο έτος από τα τέσσερα, με αποτέλεσμα να μην ισχύουν εκ των πραγμάτων τα επόμενα τρία. Είναι πρακτικό το θέμα.

Ήρθαμε, λοιπόν, σε συνεννόηση με το Γενικό Λογιστήριο, τη Διεύθυνση Προϋπολογισμού για να δουλέψει το νέο σχέδιο και κάνουμε ένα Πολυετές Δημοσιονομικό Προγραμματισμό (ΠΔΠ) και τον καταθέτουμε το Νοέμβριο μαζί με τον Προϋπολογισμό. Αυτό είναι ένα επιπλέον κείμενο το οποίο δεν προβλέπεται από την Οδηγία, δεν είναι ισχυρός ο προϋπολογισμός. Σκεφτήκαμε, λοιπόν, επειδή ψηφίζεται ο Προϋπολογισμός στη Βουλή, υποχρεωτικά το πρώτο έτος τα όρια πληρωμών του ΠΔΠ να συνάδουν με αυτά που είναι στον Προϋπολογισμό. Καταλαβαίνετε ότι πρακτικά είναι ο μόνος τρόπος, αυτό θέλει και η Διεύθυνση Προϋπολογισμού, έτσι δουλεύει, για να μπορεί να ταιριάζει και την επόμενη τριετία τα όρια του ΠΔΠ με τα όρια του προϋπολογισμού θα είναι τα ίδια. Άρα, ό,τι ψηφιστεί τον προϋπολογισμό αναγκαστικά είναι και το όριο του ΠΔΠ για τον πρώτο χρόνο και μετά έχει προβλέψεις για τα επόμενα τρία. Τον επόμενο χρόνο, τον επόμενο Νοέμβριο, θα ξαναέχουμε προϋπολογισμό και ΠΔΠ για ν +3, αλλά πάντα το πρώτο έτος το ΠΔΠ ταιριάζει με τον προϋπολογισμό, για να εξηγήσω λίγο γιατί γίνεται έτσι. Έτσι, λοιπόν, λειτουργεί ο Πολυετές Δημοσιονομικός Προγραμματισμός, για να έχουμε πρώτη φορά, να δουλεύουν οι πολυετής υποχρεώσεις και να μπορούμε να έχουμε προγραμματισμό 4 χρόνια μπροστά, που συνάδει με τις προβλέψεις και του προϋπολογισμού. Πολύ βασικό.

Το Μεσοπρόθεσμο Δημοσιονομικό Σχέδιο διαρθρωτικό που γίνεται μια φορά στα τέσσερα χρόνια, το ΜΔΣ, όπως έγινε πέρσι τον Οκτώβριο, γιατί έτσι προβλέπει και η Οδηγία, συζητείται στη Βουλή και ουσιαστικά το δεσμευτικό του πράγματος είναι τα τέσσερα νούμερα, δηλαδή οι στόχοι πρωτογενών δαπανών των τεσσάρων ετών. Αυτό είναι το δεσμευτικό του ΜΔΣ. Δεν έχει προβλέψεις δαπανών ανά Υπουργείο για να ψηφιστούν ή κάτι τέτοιο, έχει τα τέσσερα νούμερα. Τα τέσσερα αυτά νούμερα, όμως, καταρχήν έρχονται από την Commission, γίνεται η συζήτηση με βάση το DSA, πώς βγαίνουν κ.λπ., εάν υπάρχουν άλλες υποθέσεις στατιστικές κι εάν τις δεχτεί ή όχι και μετά εγκρίνονται από το Ευρωπαϊκό Συμβούλιο τα όρια. Από τη στιγμή που εγκριθούν από το Ευρωπαϊκό Συμβούλιο είναι δεσμευτικά για τη χώρα, ανεξαρτήτως εάν ψηφιστούν ή όχι. Να πω ότι σε μία χώρα, μάλιστα, το ΜΔΣ της είχε άλλα όρια και το Συμβούλιο ήρθε και είπε «όχι, δεν δεχόμαστε αυτά που καταθέσατε στο ΜΔΣ, δεχόμαστε τα reference trajectories τα αρχικά που σας είχαμε στείλει». Άρα, όταν κάτι είναι δεσμευτικό από την Ευρώπη, το συζητάμε, το διαμορφώνουμε για να το καταθέσουμε, αλλά η τελική έγκριση δίνεται από το Ευρωπαϊκό Συμβούλιο γιατί έτσι είναι η Ευρωπαϊκή Οδηγία.

Σε κάθε περίπτωση, η ιδέα το ΠΔΠ να είναι μαζί με τον Προϋπολογισμό και να έχει υποχρεωτικά τα όρια του Προϋπολογισμού, διασφαλίζει ότι αυτό που ψηφίζεται στον προϋπολογισμό θα είναι και στο Πολυετές. Αυτή είναι η βασική ιδέα και μόνο λειτουργεί και τεχνικά, να το πω, πρακτικά.

Πάμε τώρα στο θέμα του Δημοσιονομικού Συμβουλίου, γιατί τέθηκαν πολλά. Καταρχήν, θα είναι και αύριο εδώ η Νατάσσα Μιαούλη, Πρόεδρος του Δημοσιονομικού για όλες τις ερωτήσεις σας, γιατί συμμετείχε και το Δημοσιονομικό και το Ελεγκτικό Συνέδριο και όλοι στην Ομάδα Εργασίας. Εδώ ήμασταν τον Οκτώβριο που είπαμε όλοι ότι αυτή τη στιγμή το Δημοσιονομικό Συμβούλιο έχει μόνο 7 μέλη Ειδικού Ερευνητικού Προσωπικού και 4 Διοικητικούς και πρέπει να ενισχυθεί, γιατί δίνονται επιπλέον αρμοδιότητες στο Δημοσιονομικό Συμβούλιο. Εδώ ήμασταν όλοι και το τονίσαμε. Αυτές οι προτάσεις που βλέπετε εδώ προέρχονται από το Δημοσιονομικό, δεν είναι δικές μας, και μάλιστα προσπάθησε να είναι και περιορισμένες, γιατί ουσιαστικά για να λειτουργήσει το Δημοσιονομικό Συμβούλιο απαιτεί επιπλέον προσωπικό και άμεσα. Να εξηγήσω λίγο και πώς δουλεύει.

Λέμε, λοιπόν, ότι το Δημοσιονομικό Συμβούλιο διαθέτει λειτουργική ανεξαρτησία, διοικητική και οικονομική αυτοτέλεια και δεν υπόκειται σε έλεγχο ή εποπτεία από κυβερνητικά όργανα, κρατικούς φορείς ή άλλες διοικητικές αρχές. Ο Πρόεδρος, τα μέλη του ΔΣ, καθώς ΚΑΙ το προσωπικό, κατά την εκτέλεση των καθηκόντων τους δεν λαμβάνουν οδηγίες από οποιονδήποτε κυβερνητικό φορέα ή άλλο δημόσιο ή ιδιωτικό οργανισμό, διαθέτουν προσωπική και λειτουργική ανεξαρτησία. Πάμε να δούμε λίγο τον τρόπο διορισμού και ανανέωσης θητείας, γιατί η ανανέωση θητείας, που λέμε είναι πενταετής συν δυνατότητα, εάν χρειάζεται, για επιπλέον μια θητεία, γίνεται με τον ίδιο τρόπο με τον τρόπο διορισμού. Να εξηγήσω, λοιπόν.

Η διαδικασία επιλογής του ΔΣ πραγματοποιείται με ανοικτό διαγωνισμό. Επιτροπή που αποτελείται από τον Διοικητή της Τράπεζας της Ελλάδος, τον Υπουργό Οικονομικών και τον Πρόεδρο του Ελεγκτικού Συνεδρίου, τριμελής, λέει το άρθρο 6, καταρτίζει κατάλογο με αντικειμενικά κριτήρια, γίνεται, λοιπόν, επιλογή από το Υπουργικό Συμβούλιο και μετά πηγαίνει στην Ειδική Μόνιμη Επιτροπή Θεσμών και Διαφάνειας της Βουλής. Αυτή η διαδικασία θα ακολουθηθεί και σε περίπτωση ανανέωσης της θητείας ή μη ανανέωσης της κυρίας Μιαούλη.

Καταρχάς, την κυρία Μιαούλη τη γνωρίζετε όλοι, είναι καθηγήτρια στην ΑΣΟΕ και νομίζω όλοι έχετε καλή γνώμη. Πέρα από αυτό όμως, δεν γίνεται για την κυρία Μιαούλη ή για οποιονδήποτε, εδώ υπάρχουν νέες αρμοδιότητες που απαιτούν υψηλή εξειδίκευση και να κρίνει το τετραετές ΜΔΣ και να παρακολουθεί το τετραετές ΜΔΣ και να προχωρά.

Επομένως, εδώ χρειάζεται μια μεγάλη εξειδίκευση και να δοθεί η δυνατότητα εφόσον αποφασιστεί με την ίδια διαδικασία που γίνεται ο διορισμός, με την ίδια επιτροπή του Ελεγκτικού Συνεδρίου, Τράπεζας της Ελλάδος και να συμφωνήσει και η Επιτροπή Θεσμών και Διαφάνειας της Βουλής, αρκεί να μπορεί να δεχθεί η Επιτροπή Θεσμών και Διαφάνειας της Βουλής ότι προτιμάμε να ανανεωθεί η θητεία της κυρίας Μιαούλη, ας πούμε, ή οποιουδήποτε άλλου μέλους είναι οποτεδήποτε, αντί να πάρουμε κάποιον άλλο. Αυτό που θέλω να πω είναι ότι, λέει η Ευρωπαϊκή Οδηγία ότι πρέπει να εξασφαλιστούν σταθεροί πόροι και συνέχεια του Δημοσιονομικού Συμβουλίου, ερχόμαστε λοιπόν και δίνουμε αυτή τη δυνατότητα, αν η Επιτροπή Θεσμών και Διαφάνειας δεν δεχθεί προφανώς, καταρχήν, ήδη ο νόμος προέβλεπε από πριν ότι αν δεν οριστεί νέος πρόεδρος συνεχίζει και ισχύει ο υπάρχον, για να ξέρουμε τι γίνεται. Αλλά σε κάθε περίπτωση αυτό που θέλω να αναφέρω, είναι ότι δίνεται η δυνατότητα ανανέωσης μίας μόνο θητείας όμως με τους ίδιους όρους που γίνεται και η πρόσληψη.

Το δεύτερο που τέθηκε για το γραφείο Προέδρου, καταρχάς, έχει αυτή τη στιγμή 14 άτομα το Δημοσιονομικό Συμβούλιο, νομίζω 7 είναι ειδικό επιστημονικό προσωπικό, 3 επιστημονικό προσωπικό και 4 διοικητικό. Από αυτά τα άτομα νομίζω και 2 με 3 άτομα λείπουν με αποσπάσεις. Θέλει άμεση στελέχωση και όπως θα σας αναφέρει αύριο η κυρία Μιαούλη, μπορείτε να την ρωτήσετε, δεν έχει καν γραμματεία. Δημιουργείται, λοιπόν, ένα γραφείο Προέδρου, όπως είναι και στις άλλες ανεξάρτητες αρχές, που έχει 6 άτομα, για 6 άτομα μιλάμε, εκ των οποίων 3 είναι μόνιμοι και 3 είναι ΙΔΟΧ, Ιδιωτικού Δικαίου Ορισμένου Χρόνου, που θα έχει δικαίωμα να αποφασίσει η κυρία Μιαούλη ή οποιοσδήποτε πρόεδρος ποιους θέλει γραμματεία του γιατί η αρμοδιότητα του γραφείου είναι η γραμματεία. Αν αυτό το θεωρείτε θέμα, ρωτήστε τη, θα καταλάβετε γιατί έκανε αυτό το αίτημα και πόσο είναι άμεση η ανάγκη για να στελεχωθεί το Δημοσιονομικό Συμβούλιο τώρα.

Από εκεί και πέρα όλες οι διαδικασίες για στελέχωση είτε είναι με κινητικότητα είτε είναι ΙΔΟΧ περνάνε ΑΣΕΠ και δεν έχει καμία διαφορά και ποσοτικοποιήσεις που είπατε, δεν μπορεί να κάνει το γραφείο προέδρου, η γραμματεία, γιατί γραμματειακή υποστήριξη είναι το γραφείου του προέδρου, υποχρεούνται να κάνουν το ειδικό επιστημονικό προσωπικό. Απλώς να ξέρουμε τι γίνεται και να μην ακούμε πράγματα που δεν ισχύουν. Εμείς είμασταν εδώ τον Οκτώβριο, συμφωνήσαμε να ενισχύσουμε το Δημοσιονομικό, προβλέπει ο κανονισμός να το ενισχύσουμε, ακούσαμε τις προτάσεις του και να ξέρετε και τις περιορίσαμε και καταλήξαμε στις απαραίτητες έστω ευελιξίες για να λειτουργήσει όσο γίνεται πιο άμεσα και πιο γρήγορα και μάλιστα να σας πω από τώρα έχουμε συμφωνήσει μόλις τελειώσει αυτό για να καλυφθούν οι θέσεις, γιατί έχει 26 θέσεις κανονικά, θα προκηρύξουμε έκτακτο κύκλο κινητικότητας για το Δημοσιονομικό Συμβούλιο, κανονικά από τους δημοσίους υπαλλήλους, δεν θα έλθουν άλλοι άνθρωποι. Αυτό θέλω να αναφέρω, να ξέρουμε όλοι πως λειτουργεί.

Σας παρακαλώ όμως την Πέμπτη που θα είναι εδώ η κυρία Μιαούλη, θέστε όλες τις ερωτήσεις, θα τα διαπιστώσετε όλα αυτά και κατά πόσο είναι λογικές αυτές οι προτάσεις ή θεωρείτε κάτι άλλο. Εμείς ανοιχτοί είμαστε, είναι προτάσεις που έρχονται από το Δημοσιονομικό Συμβούλιο και τις έχει ανάγκη, θα το διαπιστώσετε και οι ίδιοι.

Τώρα, πρέπει να αναφερθώ και σε κάποια θέματα του ΟΠΕΚΕΠΕ που τέθηκαν, καταρχάς πως λειτουργεί η δημοσιονομική διόρθωση, που ρώτησε ο κύριος Κουκουλόπουλος.

 Η δημοσιονομική διόρθωση επιβάλλει μειώσεις από την ενωσιακή χρηματοδότηση επί των πληρωμών που γίνονται. Άρα γίνεται η πληρωμή όσο είναι, 2 - 2,5 δισ. του ΠΑΑ και τα λοιπά και από εκεί που έπαιρνες πίσω το 100% από την Ευρώπη αφαιρείται το ποσό του προστίμου. Έτσι, για να ξέρουμε πώς λειτουργεί.

 Θα σας πω δύο πράγματα ακόμα. Πρώτον, όπως έχει αναφέρει και ο Υπουργός Αγροτικής Ανάπτυξης θα γίνει προσφυγή επί του ύψους του προστίμου. Υπήρχαν και παλαιότερα πρόστιμα που μειώθηκε το ύψος, αλλά θα γίνει προσφυγή και ακόμη δεν έχει οριστικοποιηθεί, που είναι σημαντικό, η κατανομή του προστίμου μεταξύ των ετών που θα επιβαρύνει. Δηλαδή, αν θα είναι σε δόσεις κλπ. Άρα, αυτό εκκρεμεί. Επομένως, αφού οριστικοποιηθεί ποια έτη θα επιβαρύνει - ένα, δύο ή τρία έτη θα το δούμε, αυτό είναι απόφαση της ευρωπαϊκής επιτροπής - μετά πληρώνονται τα ποσά και εισπράττεις πίσω από την Ευρώπη το ποσό μείον τη δόση του προστίμου. Εγώ λέω απλά τεχνικά πως λειτουργεί, για να ξέρουμε όλοι.

Δεύτερο σημείο, ποιο είναι το στοίχημα εδώ πέρα. Το στοίχημα είναι ακριβώς για να ελαχιστοποιηθεί - πέρα από την προσφυγή που θα γίνει, πέρα από το αν θα καταβληθεί σε δόσεις κτλ. - η οποιαδήποτε δημοσιονομική επίδραση, συστήνεται αυτή η ειδική ομάδα ελέγχου. Έχουν ανακτηθεί στο παρελθόν σημαντικά ποσά, όπως έχει αναφέρει και ο Υπουργός Αγροτικής Ανάπτυξης πέρσι, πρόπερσι 50 εκατομμύρια ανακτήσεις, με την οικονομική αστυνομία και την ΑΑΔΕ, προκειμένου να υπάρξει καταλογισμός σε όσους έλαβαν αχρεωστήτως. Αχρεωστήτως σημαίνει βεβαιώνουμε στην εφορία, αχρεωστήτως καταβληθείσες αγροτικές επιδοτήσεις.

Άρα, στο βαθμό που αυτό θα υπάρξει σε κάποιες δόσεις, στο βαθμό που θα μπορέσουν να ανακτηθούν μέρος αυτών των ποσών ή το σύνολο του ποσού, καταλαβαίνετε ότι ελαχιστοποιείται η δημοσιονομική επίδραση. Αυτό είναι το οποίο ισχύει τεχνικά. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε τον Υφυπουργό Εθνικής Οικονομίας και Οικονομικών τον κ. Πετραλιά. Σήμερα είναι μαζί μας η Γενική Γραμματέας Δημοσιονομικής Πολιτικής, κυρία Παυλίνα Καρασιώτου.

Σε αυτό το σημείο κυρίες και κύριοι συνάδελφοι ολοκληρώθηκε η συνεδρίαση της Επιτροπής. Η επόμενη συνεδρίαση θα γίνει την Πέμπτη και ώρα 10, στην αίθουσα 150 με θέμα ημερήσιας διάταξης την ακρόαση των εξωκοινοβουλευτικών προσώπων. Σας ευχαριστώ πολύ.

Στο σημείο αυτό έγινε η ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Γιώργος Ιωάννης, Βασιλειάδης Βασίλειος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Μεταξάς Βασίλειος, Δελής Ιωάννης, Λαμπρούλης Γεώργιος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή και Σαλμάς Μάριος.

Τέλος και περί ώρα 13.15΄ λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**